
Sudaužyti paršelį 


Tėtė nepanoro man nupirkti Barto Simpsono lėlės. Mama 
būtų norėjusi, bet tėtė nesutiko, pasakė, kad aš išlepęs. 

— Kamgi ją pirkti, ką? — pasakė jis mamai. - Kam 
mes jam pirksim? Vos vaikui prasižiojus iškart puoli jam 
pataikauti. 

Tėtė pasakė, kad aš negerbiu pinigų, kada gi šito iš- 
moksiu, jei ne būdamas mažas. Vaikai, kuriems lengvai 
perkamos Barto Simpsono lėlės, užauga stačiokais, kurie 
vagia iš kioskų, nes įpranta lengvai gauti viską, ko nori. 
Todėl vietoj Barto Simpsono lėlės jis man nupirko bjaurų 
porcelianinį paršą su plyšiu nugaroje, ir dabar aš užaugsiu 
padorus, dabar jau nebetapsiu stačioku. 

Kas rytą turiu išgerti stiklinę kakavos, nors jos nemėgs- 
tu. Kakava su plėvele - šekelis, be plėvelės — pusė šekelio, o 
jei iškart ją išvemiu, negaunu nieko. Aš metu monetas par- 
šiukui pro nugarą, tada jis kratomas barška. Kai jo viduje 
bus tiek monetų, kad kratomas nebebarškės, aš gausiu 
Barto Simpsono lėlę. Taip sako tėtė, tai bus pedagogiška. 


Tas paršiukas visai mielas, palietus jo nosis šalta, ir jis 
šypsosi, kai jam pro nugarą kišamas šekelis, net kai tik 
pusė šekelio, bet gražiausia, jog jis šypsosi ir tada, kai 
nekišama nieko. Aš jam ir vardą sugalvojau, vadinu jį 
Pesachzonu, pagal žmogų, kuris kažkada gyveno mūsų 
pašto dėžutėje ir tėtei nepavyko nuklijuoti jo lipduko. 
Pesachzonas ne toks kaip kiti mano žaislai, jis kur kas 
ramesnis, be lempučių, spyruoklių, be baterijų, kurios 
išteka viduje. Tik reikia jį saugoti, kad nenušoktų žemyn 
nuo stalo. 

— Pesachzonai, atsargiau! Tu porcelianinis, - sakau jam, 
kai pastebiu jį truputį pasilenkusį ir žiūrintį į grindis, o 
jis man nusišypso ir kantriai laukia, kol aš jį nukelsiu. 
Dievinu, kai jis šypsosi, vien dėl jo rytais geriu tą kakavą 
su plėvele, kad įkiščiau jam į nugarą šekelį ir pamatyčiau, 
kaip jis nesiliauja šypsojęsis. 

— Myliu tave, Pesachzonai, — tuomet tariu jam. — Tik- 
rai — myliu tave labiau nei tėtę ir mamą. Ir mylėsiu visada, 
kad ir kas būtų, net jei plėši kioskus. Bet žiūrėk, šiukštu 
nedrįsk nušokt nuo stalo! 

Vakar atėjo tėtė, pakėlė Pesachzoną nuo stalo ir apver- 
tęs aukštyn kojom ėmė jį šiurkščiai kratyti. 

— Atsargiai, tėte, - pasakiau jam. — Pesachzonui skaudės 
pilvuką. 

Tačiau tėtė nesiliovė. 

— Jis nebarška, ar žinai, ką tai reiškia, Joavuk? Kad rytoj 


gausi Bartą Simpsoną su riedlente. 

— Nuostabu, tėte, — tariau aš. — Bartas Simpsonas su 
riedlente - puiku. Tik baik kratyti Pesachzoną, jam darosi 
bloga. 

Tėtė pastatė Pesachzoną į vietą ir nuėjo pakviesti ma- 
mos. Netrukus grįžo, viena ranka vedinas ja, o kitoje 
nešinas plaktuku. 

— Matai, buvau teisus, — tarė jis mamai. — Šitaip jis 
išmoks vertinti daiktus, ar ne, Joavuk? 

— Žinoma, išmoksiu, — atsakiau. — Būtinai, bet kam 
tas plaktukas? 

— Čia tau, — pasakė tėtė ir įdavė man į ranką plaktuką. 

— Tik atsargiai. 

— Žinoma, aš atsargiai, - pasakiau, ir tikrai buvau labai 
atsargus, bet po kelių sekundžių tėtei pabodo, ir jis tarė: 

— Na, ar pagaliau sudaužysi tą kiaulę? 

— Ką? — perklausiau. - Pesachzoną? 

— Taip, taip, Pesachzoną, — pasakė tėtė. — Na, sudau- 
žyk jį. Nusipelnei Barto Simpsono, gerokai dėl jo pa- 
sistengei. 

Pesachzonas šypsojosi man liūdna šypsena porceliani- 
nio paršiuko, suprantančio, kad jam atėjo galas. Velniop 
tą Bartą Simpsoną, netrenksiu plaktuku draugui per 
galvą! 

— Nenoriu Simpsono. — Grąžinau tėtei plaktuką. — 
Man užtenka Pesachzono. 

— Tu nesupranti, — tarė tėtė. — Taip turi būti, tai peda- 
gogiška, duok, aš tau jį sudaužysiu. 


II 


Tėtė jau užsimojo, aš pažvelgiau į sugniuždytos mamos 
akis, į pavargusią Pesachzono šypseną ir supratau, kad 
dabar viskas priklauso nuo manęs, jei nieko nedarysiu — 
jis žuvęs. 

— Tėte! - Griebiau jį už kojos. 

— Ką, Joavuk? — paklausė jis, vis dar iškėlęs ranką su 
plaktuku. 

— Aš noriu dar šekelio, prašau, - ėmiau zyzti. - Leisk 
man įmesti dar šekelį, rytoj, po kakavos. Tada sudaužy- 
sim, rytoj, pažadu. 

— Dar šekelį? — šyptelėjo tėtė ir padėjo plaktuką ant 
stalo. — Matai? Įdiegiau vaikui suvokimą. 

— Taip, suvokimą, - pasakiau aš. — Rytoj. 

Gerklę man jau graužė ašaros. 

Jiems išėjus iš kambario, aš stipriai stipriai apkabinau 
Pesachzoną ir leidau ašaroms lietis. Pesachzonas nieko 
nesakė, tik tyliai drebėjo mano rankose. 

— Nesijaudink, — pašnibždėjau jam į ausį, — išgelbėsiu 
tave. 

Naktį palaukiau, kol tėtė svetainėje baigė žiūrėti tele- 
vizorių ir nuėjo gulti. Tada patyliukais atsikėliau ir kartu 
su Pesachzonu vogčia išslinkau pro balkoną. Mes labai 
ilgai ėjome kartu tamsoje, kol pasiekėme dyglių lauką. 

— Paršeliai dievina laukus, — tariau Pesachzonui, padė- 
jęs jį ant žemės. — Ypač dyglių laukus. Čia tau bus gera. 

Laukiau atsakymo, bet Pesachzonas tylėjo, ir kai palie- 
čiau jo nosį atsisveikindamas, tik liūdnai pažvelgė į mane. 
Jis žinojo, kad niekada manęs nebepamatys. 

Taip gera 


Icikas sėdėjo ant lovos krašto, vilkėdamas vien pižaminė- 
mis kelnėmis ir avėdamas kaubojiškais batais, ir spoksojo 
pro langą. Lauke švietė saulė. Jis jautėsi apkvaitęs. Šian- 
dien turėjo pasirodyti Laimė, apie tai vos prieš penkias 
minutes buvo gautas slaptas pranešimas, o jis sau bukai 
sėdėjo ant lovos nieko neveikdamas. Jis prisiminė pasta- 
rąjį Laimės pasirodymą, kai tėtis abejingai atvėrė jai duris, 
o jis, mažas išblyškęs berniukas, sėdėjo prie virtuvės stalo, 
klijavo spalvotus popierius ir nieko nebijojo. 

Jo kūnu perėjo drebulys. Negalima įsileisti jos į vidų, 
sušnibždėjo, tiesiog negalima. Jei pavyks išlaikyti ją lau- 
ke, viskas bus gerai. Jis pašoko nuo lovos, pribėgo prie 
spintelės ir puolė ją stumti prie durų. Kai šios buvo visiš- 
kai užstatytos, iš slėptuvės ištraukė medžioklinį šautuvą 
ir ėmė kimšti vidun šovinius. Šįkart jis bus pasirengęs. 
Nebus kaip tuomet, tėvų namuose. Nesileis paverčiamas 
besišypsančiu zombiu, kuris mėgsta muilo operas ar 
Markesą ir bučiuoja mamą kiekvienai progai pasitaikius. 


Iš 


Kur mano liemenė, suriko pats sau, kur mano liemenė? 
Po velnių. Jis rausėsi spintelėje po kriaukle, kol ją surado, 
tada užsivilko marškinėlius, ant jų liemenę. Paskui įbedė 
iešmus ir peilius į židinį ašmenimis į viršų. Jei jie tokie 
protingi, tegu lenda pro kaminą. Jis dar juos pamokys 
šio bei to apie Laimę. Penkeri metai „viskas įskaičiuota . 
Penkeri suknisti metai. Su mylima mergina, oraliniais ir 
analiniais santykiais, pinigų kaip šieno. Jis perėjo visa, kas 
sunkiausia. Žinojo, kas tai. Jei nebūtų mirusi močiutė, 
iki šiol liktų ten užrakintas. 

Pirmoji atsidangino Galimybė. Jie visad ją siunčia 
pirmą kaip beduinų žvalgą. She is expendable. Ji pabeldė 
į duris. Tada pabandė rankeną, kuri buvo įelektrinta. 
Smūgis nubloškė ją ant žemės be sąmonės. Tada ir tik 
tada Icikas buože pramušė langą ir iškišo šautuvo vamzdį. 
Pagalvok apie ką nors malonaus, - sušnypštė ir nuspaudė 
gaiduką. Galvok apie ką nors malonaus, 5itch, pakeliui į 
rojų. Be mūšio nepasiduosiu. Aš ne tėtis. Manęs idiotiš- 
kos šypsenos perkreiptu snukiu neįsodinsit į furgoną su 
balionais ir paveikslėliais iš Volto Disnėjaus. Jis darsyk 
iššovė į beveidę Galimybę. 

Staiga atsiminė tai, ką sakė Grinbergas apie tą jų fokusą 
su laidais. Po velnių. Sėdi čia kaip koks diletantas, tąsosi 
su lavonais, atsukęs nugarą šeimos kanalui, tarsi nebūtų 
girdėjęs apie tai, ką HBO kanalas padarė Nevilties par- 
tizanams Sietle 87-aisiais. Kokia kvailystė. Jis apsisuko ir 
paleido kulką į televizorių, akimirką prieš Kosbiui spėjant 

pabučiuoti Lizą. Negalima pamesti galvos, sušnypštė pats 
sau. Kad ir kas būtų, tik nepamesti galvos. 

Jis kaip tik galvojo apie Somalį, kai išgirdo krūmuose 
šnaresį. Tai buvo Malonumas su picomis išsinešti ir por- 
nografiniais žurnalais, slenkantis palei gyvatvorę. Nega- 
lėjo į jį nusitaikyti, o šis savo ruožtu nebandė artintis. 

Ei, širdele, aš nekenčiu atvėsusių picų! — suriko jis. 
Tačiau anas net neatsakė. Virš namelio praskrido sraig- 
tasparniai su milžiniškais megafonais, visu garsu leisdami 
optimistišką popsą ir technohitus. Jis užsikimšo ausis ir 
prisiminė žuvusių Volynės žydų muziejų, moteris am- 
putuotomis krūtimis, Niujorko speige drebančius be- 
namius. Šyptelėjo, bet muzika lauke vis dėlto neįsigavo 
į vidų. Visas šitas reikalas buvo kažkuo įtartinas. Viskas 
atrodė pernelyg paprasta. Tie sraigtasparniai. Tas užsi- 
svajojęs Malonumas - čia privalėjo būti spąstai. Stogas, 
staiga nusikeikė, tikrai bus stogas. Aklai iššovė kelias 
kulkas pro čerpes. Kažkas įkrito į kaminą ir pasismeigė 
ant iešmų. Tai buvo Sėkmė. Rankoje ji gniaužė kuokštą 
laimingų loterijos bilietų. Icikas aplaistė ją benzinu, tada 
sviedė į židinį žiebtuvėlį. Lavonas kaipmat užsidegė kartu 
su laimingais bilietais. Liepsna gerokai juos apgraužė, 
prieš jiems išsibarstant po namelį. Dabar kambarys prisi- 
pildė dūmų, prie jų prisidėjo kitas kvapas: šiltų kukurūzų, 
ledų kaip vaikystėje, mamos, ateinančios pabučiuoti ir 
palinkėti labos nakties. Dujos. Jis pabandė grindimis 


nušliaužti iki dujokaukės. ŽIV, kartojo sau. Prieš vaikus 


If 


smurtaujantys žmonės visuose pasaulio kraštuose. Vaikai. 
Tokie mieli, ir aš jų norėčiau, su moterimi. Kuri mylės. 
Pamėgino: slaptųjų tarnybų rūsiuose tardomi kankiniai. 
Be šansų. Šypsena plito ir plito, grasindama jį visą pra- 
ryti. Jį apstojo trys jausmai, kurių nepajėgė atpažinti, 
nuvilko jam liemenę, nuo rankos su seilėmis nutrynė 
numerį. Pakeitė marškinėlius su užrašu „WHY?“ kitais, 
su „DON'T WORRY, BE HAPPY“. Nesijaudink, viskas 
bus gerai, ramino jisai save, kol jie vilko jį laukan. Ji bus 
ten. Lauks tavęs, jums bus gera. Turėsite automobilį. Iš 
nekantrumo jo keliai pavirto drebučiais. Jums bus taip 
gera, po velnių, taip gera. 

Ašaros jo gerklėje jau visiškai ištirpo. Lauke buvo žali 
medžiai. Ir dangus. Nei per karšta, nei per šalta. Prie 
laiptų jo laukė furgonas, išdabintas Simpsonų paveikslais 
ir būsto paskolų reklamomis. 

Ilgintis Kisindžerio 


Ji sako, kad iš tiesų jos nemyliu. Jog tik sakau, kad myliu, 
manau, kad myliu, bet iš tikrųjų ne. Esu girdėjęs žmones 
sakant, kad jie patys ko nors nemyli, bet kad už kitą būtų 
sprendžiama, ar jis myli! Taip man dar nėra buvę. Tiesa, 
aš pats kaltas — kas sutinka miegoti su šešku, lai paskui 
nesiskundžia, kad jo vaikučiai dvokia. Jau pusmetį ji 
kvaršina man galvą, pasidulkinus kišasi pirštus į tarpkojį, 
norėdama įsitikinti, ar tikrai baigiau, o užuot jai ką nors 
pasakęs aš tik burkuoju: „Nieko, zuikuti, visi mes šiek 
tiek įtarūs.“ O dabar ji nori išsiskirti, nes nusprendė, 
kad aš jos nemyliu. Ką gi galiu jai atsakyti? Jei apšauksiu 
pamišėle ir liepsiu liautis kvaršinus man galvą, jai tai bus 
tiesiog patvirtinimas. „Padaryk ką nors, kad įrodytum 
savo meilę“, — sako ji. Ką man padaryti? Ką? Jai tereikia 
pasakyti. Bet ji nesakys. Nes jei aš tikrai ją myliu, turiu 
žinoti pats. Ji pasiruošusi nebent duoti man užuominą 
arba pasakyti, ko nedaryti. Galiu rinktis vieną iš dviejų. 
Na, aš paprašiau jos pasakyti, ko man nedaryti, šitaip 

bent ką nors žinosiu. Iš tų jos užuominų tikrai nieko 
nesuprasčiau. „Ko nedaryti? — taria ji. — Nežaloti savęs. 
Pavyzdžiui, neišsidurti akies ar nenusipjauti ausies, nes 
šitaip pakenktum žmogui, kurį aš myliu, vadinasi, ir 
man. O kenkti artimajam tikrai nėra meilės įrodymas.“ 
Nuoširdžiai prisipažinsiu, aš prieš save gyvenime nebū- 
čiau nė piršto pakėlęs, net jei ji to nebūtų pasakiusi. Kas 
iš viso bendra tarp išsidurtos akies ir meilės? Ir ką vis 
dėlto turiu daryti? To ji neišduoda, bet jei aš tai padary- 
siu savo tėčiui, seserims ar broliams, irgi netiks. Tuomet 
aš pasiduodu ir tariu sau, kad nieko nebus, man niekas 
nepadės. Kas mina mįsles apsirūkiusiems negrams, pa- 
bunda aptalžytais šonkauliais. Bet vėliau, kai dulkinamės 
ir ji įbeda įtemptą žvilgsnį į mano vyzdžius (ji niekad 
neužsimerkia per seksą, kad neįkiščiau jai į burną kokio 
nors svetimo liežuvio), - man pagaliau nušvinta. „Tai 
mano mama?“ — klausiu, o ji nenori atsakyti. „Jei tikrai 
mane myli, žinai pats.“ Paskui, išsitraukusi iš tarpkojo 
pirštus ir juos ragaudama, ji pratrūksta: „Nedrįsk man 
nešti ausies ar piršto, ar dar ko nors. Aš noriu jos širdies, 
girdi? Širdies.“ 

Dviem autobusais važiuoju visą kelią iki Petach Tikvos 
su peiliu. Jo ilgis pusantro metro, užima dvi sėdynes. Teko 
jam nupirkti bilietą. Ko tik dėl jos nepadarysiu, ko tik ne- 
padarysiu dėl tavęs, zuikuti mano! Visą Štampferio gatvę 
perėjau pėsčias su peiliu už nugaros, tarsi koks savižudis 
arabas. Mama žinojo, kad atvažiuoju, tad pagamino man 
valgyti, įbėrė pragariškų prieskonių, kokius naudoja tik 

ji. Valgau tylėdamas, neturiu jai nė vieno pikto žodelio. 
Kas ryja kaktusą su spygliais, lai paskui nesiskundžia 
hemorojumi. 

— Kaip ten mūsų meilutė? Vis dar kaišiojasi putlius 
pirštelius tenai? 

— Ji gerai, - sakau. — Geriau nebūna. Pareikalavo tavo 
širdies. Na, kad įsitikintų, jog aš ją myliu. 

— O tu jai atiduok Barucho, — juokiasi mama. - Ji 
niekada nepastebės. 

— Ak, mama! - įpykstu. — Mes vienas kito neapgaudi- 
nėjame. Mes su Mire visiškai atviri. 

— Tiek to, — atsidūsta mama. — Tada nunešk jai manąją, 
nenoriu, kad dėl manęs pyktumėtės. Beje, o kas įrodys 
tavo mylinčiai mamytei, kad ir tu ją šiek tiek myli? 

Įniršęs sviedžiu ant stalo Mirės širdį. Kodėl jos manimi 
netiki? Kam nuolat mane tikrina? O dabar vėl teks dardėti 
namo dviem autobusais su tuo peiliu ir mamos širdimi. O 
jos, aišku, nebus namie, ji vėl bus grįžusi pas savo buvusį 
vaikiną. Aš nieko nekaltinu, tik save. 

Yra du žmonių tipai: mėgstantys miegoti prie sienos 
ir mėgstantys miegoti šalia tų, kas išstumia juos iš lovos. 

Tuščiaviduriai žmonės 


Kai buvau vaikas, pas mus ateidavo visokių žmonių ir 
jie belsdavosi į duris. Tėtė žiūrėdavo pro akutę, bet ne- 
atrakindavo. O jie belsdavo į duris, stipriai belsdavo ir 
aš jų šiek tiek bijodavau. Bet tėtė prieidavo prie manęs, 
atsiguldavo šalia ant kilimo, nugara atsiremdavo į pianino 
sienelę ir stipriai stipriai mane apkabindavo. 

— Nebijok, — tyliai tardavo jis. - Nėra ko bijoti, čia 
viso labo tuščiaviduriai žmonės, — tada šnibždėdavo man 
ausin: „Šifmanai, atidaryk duris. Mes žinome, kad jūs 
ten“, — ir po akimirksnio tie žmonės pakartodavo tėtės 
žodžius, tik garsiai. Tada jie keliskart apeidavo aplink 
namą, bandydami iš lauko pakelti žaliuzes, o tėtė man 
tyliai murmėdavo į ausį, ir anie lauke kartodavo paskui 
jį kaip aidas. 

— Matai, — toliau šnibždėdavo tėtė, — nėra ko bijoti, 
šitie žmonės tuščiaviduriai, neturi kūnų, nieko, tai tik 


šiaip balsai. 


20 


Jis kuždėdavo: „Mes dar sugrįšim, Šifmanai, radai su 
kuo prasidėti“, — ir anie kartodavo paskui jį. Ir jie visą- 
laik sugrįždavo, tie tuščiaviduriai žmonės, ir mes visąlaik 
slėpdavomės. 

Ir mama mirė, neliko balso, tik kūnas. Ir mes ėjome jos 
palaidoti. Atsivedėme kartu vyrą, kuris turėjo ją apraudo- 
ti, ir tėtė man iš anksto parodė knygoje būtent tas raudas, 
nes ir tas vyras buvo iš anų. Tada savaitę buvo tylu, paskui 
jie ir vėl pasirodė. Mes ir toliau glaudėmės kampe, kartais 
tėtė pasakydavo, ką jie kalbės, o kartais aš. Pats stebėjausi, 
jog kadaise taip bijojau, o dabar mano žodžiai ataidi iš jų 
tarsi į sieną mano mestas teniso kamuoliukas. Paprastų 
paprasčiausiai. Ir tėtė mirė tame kampe prie pianino, kol 
aš jį laikiau apkabinęs taip pat, kaip jis mane laikydavo, 
kai dar bijojau. Jis tylėjo nuleistas į kapą, tylėjo vyrui 
giedant tas raudas, mano iš anksto žinotas iš knygos, ir 
toliau tylėjo užverstas žeme. Ir aš tylėjau kartu, nes, regis, 


ir aš esu iš anų. 

Gimtadienis be burtininko 


Devyniasdešimt trečiųjų lapkritį antrosios radijo stoties 
laidoje apie ekonomiką Dovas Genichovskis pasiūlė mu- 
nicipalinio mokesčio įstatymo pataisų. Mano mama, pen- 
kiasdešimt trejų būdama stulbinama gražuolė, ėmė vilkti 
kojas. Jos šypsena nepakito, apkabinimai taip pat, nes 
rankos buvo dar visai stiprios, bet einant kojos nebeno- 
rėjo galutinai atitrūkti nuo žemės. Rentgeno nuotraukose 
pasistengęs galėjai įžiūrėti juodas kirmėles, kertančias jos 
inkstus. Artėjo mano gimimo diena, data, kurią lengva 
atsiminti — dvylikto mėnesio dvidešimt pirmoji. Žinojau, 
kad mama kaip visuomet ruošia man ką nors ypatinga. 
Devyniasdešimt trečiųjų žiema buvo turbūt šalčiausia 
mano gyvenime. Gyvenau vienas, miegojau su treningo 
kelnėmis ir kojinėmis. Prieš guldamas kas naktį susikiš- 
davau megztinį giliai į kelnes, kad vartantis per miegus 
neapsinuogintų nugara. Projektas su antruoju kanalu 
kaip tik neišdegė, laikraštyje man nepatvirtino priedo prie 
atlyginimo, o mano buvusi mergina vaikščiojo po miestą 

ir visiems pasakojo, kad aš gėjus ir impotentas. Vidury 
nakties pabusdavau su puvėsių dvoku iš pažastų. Skam- 
bindavau jai, iš atsargumo delnu uždengdavau ragelį net 
rinkdamas numerį, o jai atsiliepus numesdavau. Buvau 
įsitikinęs, kad toks mano kerštas — nuožmus. 

Mano gimtadienį atidėjome dienai, nes dvidešimtosios 
naktį laikraštis nusiuntė mane į observatoriją parvežti 
tūkstančio žodžių apie kas šimtmetį danguje praskriejan- 
čią grupę meteorų. Prašiau, kad man leistų parašyti apie 
vyruką iš teritorijų , kuris sužalojus galvą liko daržovė, 
bet man buvo paaiškinta, kad tai ne mano niša. Mano 
sritis buvo tik „spalvingi“ straipsniai. Kas savaitę turėjau 
spalvotai pildyti tą nišą 16 ir 17 priedo puslapiuose, kad 
kiekvienam, įveikusiam diskusijas apie saugumą, krimi- 
nalus, ekonomiką, politiką, atitektų saldainis: pasaulio 
veterinarų suvažiavimas, pasaulinės čiuožėjų varžybos, 
kas nors nuteikiančio optimistiškai. Aš dar bandžiau 
spyriotis dėl to vyruko, kuris gavo į galvą, nes žiauriai su 
juo susitapatinau. Jam, kaip ir man, neišdegė projektas, 
ir ateitis neatrodė optimistiška. Bet redaktorius užsispyrė, 
ir aš nuvažiavau į observatoriją prie Chederos su visiškai 
man nepažįstamu fotografu. Jis man papasakojo, kad jau 
mėnesį dantim griežia ant laikraščio. Jis turėjo juostelę 
su teritorijose nužudyto kareivio lavonu, su neįtikėtina 


* „Teritorijomis“ tekste vadinamos per 1967-ųjų karą Izraelio užimtos žemės, 
kurios paskelbtos okupuotomis ir dėl kurių nuolat vyksta konfliktai. Tai Ga- 
zos ruožas, vakarinė Jordano pakrantė ir kitos. Tos teritorijos yra pavojingos, 
tačiau jose yra žydų gyvenviečių. (Čia ir toliau — vert. past.) 

nukirstos ir užmautos ant lazdos jo galvos nuotrauka, 
bet avinas redaktorius atsisakė ją spausdinti, pasakė, kad 
tai pigu. 

— Žinoma, jam ir Linčas būtų pigu. - Fotografas prie- 
vartavo išnuomoto automobilio pedalus. — Jis ir už Pe- 
kinpa' turbūt neduotų penkių šekelių. Geriau jau būčiau 
nunešęs šito bičo nuotrauką į muziejų, o ne į laikraštį. 

Spėliojau, ką mama man ruošia gimtadieniui. Turbūt 
padovanos naują diktofoną ar šildytuvą, bent jau šitų 
dalykų man reikia labiausiai. Pačiam vakarui iškeps mor- 
kų pyragą, mano mėgstamiausią. Truputį pasėdėsime, 
pasišnekėsime, ta proga iš Raananos atvažiuos brolis. 
Tėtė pasakys, kad baisiai manimi didžiuojasi, parodys 
nuotraukų albumą juodais puslapiais, kur įklijuoti visi 
mano parašyti straipsniai. Nežinau, kodėl, bet prisimi- 
niau dešimtąjį savo gimtadienį, kai susirinko klasiokai, 
o mano tėvai pasamdė burtininką. 

Fotografas ir aš atvykome į observatoriją. Buvo siau- 
bingai šalta, o man reikėjo rinkti straipsniui visų ten be- 
sisukiojančių meteorų mylėtojų pasisakymus. Tie žmonės 
man papasakojo, jog čia ne šiaip šimtamečiai meteorai, 
o meteorų grupė, kuri pro Žemę praskrieja tik kartą per 
septynis šimtmečius. Mano diktofonas neveikė, teko 
viską žymėtis ranka. 

— Mėšlas čia, — skundėsi fotografas. — Teritorijose žmo- 
nės vieni kitus skerdžia, o aš forografuoju, kaip nususę 


“ David Samuel Peckinpah (1925-1984) - garsus JAV filmų kūrėjas. 

akiniuočiai susileidžia priešais teleskopą. Tikiuosi, šitie 
dangiški akmenys bent gražiai atrodys nuotraukose. 

Be pyrago, mama turbūt išvirs mano mėgstamų spage- 
čių ir dar morkų sriubos. Ir kiekvieną sykį jai pavargusiais 
žingsniais pėdinant į virtuvę aš norėsiu numirti. 

Meteorai atskriejo kaip ir kiekvienąkart kas septynis 
šimtmečius, ir fotografas pareiškė, kad jie atrodo nekaip, 
o laikraštyje atrodys dar nuobodžiau. Kartą per tiek laiko 
atskrenda, pasakė jis, galėtų bent kokį triuką suskelt. O 
aš sau pagalvojau, kad šitie meteorai galėtų ateiti pas mus 
į namus vietoj burtininko ir viską sudeginti. Mano brolį, 
mamą, kirmėles jos pilve, mane su visu tūkstančiu žodžių 
16 ir 17 puslapiams. Visi būtų patenkinti, net ir mano 
buvusi mergina geriau miegotų naktį. Kaip per gimta- 
dienį su burtininku, kai man ir broliui iš ausų vis byrėjo 
monetos. Kai mama sklandė ore it balerina mėnulyje, o 
tėtė tik tylėdamas šypsojosi. 

Cilindras 


Pasirodymo pabaigoje ištraukiu iš cilindro triušį. Vi- 
sada tuo baigiu, nes vaikai labai mėgsta gyvūnus. Bent 
jau aš mėgau, būdamas vaikas. Šitaip pabaiga gali tapti 
pasirodymo kulminacija: aš perduodu vaikams triušį ir 
leidžiu jį paglostyti, pamaitinti. Kadaise taip ir būdavo, 
o dabar vaikai kiek mažiau susijaudina, bet aš vis viena 
palieku triušį pabaigai. Šį pokštą mėgstu labiausiai, tiks- 
liau, anksčiau labiausiai mėgdavau. Aš nenuleidžiu akių 
nuo žiūrovų, o mano ranka panyra į cilindrą ir rausiasi 
jo gilumoje, kol suranda Kadabro, mano triušio, ausis. 
Tada - „Abra kadabra!“ - jį ištraukiu. Tai kiekvieną kartą 
nustebina ne tiek žiūrovus, kiek mane patį. Kaskart, pirš- 
tams cilindre užčiuopus tas juokingas ausytes, jaučiuosi 
lyg burtininkas. Nors žinau, kaip tai veikia — staliuke 
paslėpta ertmė ir taip toliau, — vis viena panašu į tikrą 
stebuklą. 

Ir tą šeštadienį, 30-ąją, palikau pokštą su cilindru 
pabaigai. Į gimtadienį susirinkę vaikai buvo visiškai abe- 

jingi. Dalis sėdėjo atsukę į mane nugaras ir per kabelinę 
visai kitame kambaryje ir smaginosi su dovanų gautu 
žaidimu. Mano publiką tesudarė maždaug keturi vai- 
kai. Buvo itin karšta diena, po fraku varvėjo prakaitas, 
tenorėjau užbaigti ir eiti namo. Praleidęs tris triukus su 
virvelėmis, perėjau tiesiai prie cilindro. Ranka įlindo į jį, 
o akys nenukrypo nuo priešais esančios storos mergaitės 
akinių. Kaip visada nustebau, palietęs švelnias Kadabro 
ausis: „Abra kadabra!“ Dar minutėlę sugaišiu jo tėvo ka- 
binete ir nešdinsiuosi iš čia su trijų šimtų šekelių čekiu. 
Patraukiau Kadabrą už ausų ir pajutau, kad jis kažkoks 
kitoks, lengvesnis. Ranka iškilo aukštyn, akių vis dar 
nenuleidžiu nuo žiūrovų. Tada staiga sušlapo rankovės 
galas, stora akiniuota mergaitė pratrūko klykti. Dešinėje 
laikiau Kadabro galvą ilgomis ausimis ir atmerktomis 
triušiškomis akimis. Tik galvą, be kūno. Galvą ir daug 
daug kraujo. Storulė vis spiegė. Kiti vaikai nusigręžė nuo 
televizoriaus ir ėmė man ploti. Iš kito kambario atėjo 
vaikėzas, nešinas naujuoju žaidimu. Išvydęs nurautą galvą 
susižavėjęs sušvilpė. Pajutau, kaip gerkle man kyla pietūs, 
išvėmiau juos tiesiai į stebuklingą cilindrą, ir vėmalai 
iškart pradingo. Vaikai šėlo iš džiaugsmo. 

Naktį po šio pasirodymo negalėjau užmigti. Dešimtis 
kartų patikrinau visą įrangą. Niekaip nesugebėjau paaiš- 
kinti to įvykio. Neradau ir Kadabro kūno. Ryte nuėjau 
į fokusininkų parduotuvę. Jie irgi negalėjo to paaiškinti. 
Nusipirkau triušį. Pardavėjas bandė įkalbinti pirkti vėžlį. 

„Triušiai — praeitis, - pasakė jis. - Dabar einamiausi vėž- 
liai. Pasakysi, kad čia vėžliukas nindzė, ir jie išvirs iš koto.“ 
Vis dėlto pirkau triušį. Pavadinau ir jį Kadabru. Namie 
telefono atsakiklyje laukė penkios žinutės, visos su darbo 
pasiūlymais. Visos iš vaikų, kurie buvo tame pasirody- 
me. Vienoje žinutėje vaikas net pareikalavo palikti jam 
nupjautą galvą, kaip padariau anoje šventėje. Tik tuomet 
prisiminiau, kad nepasiėmiau iš ten Kadabro galvos. 

Kitas pasirodymas vyko trečiadienį. Dešimtasis berniu- 
ko gimtadienis prestižiniame rajone. Per visą pasirodymą 
buvau suirzęs, išsiblaškęs, suvėliau fokusą su damomis. 
Galvoje nepaliaujamai sukosi cilindras. Pagaliau atėjo 
laikas: „Abra kadabra!“ Veriantis žvilgsnis į publiką, ranka 
cilindre. Ausų neužčiuopiau, bet kūnas svėrė tinkamai. 
Buvo plikas, bet tinkamo svorio. Tada — ir vėl riksmai. 
Riksmai ir plojimai. Rankoje buvo ne triušis, o negyvas 
kūdikis. 

Šito triuko daugiau nebegaliu rodyti. Kadaise jį mėgau, 
bet dabar, vos apie jį pagalvoju, man ima drebėti rankos. 
Vis įsivaizduoju baisius viduje manęs laukiančius dalykus, 
kuriuos ištrauksiu. Vakar sapnavau, kad panardinu ranką 
į skrybėlę, ir ją sugniaužia pabaisos nasrai. Nesuprantu, 
kaip anksčiau išdrįsdavau kišti ranką į tą prakeiktą skylę. 
Kaip išdrįsdavau užsimerkti, užmigti. 

Dabar iš viso nebepasirodau, bet man tai nerūpi. Ne- 
uždirbu pinigų, bet ir dėl to nesijaudinu. Kartais užsi- 
velku fraką, šiaip, namie, arba patikrinu slaptą stalčių po 
cilindru, bet tik tiek. Fokusų nebeliečiu, daugiau nieko 

nedarau. Tik guliu lovoje ir galvoju apie triušio galvą ir 
kūdikio lavoną. Tarsi tai būtų mįslės raktai, tarsi kažkas 
man būtų bandęs kažką pasakyti, gal kad dabar ne patys 
geriausi laikai triušiams ir kūdikiams. Ir tikrai prasti 


fokusininkams. 

Skylė sienoje 


Bernadoto alėjoje, prie pat stoties, sienoje yra skylė. Ka- 
daise ten buvo bankomatas, paskui jis, rodos, sugedo, o 
gal šiaip juo niekas nesinaudojo, todėl furgonu atvažiavo 
žmonės iš banko, išėmė jį ir nebegrąžino. 

Udis iš kažko girdėjo, kad jei į tą skylę sušuksi norą, šis 
išsipildys, bet nelabai tuo patikėjo. Tiesa, kartą, eidamas 
vakare iš kino, suriko į sieną, jog nori, kad Dafna Rimelt 
jį įsimylėtų, bet iš to nieko nebuvo. Kitą sykį jautėsi labai 
vienišas, todėl sušuko, kad nori draugo angelo, ir angelas 
tikrai pasirodė, bet visai nedraugiškas — visąlaik prading- 
davo, kai jo labiausiai reikėdavo. Angelas buvo liesas ir 
susikūprinęs, nuolat dėvėjo lietpaltį, kad niekas nepama- 
tytų jo sparnų. Praeiviai jį laikydavo kupriu. Kartais, jiems 
būnant vieniems, jis nusivilkdavo paltą, sykį net leido 
Udžiui paliesti sparnų plunksnas, bet kai kambaryje bū- 
davo daugiau žmonių, jis visuomet vilkėdavo paltą. Kleino 
vaikams paklausus, ką jis slepia po paltu, šis atsakė, kad 
ten kuprinė knygų, saugo jas, kad nesulytų. Jis apskritai 

nuolat melavo. Paistė Udžiui neįtikėtinus dalykus: apie 
visokias vietas danguje, apie žmones, kurie eidami namo 
miegoti palieka nakčiai automobilio raktus spynelėje, 
apie bebaimius katinus, kurie net nežino žodžio „škac“. 
Šitokios sapalionės, ir paskui dar prisiekdavo Dievu. 

Udis jį baisiai mylėjo ir visada stengėsi juo tikėti, net 
keliskart paskolino pinigų, kai anam jų trūko. O angelas 
Udžiui niekuo nepadėjo, tik kalbėjo, kalbėjo, kalbėjo, vis 
pliurpė savo kvailas istorijas. Per šešerius pažinties metus 
Udis jo nematė net išplaunančio stiklinės. 

Kai Udį pašaukė į kariuomenę ir jam tikrai reikėjo su 
kuo nors pasikalbėti, angelas staiga pranyko ir sugrįžo 
po dviejų mėnesių nesiskutęs ir tokia išraiška, kad geriau 
nieko neklausti. Udis ir neklausė, o šeštadienį jie sėdėjo 
liūdni ant stogo, išsirengę iki trumpikių, ir šildėsi saulėje. 
Udis žvelgė į kitus stogus su kabelinėmis antenomis bei 
vandens katilais ir į dangų. Staiga suvokė, kad per visus 
metus nė karto nebuvo matęs angelo skrendant. 

— Gal šiek tiek paskraidyk, — tarė jis angelui. — Tai tau 
pagerins nuotaiką. 

O angelas atsakė: 

— Baik, dar žmonės pamatys. 

— Rimtai, —- pasakė Udis. — Paskraidyk bent truputį, 
dėl manęs. 

Bet angelas tik paleido iš burnos šlykštų garsą ir spjovė 
ant stogo seiles su baltomis skreplių priemaišomis. 

— Ir nereikia, — užsipuolė jį Udis. — Tu turbūt net ne- 


moki skraidyt. 

— Aišku, moku, — supyko angelas. - Tiesiog nenoriu, 
kad kas nors pamatytų. 

Nuo priešais esančio stogo vaikai metė žemyn maišelius 
su vandeniu. 

— Žinai, — nusišypsojo Udis, — kadaise, kai buvau 
mažas, kai dar tavęs nepažinojau, dažnai čia užlipdavau 
ir mėtydavau maišelius į žmones, einančius gatve. Taiky- 
davau lygiai tarp dviejų markizių. 

Jis persisvėrė per turėklą ir parodė į tarpą tarp maisto 
prekių ir batų parduotuvių markizių. 

— Žmonės užversdavo galvą ir matydavo tik markizę, 
nesuprasdavo, iš kur gavo. 

Angelas taip pat atsikėlė ir pažvelgė į gatvę, žadėjo 
kažką sakyti, bet Udis staiga jį stumtelėjo iš už nugaros, 
ir angelas prarado pusiausvyrą. Tai buvo tik pokštas, 
nenorėjo jam padaryti nieko bloga, tik priversti truputį 
paskraidyti, dėl juoko. Bet angelas nuvirto nuo penkto 
aukšto kaip bulvių maišas. Udis nebyliai žvelgė į jį, gulintį 
ant šaligatvio. Jo kūnas nejudėjo, tik sparnai trūkčiojo 
paskutiniais priešmirtiniais judesiais. Tada Udis suprato, 
kad angelas jam nepasakė nė žodžio tiesos, ir net nebuvo 
joks angelas, tik šiaip sparnuotas žmogus melagis. 

Šaligarviai 


Atvažiavau kaip visuomet savaite vėliau. Niekada neat- 
vykstu laiku. Atsisveikinime ir pirmosiose metinėse dar 
buvau. Bet visi tie žvilgsniai, narsūs rankų paspaudimai, 
motina, besišypsanti ašarų pritvinkusiomis akimis ir klau- 
sianti, kada baigsiu studijas, — žodžiu, nebeatvažiuoju. 
Vis viena ta data man nieko nereiškia, nors ir lengva 
atsiminti. Dvylikto mėnesio dvylikta diena. 

Roneno sesuo dirba gydytoja Beilinsono ligoninėje, 
kaip tik budėjo, kai tavo pulsas nustojo. Girdėjau Roneną 
sakant Jizarui, kad mirei lygiai lygiai dvyliktą. Roneną 
tai nepaprastai sujaudino: 

— Dvylikto dvyliktą ir dvyliktą valandą, ar žinai, koks 
čia sutapimas? — kuždėjo jis taip garsiai, kad visi girdė- 
jo. — Tai lyg ženklas iš dangaus. 

— Išties stulbina, — sušnypštė Jizaras. — Jei tik būtų 
ištvėręs dar dvylika minučių ir dvylika sekundžių, gal jo 
garbei būtų išleidę kokį nors pašto ženklą. 

Tikrai lengva prisiminti, turiu omeny datą, ir dar gat- 
vės ženklą, kurį kartu pavogėm Jom Kipuro“ dieną. Ir 
tą kvailą bumerangą, kurį tau atvežė iš Australijos, kaip 
vaikystėje jį leisdavom parke, o jis niekad nesugrįždavo. 
Kasmet atvažiuoju, stoviu prie kapo ir kaskart prisi- 
menu ką nors nauja. Atsimenu, labai gerai atsimenu. 
Kiekvienas išgėrėm po penkis butelius alaus, o tu pavy- 
mui išlenkei dar tris maukus degtinės. Tąnakt jaučiausi 
normaliai, šiek tiek apsvaigęs, bet nieko. O tu? Tu buvai 
visiškai nusigėręs. Išėjom iš aludės ir nuėjom link tavo 
namų, iki jų buvo keli šimtai metrų. Dėvėjom pilkus 
lierpalčius, kuriuos kartu nusipirkom Nachlat Binja- 
mino mugėje. Tu ėjai siūbuodamas, petimi atsitrenkei 
į telefono stulpą, žengei žingsnį atgal ir pažvelgei į jį 
sutrikęs. Aš užsimerkiau, nuleidus vokus tamsa susiliejo 
su tamsiomis alkoholio srovėmis. Pabandžiau įsivaiz- 
duoti, kad esi toli nuo manęs, nors ir kitoje šalyje, ir ta 
mintis mane taip išgąsdino, kad tučtuojau atsimerkiau 
ir išvydau tave žengiantį dar vieną neužtikrintą žingsnį 
ir krentantį aukštielninką. Pagavau tave, tau nespėjus 
atsitrenkti į žemę, ir tu man nusišypsojai užvertęs galvą, 
tarsi vaikas, atradęs naują žaidimą. „Laimėjom, — pa- 
sakei, kai padėjau tau atsistoti. — Laimėjome“, — pa- 
kartojai. Aš visai nesupratau, ką šneki. Paskui dar šiek 
tiek paėjėjome, ir tu vėl ėmei kristi, tyčia. Tiesiog leidai 


“ Jom Kipuras - Atpirkimo diena, judėjų šventė, viena svarbiausių liturginių 
metų dienų rudenį, per ją draudžiama dirbti. 

savo kūnui virsti į priekį, o aš pastvėriau tave už palto 
apykaklės, dešimtadalį sekundės iki tavo veidui rėžiantis 
į šaligarvį. „Du nulis, — tarei ir atsirėmei į mane. - Mes 
tokie superiniai, kad šaligatviai prieš mus neturi jokių 
šansų.“ Toliau ėjome tavo namų link, kas kelis metrus tu 
virsdavai ant šaligatvio, o aš tave kaskart pagaudavau. Už 
diržo, už liemens, už plaukų. Neleisdavau paliesti žemės. 
„Šeši nulis, — sakei tu, vėliau: - Devyni nulis.“ Tai buvo 
nuostabus žaidimas, mums šauniai sekėsi. Negalėjome 
pralošti. „Palikim jiems nulį“, - pašnibždėjau tau į ausį. 
Taip ir padarėm, priėjome tavo namus turėdami puikų 
rezultatą: dvidešimt vienas — nulis. Užėjome į laiptinę, 
palikę šaligatvius visiškai sulygintus su žeme. 

Tavo bute sėdėjo kambario draugas ir žiūrėjo televizo- 
rių. „Mes juos nudėjom!“ - pranešei jam, kai užėjome. Jis 
patrynė akis už akinių stiklų ir pasakė, kad atrodom klai- 
kiai. Nuėjau nusiprausti veido, bet nepasiekęs čiaupo pri- 
vėmiau į vonią. Išgirdau tave šaukiant iš koridoriaus, kad 
šitaip šlapintis tu neketini. Išėjęs iš vonios pamačiau, kaip 
siūbuoji nusmauktomis iki kelių kelnėmis. „Nemyšiu, jei 
mane laikysi, - pasakei kambario draugui. - Nepasitikiu 
tavim. Tik jei jis palaikys, - parodei į mane. — Tik jei ji- 
sai.“ Aš nusišypsojau kambario draugui: „Nieko asmeniš- 
ko, mes tiesiog išsitreniravę.“ Prilaikiau tave už liemens. 
„Jūs tikri psichai“, — tarė kambario draugas, palingavo 
galva ir grįžo prie televizoriaus. Tu baigei šlapintis. Aš dar 
sykį apsivėmiau. Pakeliui į lovą tu vėl kritai, o aš pagavau, 
bet sunkiai, abu nuvirtome ant grindų. „Žinojau, kad 

mane pagausi, — nusijuokei tu. — Žiūrėk, — pabandei vėl 
atsikelti. — Aš visai nebebijau kristi.“ 

Čia, tavo sklypelyje, yra du vaikai, jie mėto į antkapius 
teniso kamuoliuką. Jei pataiko į karininko paminklą, pel- 
no tašką. Jei į kareivio — taškas kapinių naudai. Jie pataiko 
į tavo paminklą, kamuoliukas atšoka tiesiai man į delną. 
Pagaunu jį. Vienas vaikas atsargiai prie manęs prisiartina. 

— Tu sargas? — paklausia. Linkteliu galvą. — Grąžinsi 
mums kamuoliuką? 

Prieina dar arčiau. Numetu jam kamuoliuką. Jis dar 
labiau prisiartina prie antkapio, prisimerkia. 

— V. S.! - sušunka atokiau stovinčiam savo draugui. 

— Kas yra V. S.? — paklausia anas. Tas su kamuoliu 
patraukia pečiais. 

— Atsiprašau, — kreipiasi į mane. — V. S. tai karininkas 
ar šiaip kareivis? 

— Aišku, karininkas, — atsakau. — Sutrumpintai — vy- 
riausiasis seržantas. 

— Jėga! — sušunka jis ir aukštai išmeta kamuoliuką. — 
Aštuoni septyni. 

Vaiko draugas pribėga prie jo šaukdamas: 

— Nugalėjom paminklus! Nugalėjom paminklus! — Ir 
abu ima šokinėti bei klykti, tarsi būtų laimėję mažų ma- 
žiausiai pasaulio čempionatą. 

Pasaulio čempionas 


Penkiasdešimtmečio proga padovanojau tėtei paauksuo- 
tą šepetėlį bambai su rankena, ant kurios išgraviruo- 
ta: „Žmogui, kuriam nieko nereikia“. Ilgai dvejojau, ar 
rinktis šitą, ar knygą apie atominę bombą Irake. Tėtė 
visą vakarą buvo puikios nuotaikos, tikras klounas. Rodė 
visiems, kaip valosi bambą naujuoju šepetėliu, ir leido 
garsus lyg patenkintas dramblys. Mama sakė: 

— Oi, Menachemai, jau liaukis. 

Bet jis nesiliovė. 

Penkiasdešimtmečio proga nuomininkas iš buto apa- 
čioje nusprendė neišsikraustyti, nors jo sutartis baigėsi. 

— Žiūrėkit, pone Fulmanai, - pasakė Bazmanas, kaip 
skerdikas palinkęs prie išmėsinėto „Marantz“ stiprintu- 
vo, — vasarį aš važiuosiu į Niujorką. Ten su svainiu žadu 
atidaryti stereoaparatūros dirbtuvę. Negi dabar dėl dviejų 
mėnesių kraustysiu visus savo daiktus į kitą butą? 

O kai tėtė jam atsakė, kad sutartis baigiasi gruodį, 
tas elektronikas Šlomis toliau sau darbavosi lyg niekur 

nieko ir tonu lyg žmogaus, nuvejančio įkyrų aukų rin- 
kėją, tarė: 

— Sutartis šmutartis, aš lieku. Jei jums nepatinka, pa- 
duokit į teismą. — Ir staigiu smūgiu įvarė atsuktuvą giliai 
stiprintuvui į vidurius. 

Penkiasdešimtmečio proga su tėte nuėjome pas advo- 
karą, ir šis pasakė, kad nieko nepadarysi. 

— Susitarkit su juo geruoju, — pasakė jis, kažin ko 
ieškodamas savo stalčiuose. —- Pabandykit iš jo išpešti 
dar kokius tris keruris šimtus, ir tiek to. Teismas jums 
kainuos sveikatą ir susuks protą, o palakstę dvejus metus 
dar neaišku, ar gausite daugiau. 

Penkiasdešimtmečio proga pasiūliau tėtei naktį už- 
eiti pas elektroniką Šlomį, pakeisti spynos šerdelę, o jo 
daiktus išmesti lauk. Tėtė pasakė, kad tai neteisėta ir kad 
nedrįsčiau to daryti. Paklausiau, ar dėl to, kad jis bijo, o 
jis atsakė, kad ne, tiesiog jis realistas. 

— Kam? - paklausė jis, liesdamas savo plikę. — Pasakyk 
man, kam? Dėl dar trijų mėnesių? Pamiršk, gaila pastangų. 

Penkiasdešimtmečio proga prisiminiau, koks tėtė buvo 
kadaise, kai buvau mažas. Buvo toks aukštas, dirbo Tel Avi- 
ve. Jis mane visur veždavosi. Užsikeldavo mane ant nugaros 
kaip maišą miltų. Aš jam šaukdavau: „Noo!“, o jis kaip 
patrakęs bėgiodavo su manimi laiptais aukštyn žemyn. Tada 
dar nebuvo realistas. Tada jis buvo pasaulio čempionas. 

Penkiasdešimtmečio proga stovėjau laiptinėje ir žiūrė- 
jau į jį. Buvo praplikęs, su pilvuku, nekentė savo žmonos, 
tai yra mano mamos. Žmonės amžinai jį trypdavo, o jis 

sakė sau, kad gaila pastangų. Galvojau apie tai, kaip šun- 
snukis nuomininkas sėdi sau patenkintas mano senelio 
bute, žaidžia su stiprintuvais, įsitikinęs, kad mano tėtė 
nieko nepadarys, nes nenori šokti aukščiau bambos. Ir 
net jo sūnus, kuriam tik dvidešimt treji, nieko nepadarys. 

Penkiasdešimtmečio proga akimirkai susimąsčiau apie 
gyvenimą. Kaip jis iš mūsų ištisai tyčiojasi. Kaip mes nuo- 
lat praleidžiam pro ausis visokį mėšlą, nes gaila pastangų. 
Galvojau apie save, apie savo merginą Tali ir apie tai, kad 
iš tikrųjų nelabai ją myliu, apie plikę, kuri tuoj atsiras 
man ant galvos, apie kažkokį pasyvumą, kuris man niekad 
neleidžia pasakyti merginai autobuse, kad ji nuostabiai 
graži, išlipti kartu su ja ir nupirkti jai gėlių. Tėtė jau 
užėjo namo, ir aš likau laiptinėje vienas. Užgeso šviesa, 
aš nėjau jos įjungti. Jutau, kaip man suspaudžia gerklę, 
jaučiausi kaip mulkis. Galvojau apie savo vaikus, kurie po 
trisdešimties metų lakstys kaip žiurkės po prekybos centrą 
ir galų gale atneš man knygą apie atominę bombą Irake. 

Penkiasdešimtmečio proga vožiau tėtės nuomininkui 
į snukį, kumštyje gniauždamas sunkų raktą. 

— Tu man nosį sulaužei, sulaužei man nosį! - suinkštė 
Šlomis ir susirietė ant grindų. 

— Nosį šmosį, — pakėliau nuo jo darbastalio „Philips“ 
stiprintuvą. — Nepatinka? Paduokit mane į teismą. 

Pagalvojau apie savo tėtę, kaip jis turbūt dabar sėdi mie- 
gamajame ir valosi bambą šepetėliu paauksuota rankena. 
Tai mane labai smarkiai suerzino. Padėjau stiprintuvą į 


vietą ir dar sykį smogiau anam į galvą. 

Paveikslas 


Tarkim, tau kas nors pažada nutapyti paveikslą. Bet kokį, 
nieko konkretaus. Tu jam mėnesiui duosi savo butą, o 
jis už tai nutapys tau paveikslą. Jūs nepasirašote jokios 
sutarties, bet vis tiek - sandoris yra sandoris. Objektyviai 
žvelgiant, išnaudojimas optimalus. Abi šalys turėtų būti 
patenkintos. Tu išnaudoji jo galingus tapybos gebėjimus, 
o jis — tavo vertingą gebėjimą ribotam laikui dingti iš 
šalies: tai į Tailandą, tai į Japoniją, o dabar, tarkim, kur 
nors solidžiau. Pavyzdžiui, į Prancūziją. Žinai - į Paryžių. 

Didysis klausimas, kurį dabar privalai sau užduoti, yra 
toks: ar tai teisingas sandoris. Jis, be abejo, teisėtas, nes 
sudarytas abipusiu sutikimu. Bet ar tai teisinga? Taip, 
sunku atsakyti: tu sau sėdi Eliziejaus Laukų alėjoje, 
gurkšnoji espresą, o jis tuo metu tau turi kaip vergas 
tapyti paveikslą. Kita vertus, už panašaus buto nuomą 
per mėnesį jam būtų tekę sumokėti kur kas daugiau, nei 
būtų galėjęs uždirbti už savo nutapytą paveikslą. Ir šiaip, 
žmogus dergia tavo tualete, miega tavo lovoje, klojasi 

tavo antklode, ir ne tik jis, gal ir kiti, kurių jis atsiveda. 
Tu net neįsivaizduoji. O tu tuo metu tupi kažkokiame 
neaiškiame prancūziškame viešbutyje su nedraugiška re- 
gistratūros darbuotoja, kuri nė šnipšt nemoka angliškai. 
Ir tie Eliziejaus Laukai, beje, irgi nėra tokie dieviški, kai 
liepos mėnesio saulė kepina tau galvą ir aplink milijo- 
nas japonų turistų. Kaip čia ištversi visą mėnesį, vienas 
Dievas težino. Žinoma, hipotetinis Dievas, juk visa tai 
išgalvota. 

Tarkim, po dviejų savaičių tau tenka sugrįžti. Tau pa- 
vogė piniginę, o gal tu manai, kad pavogė, bet iš tiesų tu 
ją pametei. Tau iškrito, išmetei - koks skirtumas. Pinigai 
baigėsi, tu grįžti. Sutartyje buvo „mėnuo“, tad kyla klau- 
simas: ar gali sugrįžti į butą anksčiau? Iš pažiūros atrodo, 
kad taip, bet iš tikrųjų gal ne. Įsivaizduokim priešingą 
atvejį: kad antroji sandorio pusė netenka tapybos reikme- 
nų. Ne, blogas pavyzdys - geriau tegu jis netenka talento. 
Ar tada turėtum teisę reikalauti užbaigti paveikslą? Čia 
netobulas palyginimas, nes talentas yra labai ginčytina 
sąvoka, su kuria niekad nesi artimai susidūręs, o butas 
yra valstybiniame registre užrašytas daiktas, o prancūziški 
pinigai yra daiktas, kurį nesunkiai gali gauti iš tėvų. Šiaip 
ar taip, tu grįžai namo, ir dabar jūs bute esate dviese. 
Vienas kambarys priklauso tau, o kitas — antrajai sandorio 
šaliai. Kartais jūs susitinkate naktį prie tualeto. 

Antroji šalis yra gražaus veido ir jaudinančio kūno. 
Tarkim, tavo nuomininkas tave labai traukia. Tu pra- 
kaituoji? Gerai, pasigailėkim tavęs ir tarkim, kad antroji 

šalis yra mergina. Labai gražaus veido ir patrauklaus kūno 
mergina. Palauk, praversiu langą, dabar geriau? 

Kaip ir anekdote apie gruziną, antroji šalis gražesnė. 
Gražesnė už jos tapomus paveikslus. Nes ji graži visą 
laiką, o tapo tik tada, kai nemiega, nevalgo ar nesidul- 
kina su vyrais, kurių tu nepažįsti, patalynėje, kurią tau 
padovanojo tėvai. Vis dėlto ne. Kitoje patalynėje, bet su 
vyrais, kuriuos pažįsti. Ne, nesakysiu su kuo, bet tu juos 
labai puikiai pažįsti. 

Kurgi sustojom? Ak taip, Eliziejaus Laukai. Tu kažkur 
pametei piniginę ir grįžai namo. Susitvarkėt, kiekvienas 
turi savo kambarį. Tik šiuo konkrečiu atveju ir jos kam- 
barys yra tavo. O paveikslas? Jai nerūpi tapyti. O gal ir 
taip. Šiaip ar taip, tau būtų nepatogu klausti. Bet visi tie 
vyrai, ateinantys ir išeinantys vidury nakties. Jie ją verčia 
šaukti. O tu, tau tai atrodo labai egoistiška. Net jei tau 
pavyktų užmigti, tai būtų vėl tave pažadinę. Kas gi iš 
viso taip daro? Vyrai, kuriuos tu pažįsti, verčia ją rėkauti 
naktim, o paskui ryte ji neturi jėgų tapyti paveikslo, kurį 
yra tau teisiškai ir moraliai skolinga pagal sutartį. 

Iš tavo pusės viskas aišku, bet ką gali jai pasakyti? Eik 
miegot, kad turėtum jėgų nutapyti paveikslą, kurį esi man 
skolinga? Gyvenime neišdrįstum, juolab kad pats grįžai 
dviem savaitėmis anksčiau. Be to, gal ji tapo modelius, 
tuos tavo pažįstamus vyrus. Pavyzdžiui, tavo vyresnįjį 
brolį. Vidury nakties. Ir, jam vos sujudėjus, jinai ima ant 
jo šaukti — piktindamasi. Ką ji tapo? Būrų labai naudinga 
išsiaiškinti. Žinok, kad iš paveikslo galima daug suprasti 

apie jos požiūrį į tave. Gal ji apskritai tave įsimylėjusi? 
Gal visas šitas sandoris su butu tebuvo dingstis su tavi- 
mi suartėti? Bet kuriuo atveju, būk geras, paleisk brolio 
gerklę. Jis jau mėlynuoja. 

Kur sustojom? Mėlynuoja. Pagaliau paaiškėja, kad ji 
tau nutapė jūrą. Ne, dangų. O, atleisk, tu pasmaugei bro- 
lį. Taip taip, kaip tik minėjome, kad iš paveikslo galima 


daug sužinoti apie žmogaus charakterį. 

Mano brolis sielvartauja 


Čia ne šiaip bet kas gatvėje tau pasakoja, kad jam liūdna. 
Čia mano brolis, ir jis nori nusižudyti. Ir nusprendžia tai 
atskleisti būtent man. Nes mane jis myli labiausiai, o aš 
jį, bet tai nežmoniškai sunku. 

Aš ir mano jaunesnysis brolis stovime kartu Šenkino 
skvere, ir mano šuo Hendriksas iš visų jėgų tempia pa- 
vadėlį, bandydamas įkąsti į veidą kažkokiam vaikeliui su 
kombinezonu. Aš viena ranka grumiuosi su Hendriksu, 
o kita rausiuosi kišenėse žiebtuvėlio. 

— Nedaryk to, - sakau aš broliui. 

Žiebtuvėlio nėra nė vienoje kišenėje. 

— Kodėl ne? - klausia mano mažasis brolis. - Mergina 
paliko mane dėl gaisrininko. Nekenčiu savo studijų. Še, 
prisidek. O mano tėvai — apgailėtiniausi žmonės pasau- 
lyje. 

Jis man meta savo „Cricketą“. Aš pagaunu. Hendriksas 
ištrūksta. Jis užsipuola vaikiuką su kombinezonu, nuver- 
čia jį ant žolės ir įsikanda jam į veidą baisiais rotveilerio 


nasrais. Mes su broliu bandom nutraukti Hendriksą nuo 
vaiko, bet šis nesileidžia. Kombinezono motina spiegia. 
Vaiko tylėjimas kelia nerimą. Aš iš visų jėgų spiriu Hen- 
driksui, bet jam nė motais. Mano brolis randa žolėje 
geležinį strypą ir paleidžia jį šuniui į galvą. Pasigirsta 
koktus skilimo garsas ir Hendriksas susmunka. Motina 
žviegia. Hendriksas nukando jos vaikui visą nosį. O dabar 
šuo negyvas. Mano brolis jį užmušė. O dar ir pats nori 
nusižudyti, nes jaučiasi siaubingai pažemintas, kad jo 
draugė išėjo pas gaisrininką. Man kaip tik atrodo, kad 
„gaisrininkas“ skamba garbingai, jis gelbėja žmones ir 
panašiai. Bet jam būtų buvę mieliau, jei ji būtų permie- 
gojusi su šiukšliavežiu. Dabar vaiko motina užsipuola 
mane. Ji bando man išlupti akis ilgais, šlykščiai baltai 
nulakuotais nagais. Mano brolis pakelia strypą, trenkia 
ir jai per galvą. Jam galima, jis sielvartauja. 

Liūdnoji Skruzdėdų šeimos istorija 
Skirta Mošei 


Iš esmės miestelį tesudarė viena ilga garvė. Abipus jos 
buvo po dvidešimt namų, ir priešais kiekvieną jų stovė- 
jo medinė tvora: paėmęs lazdą ir braukdamas jos galu 
per tvoros stulpelius, keldamas baisų triukšmą galėdavai 
vienu sykiu nubėgti per visą miestelį. Tuo vaikai per 
dienas ir užsiimdavo. Jei bėgdavai kairiąja gatvės puse į 
šiaurę, paskutinis namas, kur baigdavosi stulpeliai ir tavo 
lazda nuslysdavo, priklausė Chasidai Gandrui. Daugu- 
ma vaikų mieliau bėgdavo kairiąja puse, nes dešiniojoje 
gyveno šiek tiek pamišęs Nechemija Hiršas, kuris ret- 
karčiais išeidavo su šautuvu, apšaukdavo juos „turken“ 
ir grasindavo nušauti. Tačiau smagiausia būdavo bėgti 
iš šiaurės į pietus, nes tada pabaigoje atsidurdavai prie 
vieno iš dviejų įdomiausių miestelio namų, ir abiejuose 
buvo nemaža tikimybė gauti pavalgyti. Viename jų gy- 
veno Elijas Ofris - žmogus nepaprastai juoda oda ir į 

spyruokles susirangiusiais plaukais. O priešais jį gyveno 
Skruzdėdų šeimyna. Dovas ir Nechama Skruzdėdos bei jų 
sūnus Arielis. Dovas Skruzdėda buvo ne tik maloniausias 
miestelio gyventojas (o dėl to nebuvo jokių abejonių), bet 
ir įstabiausias. Jo kūnas buvo apaugęs blizgiu kailiu, jis 
turėjo tokią įdomią nosį ir mokėjo nuostabiai šokti bei 
pasakoti juokingus anekdotus. 

Penktadienio vakarą visi susirinkdavo gatvės pakraš- 
ty, Elijas Ofris išsinešdavo skardinę nuo alyvuogių ir 
ją mušdamas leisdavo tokius duslokus garsus: „Che... 
che... che...“, o Dovas Skruzdėda imdavo šokti. Tai buvo 
įspūdingas šokis — atlikdavo jį kiekvieną penktadienį, bet 
niekam nepabosdavo. Tie jo judesiai, deglų šviesoje spin- 
dintis kailis, iš burnos taip pat lyg šokdamas kyščiojantis 
liežuvis gyveno savo gyvenimą — buvo tikrai įspūdinga. 
Suaugusieji užsikeldavo vaikus ant pečių, kad šie geriau 
matytų, ir visi plodavo į taktą. Po Skruzdėdos ir Ofrio 
pasirodymo Jona Balandis išsitraukdavo smuiką, ir visi 
šokdavo. Dovas Skruzdėda prisidėdavo prie ratelio, ir kiti 
pavydžiai stebėdavo, kaip jis savo milžiniškais gauruotais 
delnais apglėbia šalia šokančiųjų delnus. „Jautiesi kaip su 
pirštinėm, — sakydavo tie, kam tekdavo tokia garbė. — 
Neįtikėtinai malonu.“ 

Kartais Dovas su Eliju Ofriu surengdavo tokius vakarus 
ir savaitės vidury, ir visi, net vaikai, pasilikdavo šokti iki 
paryčių. Tais laikais miestelyje dar nebuvo mokyklos, 
niekas net nebuvo girdėjęs apie tokį dalyką, todėl niekam 
nerūpėjo, kad vaikai vėlai keliasi. 

Viskas pasikeitė, kai į miestelį atvyko Aleksandras 
Menšas. Žinoma, jis atsirado iš niekur. Nes vietos gyven- 
tojams visa, kas nėra miestelis, buvo niekur. Visi žinojo, 
kad, be miestelio, yra ir kitų vietų: Minskas, Roš Pina, 
turkų kankinių stovykla šiauriau nuo Izmiro — tik štai 
niekam nebuvo tekę jų aplankyti, išskyrus nebent Neche- 
miją Hiršą. Aleksandras Menšas pasirodė miestelyje apie 
dešimtą ryto, ir Ejalis Kasteršteinas, kuris kaip tik bėgo 
braukdamas lazda per tvorą nuo Chasidos Gandro namų į 
pietus, atsitrenkė į jį ir pargriovė į balą. Ejalis atsiprašė ir 
pamėgino padėti Menšui atsikelti, tačiau šis sėdėjo baloje 
ir rėkė, kad Ejalis ir visi kiti vaikai yra padaužos, ir jiems 
vieta mokykloje ar, dar blogiau, kalėjime. Jis taip plyša- 
vo, kad išėjo gvardijos šautuvu apsiginklavęs Nechemija 
Hiršas ir, jei anas neužsičiaups, prigrasino jį nušauti kaip 
gausybę musulmonų, kuriuos išžudė jo ištikimas ginklas. 
Bet Menšas ne tik nenutilo — jis pakėlė balsą dar okta- 
va aukščiau ir ėmė bliauti, kad ne tam jis pėsčias atėjo 
nuo pat Berno, kad būtų paskerstas kaip gyvulys krūvos 
barbarų. Hiršas, kuris buvo pelnęs irzliausio miestelio 
žmogaus reputaciją, jau buvo beberiąs paraką į garsųjį 
šautuvą. Menšo laimei, jo riksmai pažadino ilgai tą dieną 
užsimiegojusį Joną Balandį, ir šis pastvėrė Hiršui iš rankų 
ginklą ir nutildęs Menšą net sugebėjo pakelti jį iš balos. 
Tuoj pat Menšą nuvedė į Chasidos Gandro namus, kur 
jis gavo sausą porą kelnių ir kavos su grietinėle. 

Menšą papiktino žinia, kad miestelis, į kurį jis atsi- 
beldė, neturi ne tik pavadinimo, bet ir mokyklos. Jis 

paaiškino, kad bet koks kultūringas žmogus tuo pasibai- 
sėtų, ypač jis, kadaise Berne žymus švietėjas. Pareikalavo, 
kad Jona Balandis tą pačią dieną suburtų visus miestelio 
gyventojus. Tą vakarą, tai buvo penktadienis, visi susi- 
rinko miestelio pakraštyje. Ofris paliko namie skardinę 
nuo alyvuogių, Dovas Skruzdėda nešoko. Visi tik tyliai 
stovėjo ir klausėsi Menšo, kuris šnekėjo kone valandą. Jis 
pasakė, kad privalu skubiai paskelbti miestelio pavadini- 
mą ir įsteigti mokyklą, kuriai jis pats vadovausiąs. Tada 
septyniskart pasakė „kultūra“, triskart „levantiečiai“, 
penkiskart — „didi gėda“, ir papildomai įterpė nemažai 
žodžių bei citatų nesuprantamomis kalbomis. Baigęs 
įbedė į klausytojus bauginamą žvilgsnį, pats sau paplojo, 
dar dukart pakartojo žodį „kultūra“ ir vienąkart — „atei- 
nančioms kartoms“, tada nulipo nuo scenos. Iš ten jis 
išdidžiu žingsniu patraukė į Chasidos Gandro namus, ir 
diskusija tęsėsi be jo. Iš tiesų tikros diskusijos nebuvo, 
kalbėjo tik Hiršas ir Jona Balandis. Hiršas pasakė, kad 
nevalia rodyti turkui baimės ir kad, anot Hiršo, galima 
jį nudėti kaip šunį. Jona Balandis savo ruožtu patarė 
kruopščiai atlikti visa tai, ką sakė Menšas, nes kitaip jis 
bambės ligi pasaulio pabaigos. Pagaliau nutarta balsuoti. 
Visi susilaikė, nes ne visai suprato, kas vyksta, išskyrus 
Nechemiją Hiršą, kuris demonstratyviai atsisakė balsuoti, 
ir Joną Balandį, kuris balsavo už abu Menšo pasiūlymus. 
Kitą rytą buvo oficialiai paskelbtas miestelio pavadinimas 
ir vietoj buvusio svirno pradėta statyti mokykla. Menšas 


pasiūlė pavadinti miestelį „Pažanga“, ir visi sutiko, puikiai 

atmindami Jonos Balandžio žodžius, pasakytus išvaka- 
rėse. Jona padarė didelę lentą su pavadinimu, pakabino 
ją prie pietinio įėjimo į miestelį ir pažadėjo padaryti dar 
vieną, prie šiaurinio. Likusieji padėjo statyti mokyklą, 
išskyrus Hiršą, kuris lyg grifas sukiojosi aplink buvusį 
svirną, pasiramsčiuodamas senuoju šautuvu ir grėsmingai 
dėbčiodamas į Menšą. 

Mokyklos statybos truko dvi savaites. Tuo laiku Men- 
šas uždraudė vakarėlius, kad miestelio gyventojai veltui 
neeikvotų jėgų, bet darbams pasibaigus pažadėjo kultūri- 
nį renginį. Šventinį vakarą statybų pabaigos proga, užuot 
leidęs Ofriui mušti skardinę, o Dovui Skruzdėdai šokti, 
jis padeklamavo tris Šilerio eilėraščius ir vieną Gėtės bei 
Jonos smuiku sugriežė kažkokio mirusio austro sukurtą 
melodiją, pagal kurią neįmanoma buvo šokti. Tada liepė 
visiems eiti miegoti, nes rytą turėjo prasidėti darbų ir 
mokslų diena, turinti padaryti pradžią šauniai tradicijai, 
iš esmės pakeisiančiai Pažangos miestelį. 

Mokykla pradėjo veikti, ir per kelias savaites visi prie 
jos šiek tiek priprato. 

— Prie visko priprantama, net prie žarijų tarp pirštų, — 
pasakė Nechemija Hiršas, kurio atmintyje tebegyvavo 
turkų nelaisvės laikai. Jis kartais vis pasirodydavo mo- 
kyklos kieme su gvardiečio šautuvu, bet jau labiau iš 
pareigos, nei norėdamas tikrai išgąsdinti. Priešingai nei 
Hiršas, daugelis žmonių buvo labai patenkinti atsiradus 
mokyklai, nes vaikai nebelakstė, brūžindami lazdomis per 
tvoras, ir nebekėlė tokio pasiutusio triukšmo. Pamokas 

Menšas padalijo pagal dienas: sskmadienis", pirmadienis 
ir antradienis buvo „kultūros“ dienos, kai vaikai buvo 
verčiami mintinai mokytis eilių nesuprantamomis kal- 
bomis, o trečiadienis, ketvirtadienis ir penktadienis buvo 
„Wissenschaft“ dienos, kai buvo dėstomi gamtos mokslai. 
Liūdnoji Skruzdėdų šeimos istorija prasidėjo penktadie- 
nį, paskutinę „Wissenschaft“ dieną, praėjus maždaug 
trims mėnesiams nuo mokyklos įkūrimo. 

Penktadienis buvo „gyvūnų ir augalų diena“, kurią 
Menšas kiekvieną kartą skirdavo vienam gyvūnui ar auga- 
lui nuodugniai aptarti. Tą dieną jis įžengė į klasę nešinas 
susuktu plakatu, kurį ištiesė ir smeigtukais prisegė prie 
lentos. Mokiniai nustebę žvelgė į plakate besišypsantį 
Dovo Skruzdėdos veidą. Jie nesuprato, kuo jis susijęs su 
gamtos pamoka, bet Menšas paaiškino, kad kalba eina 
apie paprastą keturkojį žinduolį, mintantį skruzdėmis. 
Arielis Skruzdėda pašoko iš paskutinio suolo ir apsiaša- 
rojęs išlėkė iš klasės. Po valandos grįžo su tėvu. Dovas 
Skruzdėda užėjo į klasę įtūžusia mina. 

— Menšai, — suurzgė jis, — noriu su tavimi pasikalbėti. 

— Ne dabar, - atsakė Menšas. — Po valandos, po pa- 
mokų. 

Dovas Skruzdėda linktelėjo galva. 

— Kol kas grįžk į klasę, - švelniai tarė jis Arieliui prieš 
išeidamas. Arielis norėjo sugrįžti į vietą, bet Jaelė Leibovič 


jam neleido atsisėsti šalia savęs. 
* Žydų savaitė prasideda sekmadienį, Izraelyje tai pirmoji darbo diena. 

— Fe, nenoriu, kad čia sėdėtum, - pasakė ji. — Eik 
laukan ėsti skruzdėlių su savo bjauriu tėčiu. 

Menšo pabarta, ji leido Arieliui atsisėsti, bet patraukė 
nuo jo kėdę akivaizdžiai šleikštėdamasi. Menšas aiškino 
skruzdėdų dauginimosi būdą, ir visi pašaipiai žvilgčiojo 
į Arielį. 

— Tai tavo mama atsistoja keturpėsčia, ar ne? - pašnibž- 
dėjo Arieliui Oferis Cvielis. - Ir tave taip padarė? 

Pro langą vaikai matė Arielio tėtę sėdintį ant laiptų ir 
žiūrintį į žemę. 

— Turbūt ieškos skruzdėlių pietums, — pasakė Jaelė 
Ejaliui Kasteršteinui. 

Arielis tylėjo nudelbęs akis. Pamokai pasibaigus vaikai 
išbyrėjo iš klasės. Visi laikėsi atokiau nuo Arielio tėtės, 
o Oferis Cvielis net iš tolo jį iškeikė. Arielio tėtė nieko 
nesakė, tik palaukė, kol visi vaikai išeis iš klasės, ir tada 
užėjo pasikalbėti su Menšu. 

— Nesuprantu, pone Menšai. - Dovas liūdnai pakraipė 
galvą. - Kam jūs tai darote? Kam jūs mokote vaikus šitokio 
melo apie mane? Kam gadinate mano vaikui gyvenimą? 

— Melo? Cha! - niekinamu ir pasipūtusiu tonu atšovė 
Menšas. Jis susuko nuo lentos nukabintą plakatą į ritinė- 
lį. - Kalbame apie patvirtintus mokslinius faktus, kuriuos 
surinko geriausi pasaulio tyrėjai... 

— Patvirtintus faktus? — piktai pertraukė Dovas Skruz- 
dėda. — Ką jūs tauškiat? Ar jums atrodo, kad aš ropoju 
keturiomis? Ar valgau skruzdėles? Ar jūs savam prote? 

— Paklausykite, pone Skruzdėda, negalite ignoruoti 


vardė Skruzdėda... 

— Jonos Balandžio pavardė Balandis, bet jūs neaiškinat 
vaikams, kad jis skraido ore ir dergia jiems ant galvų! — 
vėl įsiterpė Dovas Skruzdėda. - Tai, ką sakote, jokie fak- 
tai. Tai paprasčiausi tauškalai, tauškalai, kurie sugadins 
mano šeimai gyvenimą, bet tai jūsų visiškai nejaudina. 
Jūsų nejaudina niekas, kas gyva, tik tas jūsų suknistas 
„Wissenschaft“ ir visi tie vokiečių poetai, kurie pasimirė 
prieš du šimtus metų... 

Skruzdėda nutilo. Jis keliskart giliai įkvėpė ir atgalios 
rankos kailiu nusibraukė nuo veido prakaitą. 

— Jūs mane nuolat pertraukiate, —- sušnypštė Menšas 
korektišku, bet tūžmingu tonu. - Ir nesiteikiate šnekėti 
padoriai. Nematau reikalo tęsti diskusijos, kuri... 

Šįsyk Menšą pertraukė ne Skruzdėda, o iš lauko pasi- 
girdę vaikų riksmai. Arielio tėtė žaibiškai išlėkė į kiemą. 
Ant smėlio dūzgė spiečius vaikų. Dovas Skruzdėda kelias 
sekundes nebyliai į juos žvelgė, kol jį pastebėjo Jaelė Lei- 
bovič, ant kurios nukrito jo šešėlis, ir perspėjamai sušuko. 
Visi vaikai paspruko. Liko tik Arielis. Jis gulėjo smėlyje, 
jo kelnytės buvo pusiau nutrauktos, marškiniai perplėšti. 
Kol jo tėtė kalbėjosi su Menšu, vaikai jį paguldė į smėlį 
ir prigrūdo į kelnes skruzdėlių. 

— Einam iš čia. - Dovas Skruzdėda padavė sūnui ranką 
ir padėjo atsikelti. Paskutinį kartą pažvelgė į mokyklos 

pastatą. Pro praviras klasės duris matė, kaip Menšas suriša 
plakato ritinį virvele. Jis padėjo ranką Arieliui ant peties: 
— Einam namo, sūnau, čia vis tiek nėra su kuo šnekėti. 
Jiedu nužingsniavo link namų. Tėvo rankos kailio plau- 
keliai maloniai kuteno Arieliui kaklą. 

Dėdė beždžionė 


Naktį Lukačas vėl sapnavo, kad yra džiunglėse. Šuoliavo 
per medžius, ėdė bananus, smaginosi su visomis patelė- 
mis. 

„Čionai, bailiai! — erzino jis kitas beždžiones, o jo 
tankūs gaurai blizgėjo saulės šviesoje. — Čionai, dėdė 
Lukačas jums parodys, iš kur kojos dygsta!“ Bet kiti 
patinai drebindami kinkas lindėjo savo slėptuvėse, nes 
žinojo, kad su Lukaču geriau neprasidėti. 

Pabudus Lukačui siaubingai skaudėjo galvą. Žaizdos 
ant kūno pragariškai degė. Iš dalies jų sunkėsi lipnūs 
pūliai, turbūt naktį vėl jas kasėsi. Jis išlindo iš narvo, 
užrakino duris ir nuskubėjo į trečiąją eksperimentinę 
laboratoriją (odos vėžio tyrimų). Jis didžiavosi savo dar- 
bo vieta. Kol dauguma gyvūnų tarnavo bereikšmiams 
eksperimentams, pavyzdžiui, antroje laboratorijoje (kos- 
metikos) ir ketvirtoje (akių ligų), Lukačas dalyvavo išties 
svarbiame tyrime. Jis laiku suspėjo devintos valandos 


injekcijai. Ją suleido Irena. 

— Lukačai, liaukis kasęsis žaizdas, — pasakė ji. - Nuo 
to tik blogiau. 

Lukačas liovėsi. Ireną jis mylėjo labiau už visas asis- 
tentes. 

— Kaip manai, — paklausė jis, kol ji leido skystį, — kai 
pasibaigs eksperimentas, rasime tuos vaistus nuo vėžio, 
ar mane išleis atostogų? Baisiai pasiilgau džiunglių. 

Irena ištraukė adatą jam iš peties ir staiga nuliūdo. 

— Nesijaudink, Irena, — pabandė ją nuraminti. — Aš 
nevažiuosiu ilgam, juk tu mane pažįsti, aš darboholikas, 
po mėnesio laisvėje jau kraustysiuos iš proto. Grįžęs eisiu 
į Alcheimerio ligos tyrimą, galėsime toliau dirbti kartu. 

Irena jį apkabinusi pravirko, ir Lukačas nežinojo, ką 
daryti. 

— Ei, turiu sumanymą, - pakuždėjo jis, glostydamas jai 
pakaušį. — Išeik ir tu atostogų, važiuosime kartu į džiung- 
les. Galėsiu tau parodyti, kur užaugau. Šeimą, vaizdus. 
Tau tikrai patiks. Ten viskas taip žalia. 

Irena neatsakė ir toliau verkė, bet pamažu nustojo 
kūkčioti. Išsiverkusi paleido Lukačą iš rankų, žengė atgal 
ir nusišypsojo jam. 

— Žinoma, važiuosiu su tavimi. Šiemet mane jau tikrai 
turėtų išleisti atostogų. 

— Puiku, — nudžiugo Lukačas ir pažvelgė jai į akis. Jos 
dar buvo drėgnos. 

— Ten bus nuostabu, - pažadėjo jis. —- Pamatysi, mums 
bus nuostabu. 

Pakeltas saugiklis 


Jis stovi vidury sankryžos, maždaug per dvidešimt metrų 
nuo manęs, veidą apsimuturiavęs kufija, provokuojamu 
rankos mostu kviečia mane arčiau: 

— Golanis' -— pydaras, - šaukia jis man stipriu arabišku 
akcentu. — Kaip sekas, Golani? Jūsų ryžas seržantas tave 
vakar gerai iškrušo per subinę? Nebegali bėgti? 

Jis prasisega kelnes, išsitraukia varpą: 

— Kaip sekas, Golani? Mano pimpalas tau blogas? Tavo 
sesei buvo blogas? Tavo mamai buvo blogas? O tavo 
draugui Abutbuliui buvo geras. Kaip jam sekas? Vargšelis 
geriau jaučiasi? Mačiau, reikėjo jį su sraigtasparniu išvežt, 
kai paskui mane nubėgo. Pusė garvės nubėgo, kvailys, o 
paskui? Pokšt - galva sprogo kaip arbūzas. 

Aš pakeliu automatą „Galil“ prie peties, nutaikau tie- 
siai į jį. 

— Šauk, pydare! — sušunka jis, atlapoja marškinius ir 
juokiasi. - Šauk šičia. — Pirštu rodo į širdį. 


* „Golani“ brigada - kovinis Izraelio armijos padalinys. 

Nuleidžiu saugiklį ir sulaikau kvėpavimą. Gal minutę 
jis abejingai laukia, rankomis įsirėmęs į šonus. Jo širdis, 
giliai po oda ir mėsa, yra lygiai ties mano taikikliu. 

— Niekada neiššausi, baily. Manai, jei šausi, ryžas ser- 
žantas tavęs nekruš į subinę? 

Nuleidžiu šautuvą, ir jis padaro pašaipų gestą. 

— Yallab', pydare. Ryt pasimatysim. Kada budi? Nuo 
dešimt iki dviejų? Ateisiu. 

Jis pajuda link vienos šoninių gatvelių, bet staiga išsi- 
šiepęs sustoja: 

— Linkėjimai Abutbuliui nuo „Hamas“! Pasakyk, labai 
atsiprašom už plytą. 

Greitai užsikeliu „Galil“ ant peties, nusitaikau — jo 
marškiniai jau užsegti, bet širdis dar mano. Tada kažkas 
į mane atsimuša. Aš krentu ant smėlio ir matau virš savęs 
seržantą Elį. 

— Klausyk, Kremeri, gal tu trenktas?! — rėkia Elis. — 
Ko tu man čia stovi su šautuvu ant peties kaip koks 
kaubojus? Čia tau ne Laukiniai Vakarai, kad į bet ką 
šaudytum! 

— Ką tu, Eli, aš nešaučiau, norėjau tik jį pagąsdinti, — 
sakau nudelbęs akis. 

— Pagasdint norėjai?! — rėkia Elis, kratyydamas mane už 
liemenės diržo. — Tai papasakok jam apie vaiduoklius. Ko 
tu į jį kreipi užtaisytą ginklą ir dar saugiklį nuleidi? — Jis 
man skelia antausį. 


* Pirmyn. (Arab.) 

— Atrodo, ryžas tavęs šiandien nekruš, pydare, - šaukia 
arabas. —- Šaunuolis ryžas, trenk jam ir nuo manęs. 

— Turi išmokti juos ignoruoti, —- uždusęs sako Elis ir 
paleidžia mane. - Ar girdi, Kremeri? — dabar jis grėsmin- 
gai šnibžda: — Turi išmokti ramintis, nes jei dar kartą 
pamatysiu tave šitaip darant, asmeniškai pasirūpinsiu, 
kad stotum prieš tribunolą. 

Naktį paskambino kažkas iš „Tel hašomer“ ligoninės 
ir pasakė, kad operacija buvo nesėkminga ir Džekis grei- 
čiausiai liks daržovė. 

— Svarbu, kad mokomės juos ignoruoti, — tariau 
Eliui. — Jei taip ir toliau, greit juos taip gerai ignoruosi- 
me, kaip Džekis. 

— Ką bandai pasakyt, Kremeri? — pašoko Elis. - Manai, 
man nerūpi Abutbulis? Jis tiek pat buvo mano draugas, 
kaip ir tavo. Manai, dabar nesvajoju sėst į džipą, apva- 
žiuot visų jų namų, išvaryt visų į lauką ir įsodint po kulką 
galvon? Bet jei tą padarysiu, būsiu toks pat kaip jie. Ar 
to nesupranti? Nieko tu nesupranti. 

O aš staiga tikrai suprantu, kur kas geriau nei jis. 

Jis stovi vidury sankryžos, apie dvidešimt metrų nuo 
manęs, veidą apsimuturiavęs skara. 

— Labas rytas, pydare! — šaukia jis man. 

— Puikus rytas, - pašnibždom atsakau. 

— Kaip sekas Aburbuliui, pydare? — rėkia jis. - Ar per- 
davei linkėjimų nuo „Hamas“? 

Nusivelku liemenę ir numetu ją ant žemės, tada nu- 


siimu šalmą. 

— Kas yra, pydare?! — šaukia jis man. — Ryžas tave tiek 
krušo, kad nuprotėjai? 

Arplėšiu individualaus tvarsčio pakuotę ir lyg kufija ap- 
simuturiuoju juo veidą, palieku tik akis. Pasiimu šautuvą. 
Užtaisau jį. Įsitikinu, kad saugiklis pakeltas. Abiem ran- 
kom suimu vamzdį, keliskart apsuku virš galvos ir staigiai 
paleidžiu. Šautuvas nuskrieja, dar šiek tiek paslysta žeme 
ir sustoja maždaug pusiaukelėje tarp mūsų. Dabar aš toks 
pat kaip jis. Dabar ir aš turiu šansą nugalėti. 

— Čia tau, pusproti! - sušunku jam. Jis akimirką žiūri į 
mane sutrikęs, tada bėgte puola prie šautuvo. Jis bėga link 
šautuvo, o aš link jo. Jis bėga greičiau už mane, pirmas 
pasieks ginklą. Bet aš nugalėsiu, nes dabar esu toks pat 
kaip jis, o jis su šautuvu rankoje — toks par kaip aš. Jo 
mama ir sesuo krušis su žydais, jo draugai vegetuos ligo- 
ninėse, o jis stovės priešais mane kaip pydaras su šautuvu 
rankoje ir nieko negalės padaryti. Kaip aš galiu pralaimėti? 

Kai man iki jo lieka mažiau nei penki metrai, jis pa- 
kelia „Galilį“, nuleidžia saugiklį, atsitūpęs nusitaiko ir 
nuspaudžia gaiduką. Ir tada sužino tai, kuo įsitikinau per 
paskutinį mėnesį šitame pragare: kad šitas šautuvas yra 
mėšlo gabalas. Trys su puse kilogramo beverčio metalo. 
Su juo nieko negalima nuveikti. Tiesiog neįmanoma. 
Pasiekiu jį, kol nespėjo atsitiesti, ir spiriu jam į veidą. Jis 
parkrenta ant žemės, kilsteliu jį už plaukų ir nutraukiu 
kufiją. Pamatęs prieš save jo snukį, stveriu ir su įniršiu 
trenkiu į stulpą. Kartą, du, tris. Dabar pažiūrėsim, koks 
ryžas kruš jį per subinę. 

Korbio mergina 


Korbis buvo tipiškas arsas'. Iš tų, kur nežinai, koks jis 
labiau — bukas ar bjaurus. Kaip ir visi arsai, jis turėjo 
tokią gražią merginą, kad niekas negalėjo suprasti, ką ji 
su juo veikia. Ji buvo aukšta šatenė, aukštesnė už jį, vardu 
Marina. Mums su vyresniuoju broliu Mironu prasilen- 
kiant su jais gatvėse, man visuomet patikdavo stebėti, 
kaip jis negalėdamas patikėti lėtai linguoja galva jiems 
pavymui, tarsi mintyse kartodamas: „Kaip gaila, kaip 
gaila.“ Matyt, ir Korbio merginai patiko tie lingavimai, 
nes, mums prasilenkiant gatvėje su ja ir Korbiu, ji visada 
mano broliui nusišypsodavo. Laikui bėgant šypsenos 
pavirto viešnagėmis pas mus namie, ir brolis ėmė varyti 
mane iš kambario. Pirma ji ateidavo trumpam, tik dieną. 
Paskui pasilikdavo valandų valandas, ir visi kaimynystėje 
jau žinojo, kas vyksta. Visi, išskyrus Korbį ir jo atsili- 
kėlį sėbrą Krotočinskį, kurie dienų dienas sėdėdavo ant 


* Arsas — paniekinamas tam tikrų žemos klasės atstovų pavadinimas. 

apverstų dėžių prie perso krautuvėlės, žaisdavo nardais 
ir gerdavo sultis iš skardinių. Lyg, be šitų dviejų daly- 
kų, gyvenime daugiau nieko nebūtų. Jie galėjo ištisas 
valandas išsėdėti prie lentos, suskaičiuoti tūkstančius 
pergalių ir pralaimėjimų taškų, kurie nedomino nieko, 
išskyrus juos pačius. Eidamas pro juos matydavai — jei 
persas vakare neuždarytų parduotuvės ar neateitų Marina, 
jie per amžius nepajudėtų iš vietos. Nes, be Marinos ir 
to, kad persas iš po jo ištraukdavo dėžę, Korbio niekas 
negalėdavo išjudinti. 

Nuo tada, kai Korbio mergina ėmė lankytis pas mus 
namuose, praėjo keli mėnesiai. Tai, kad brolis mane va- 
rydavo iš kambario, jau atrodė taip įprasta, kad maniau, 
jog tai tęsis amžinai arba kol mane pašauks į armiją. Bet 
vieną dieną mes su broliu išėjome į jaunimo miestelį. Jis 
buvo toli nuo mūsų namų Ramat Gane, gal už penkių 
kilometrų. Tačiau mano brolis užsispyrė eiti pėsčiomis, 
o ne važiuoti autobusu, nes manė, kad tai jam bus geras 
apšilimas prieš jaunimo miestelio šuolių varžybas. Buvo 
vakaras, abu vilkėjome treningais, eidami pro perso krau- 
tuvę pamatėme, kaip jis išplovęs grindis pila kibirą po 
medžiu priešais ir rengiasi rakinti. 

— Ar matėte šiandien Mariną? — paklausė mano brolis. 

Persas atsakė tokiu siurbtelėjimu, kad net nereikėjo mo- 
kėti persiškai, jog suprastum, kad tas garsas reiškia „ne“. 

— Ir Korbio šiandien nemačiau, — tarė jis. — Pirmą 
kartą per visą vasarą jo nebuvo. Nežinau, kodėl, kaip tik 
graži diena. 

Nuėjome toliau. 

— Turbūt ir jiedu su Krotočinskiu nuėjo į jaunimo 
miestelį, - pasakiau aš. 

— Kodėl man turi rūpėti, kur jie nuėjo? — sušnypštė 
brolis. — Kodėl tai apskritai kam nors turi rūpėti? 

Bet Korbis nėjo į jaunimo miestelį. Aš tai žinau, nes 
sutikome jį pakeliui, Jarkono parke, netoli dirbtinio tel- 
kinio. Jiedu su Krotočinskiu mus pasitiko ant takelio. 
Korbis rankoje laikė aprūdijusį geležinį strypą, o Kroto- 
činskis krapštėsi galvą, ir jie nesišnekėjo, lyg būtų labai 
susitelkę į kažką svarbaus. Mes su jais nesisveikinom, ir 
jie su mumis ne. Ir tik tada, kai visai prie jų priartėjome, 
kone prasilenkėme, Korbis pratarė: 

— Kekšės vaikas. 

Man nespėjus suvokti, kas vyksta, jis jau smogė Mi- 
ronui strypu į pilvą, ir mano brolis nugriuvo ant asfal- 
tuoto takelio, raitydamasis iš skausmo. Pabandžiau prie 
jo prieiti, padėti atsikelti, bet Krotočinskis pagavo mane 
iš už nugaros. 

— Tu, — Korbis keliais spyriais apvertė mano brolį ant 
nugaros, — pavogei mano merginą, kol aš su ja drauga- 
vau, — suriko jis visas išraudęs, ir, prieš mano broliui 
spėjant atsakyti, užmynė jam ant gerklės ir kone visu 
svoriu užspaudė. Aš bandžiau ištrūkti, bet Krotočinskis 
pernelyg stipriai mane laikė. 

— Tu, Goldai, ar žinai, kad apie tai, ką padarei, yra vie- 
nas iš dešimties įsakymų? — sušvokštė Korbis. - Vadinasi 


„Nevok“. O tu? Tau kaip nuo žąsies vanduo. 

— Nesvetimauk, — kažin kodėl pasakiau ir pamačiau, 
kaip mano brolio ant žemės akys keičiasi. 

Korbis sustojo: 

— Ką sakei? — Atsigręžė į mane, nebespaudė taip smar- 
kiai broliui gerklės, tas ėmė kosėti ir šniokšti. 

— Pasakiau, kad tu turėjai omeny „Nesvetimauk“, — 
sumurmėjau aš. — Tai kitas įsakymas. 

Meldžiau Dievo, kad Mironas dabar sugebėtų atsikelti 
ir sumalti Korbį į miltus. 

— Ir kas, kad kitas įsakymas? — pasakė Korbis. - Ma- 
nai, tai ką nors keičia? Kad aš dėl to nukelsiu koją tavo 
sušiktam broliui nuo gerklės? — Jis vėl pasilenkė pirmyn. 

— Ne, — atsakiau. — Tai yra ne dėl to. Bet nulipk nuo 
jo, Korbi, tu jį smaugi, ar nematai, kad jis dūsta? 

Korbis nukėlė koją nuo mano brolio kaklo ir priėjo 
prie manęs. 

— Pasakyk, Goldai, juk tu geras mokinys. Bent jau tavo 
snukis kaip gero mokinio. 

- Šiaip sau, — sumurmėjau. 

— Be reikalo sakai, kad šiaip sau, — pasakė Korbis ir 
atgalia ranka palietė mano veidą. Aš atlošiau galvą. 

— Tu pirmūnas. 

Mačiau, kaip už jo mano brolis mėgina atsikelti. 

— Nagi, pasakyk man, Goldai. — Korbis pasilenkė ir 
pakėlė savo geležinį strypą. — Pasakyk tu man, kokia 
Šventraštyje skiriama bausmė tam, kas nesilaiko įsakymų? 


Tylėjau. Korbis ėmė mėčioti strypą rankoje. 


64 


— Na, Goldai, — perkreipė jis lūpas. — Pasakyk man, 
kad žinočiau, nes aš kvailys, ir mokslai man ne taip gerai 
sekasi kaip tau. 

— Nežinau, - rariau. - Mama prisiekiu, nežinau. Mus 
mokė tik įsakymų. Apie bausmes nieko nesakė. 

Korbis atsisuko į mano brolį, gulintį ant žemės, ir 
spyrė jam į šonkaulius. Nepiktai, gan ramiai, nelyginant 
iš nuobodulio spardytų kokakolos skardinę. Mironui 
išsprūdo toks mažas garselis, tarsi jis nebeturėtų jėgų net 
rėkti. Aš pravirkau. 

— Susimildamas, Goldai, neverk, — paprašė Korbis, — 
tik atsakyk į klausimą. 

— Nežinau, po velnių! — verkšlenau aš. — Nežinau, ko- 
kia bausmė už tavo sušiktus įsakymus. Palik tu jį ramybėj, 
šikniau, palik. 

Krotočinskis viena ranka užsuko man ranką už nuga- 
ros, O kita trenkė per galvą. 

— Čia už tai, ką pasakei apie Šventraštį, — iškošė jis pro 
dantis. — O čia, - spyrė antrąkart, — už tai, kaip pavadinai 
Nisaną. 

— Palik jį, Krotai, palik, - atsiduso Korbis. - Jis pyksta 
dėl brolio. Prašau pasakyt, - toliau kalbėjo jis, iškėlęs stry- 
pą. — Prašau pasakyt, kitaip tavo broliui suvarysiu kelį. 

— Ne, Korbi, — verkiau aš. — Prašau, nereikia! 

— Tuomet pasakyk, - tarė Korbis ir užsimojo strypu, — 
pasakyk, ką Dievas liepė padaryti tam, kas vagia kito 


merginą. 

— Mirti, — sušnibždėjau. — Tam, kas šitaip nusižengia, 
priklauso mirti. 

Korbis iš visų jėgų užsimojo ir nusviedė strypą į telkinį. 

— Girdėjai, Kroto? — tarė jis. — Girdėjai mažąjį Goldą? 
Jam priklauso mirti. Ir tai, - jis bedė pirštu į dangų, - tai 
pasakiau ne aš, o Dievas. 

Jo balsas skambėjo taip, lyg tuoj pravirktų. 

— Na, einam, — pasakė jis. — Tik norėjau, kad išgirstum 
mažąjį Goldą sakant, kuris teisus. 

Krotočinskis paleido mane ir jiedu nuėjo. Prieš nu- 
eidamas Korbis dar sykį palietė mano veidą šilta ranka. 

— Tu geras vaikis, - pasakė. - Labai geras. 

Automobilių aikštelėje prie parko radau žmogų, jis 
mus nuvežė į traumatologinį. Mironui visa tai baigėsi 
palyginti gerai. Du mėnesiai ortopedinio įtvaro ant kak- 
lo ir kelios mėlynės. Korbis daugiau nesiartino nei prie 
mano brolio, nei prie Marinos. Ji ir brolis susitikinėjo 
daugiau nei metus, paskui išsiskyrė. Kartą, jiems dar 
esant kartu, mes su visa šeima nuvažiavome prie Kinereto 
ežero. Mudu su broliu sėdėjome ant kranto ir stebėjome 
Mariną, žaidžiančią vandenyje su mano vyresniąja sese. 
Mudu žiūrėjome, kaip ji įdegusiomis kojomis taško van- 
denį, kaip jos ilgi plaukai krenta pirmyn ir uždengia kone 
visą jos nuostabų veidą. Ir šitaip mums bežiūrint, aš staiga 
prisiminiau, kaip Korbis vos neapsiverkė. Paklausiau 
brolio, ar jis dar pagalvoja apie tą vakarą, kai jiedu mus 
sugavo parke. Jis atsakė, kad taip. Valandėlę patylėjome, 

žvelgdami į Mariną vandeny. Tada jis pasakė, kad labai 
daug apie tai galvoja. 

— Sakyk, — paklausiau aš, — ar manai, kad tai, jog ji 
dabar su tavim, verta to, kas tada įvyko parke? 

Dabar mano sesuo atsuko nugarą ir spruko, dengda- 
masi galvą rankomis, bet Marina nesiliovė jos taškiusi 
juokdamasi. 

— Tas vakaras. — Lėtai pakraipė galvą mano brolis. — 
Niekas pasaulyje neverta to vakaro. 

Geri ketinimai 


Pašto dėžutėje laukė storas vokas. Jį atplėšęs, suskaičiavau 
pinigus. Buvo visi. Voke dar gulėjo raštelis su taikinio 
vardu, paso nuotrauka ir vieta, kur galėjau jį rasti. Nusi- 
keikiau. Kažin dėl ko — esu profesionalas, o profesionalui 
taip elgtis nedera, bet keiksmažodis man tiesiog išsprūdo. 
Ne, man nereikėjo nė skaityti vardo, atpažinau tą žmogų 
iš nuotraukos. Greisas. Patrikas Greisas. Nobelio taikos 
premijos laureatas. Geras žmogus. Vienintelis geras žmo- 
gus, kurį pažinojau, tikėtina, kad ir geriausias pasaulyje. 

Buvau sutikęs Patriką Greisą tik vieną sykį. Tai įvyko 
našlaičių prieglaudoje Atlantoje. Ten su mumis elgėsi 
kaip su gyvuliais. Visą laiką murkdėmės purve, buvome 
kone marinami badu, ir pakakdavo prasižioti, kad nu- 
sipelnytum diržo. Neretai jo gaudavai ir neprasižiojęs. 
Greiso atvykimo proga buvo pasirūpinta nušveisti mus 
ir tą kloaką, kuri vadinosi našlaičių prieglauda. Prieš jam 
užeinant direktorius pamokė: kas skųsis, vėliau gaus. Visi 
buvome pakankamai nuo jo gavę, tad žinojome, kad jis 

neblefuoja. Kai Greisas įėjo į mūsų kambarius, tylėjome 
kaip avinai. Jis bandė mus kalbinti, bet mes nesileidome į 
kalbas. Kiekvienas vaikas, gavęs iš jo dovaną, padėkodavo 
ir grįždavo prie savo lovos. Man atiteko smiginis. Man pa- 
dėkojus, jis ištiesė ranką link mano veido. Aš susigūžiau, 
manydamas, kad jis nori man uždrožti. Greisas švelniai 
paglostė man plaukus, tada nieko nesakęs pakėlė mano 
marškinius. Tuo metu dažnai prasižiodavau. Iš mano nu- 
garos tas buvo matyti. Pirma Greisas tylėjo, tada keliskart 
ištarė Jėzaus vardą. Pagaliau nuleido mano marškinius, 
apkabino mane ir pažadėjo, kad daugiau niekas manęs 
nemuš. Žinoma, nepatikėjau. Žmonės nebūna tau geri iš 
niekur nieko. Man viskas atrodė tarsi kažkoks išbandy- 
mas. Bijojau, kad jis tuoj nusijuos diržą ir mane išvanos. 
Kol jis laikė mane apkabinęs, aš tik norėjau, kad jis išeitų. 
Jis išėjo, o mums tą patį vakarą pakeitė direktorių ir visus 
darbuotojus. Nuo to laiko niekas manęs nemušė, išskyrus 
tą juoduką, kurį pro bono nudėjau Džeksonvilyje. Nuo 
tada niekas prieš mane nekėlė rankos. 

Daugiau nebuvau matęs Greiso, bet daug apie jį skaičiau 
spaudoje. Apie žmones, kuriems padėjo, apie visus gerus 
jo darbus. Jis buvo geras žmogus. Galbūt geriausias pa- 
saulyje. Vienintelis šioje susmirdusioje planetoje, kuriam 
jaučiausi dėkingas. Ir štai turėjau jį vėl sutikti po dviejų va- 
landų. Po dviejų valandų turėjau įvaryti jam kulką galvon. 

Man trisdešimt vieni. Dirbdamas esu gavęs dvidešimt 
devynis kontraktus. Visus įvykdžiau. Dvidešimt šešis — 
iš pirmo smūgio. Niekada nebandau suprasti žmonių, 

kuriuos žudau. Niekad nebandau suprasti, kodėl. Verslas 
yra verslas ir, kaip jau minėjau, esu profesionalas. Turiu 
gerą vardą, o tokiame darbe kaip mano tik tai ką nors reiš- 
kia. Čia nėra skelbimų laikraščiuose ir nuolaidų lojalumo 
kortelių turėtojams. Vienintelis dalykas, patraukiantis 
užsakovus, yra tikrumas, kad darbas bus padarytas. Todėl 
aš niekada nesu atsisakęs užsakymo. Mano profesiniame 
kelyje rasi tik patenkintus klientus. Patenkintus klientus 
ir lavonus. 

Išsinuomojau kambarį su langu į gatvę priešais kavinę. 
Šeimininkei pasakiau, kad kiti mano daiktai atkeliaus 
pirmadienį, ir sumokėjau avansu už du mėnesius. Iki 
atvykstant objektui turėjau pusvalandį. Užtaisiau šautu- 
vą ir iš naujo nustačiau infraraudonąjį taikiklį. Dar liko 
dvidešimt šešios minutės. Užsirūkiau, bandydamas apie 
nieką negalvoti. Cigaretei užgesus numečiau tai, kas iš 
jos liko, į kambario kampą. Kas gali norėti užmušti tokį 
žmogų? Nebent šėtonas ar pamišėlis. Pažįstu Greisą, jis 
mane apkabino vaikystėje, bet verslas yra verslas. Pakanka 
vieną kartą leistis apimamam jausmų, ir viskas baigta. 
Kampe nuo kilimo ėmė rūkti dūmai. Aš pakilau nuo 
lovos ir sutrypiau nuorūką. Dar aštuoniolika minučių, 
aštuoniolika minučių — ir viskas. Mėginau galvoti apie 
futbolą, apie Daną Marino, apie kekšę iš Keturiasdešimt 
antrosios gatvės, kuri pamalonina mane ant priekinės 
automobilio sėdynės. Mėginau apie nieką negalvoti. 

Jis atvyko tiksliai laiku, pažinau jį iš nugaros, iš lengvos 
eisenos ir pečius siekiančių plaukų. Atsisėdo prie staliuko 

lauke, geriausiai nušviestoje vietoje, veidu į mane. Tobu- 
las kampas. Galėčiau šauti užsimerkęs. Raudonas taškelis 
sustojo šiek tiek kairiau jo smilkinio. Nutaisiau šiek tiek 
dešiniau ir sulaikiau kvėpavimą. 

Tuo metu pro šalį ėjo senis su visais savo daiktais 
maišuose, benamis, kokių knibžda visas miestas. Prie 
pat kavinės perplyšo viena rankenėlė, maišas nukrito ir 
iš jo pabiro visoks šlamštas. Pamačiau, kaip Greiso kūnas 
akimirką įsirempė, burnos kampelis virptelėjo, ir jis atsi- 
kėlė padėti. Klūpėdamas ant šaligatvio, rinko laikraščius 
bei tuščias skardines ir krovė atgal į maišą. Visą tą laiką 
buvau į jį nusitaikęs. Dabar jo veidas buvo mano. Rau- 
donasis taikiklio taškelis laukė kaktos vidury, nelyginant 
tviskantis indiškas papuošalas. Tas veidas, kuris priklausė 
man, nušvito, kai jis nusišypsojo seniui. Kaip šventojo 
ikona bažnyčios sienoje. Aš lioviausi žiūrėjęs pro taikiklį. 
Pažvelgiau į savo rodomąjį pirštą. Šis buvo ištiestas palei 
gaiduką, kone suakmenėjęs. Jis to nepadarys, neverta 
bandyti save apgauti, tiesiog to nepadarys. Nukėlęs šau- 
tuvą, patraukiau spyną. Šovinys išslydo iš lizdo. 

Nusileidau į kavinę su šautuvu lagamine. Iš tikrųjų tai 
buvo nebe šautuvas, o tiesiog penkios nekenksmingos 
detalės. Atsisėdau priešais Greiso staliuką ir paprašiau 
padavėjos kavos. Jis mane iškart pažino. Paskutinį kartą 
mane matė vienuolikmetį, bet nesunkiai atpažino. Prisi- 
minė net mano vardą. Aš padėjau ant stalo voką su pini- 
gais ir pasakiau, kad kažkas mane pasamdė jį nužudyti. 
Bandžiau būti šaltakraujiškas, apsimesti, kad nė sekundės 

nesvarsčiau galimybės įvykdyti užsakymo. Greisas nusi- 
šypsojo ir pasakė, kad žino. Kad tai jis nusiuntė pinigus 
voke, kad nori mirti. Turiu pripažinti, kad šis jo atsaky- 
mas mane apstulbino. Kalbėjau užsikirsdamas. Išlemenau 
„kodėl?“ Paklausiau, ar jis serga piktybine liga. 

— Liga? — nusijuokė jis. — Panašiai. 

Jo lūpos vėl virptelėjo kaip prieš tai, ir jis prašneko: 

— Nuo vaikystės turiu negalią. Nors jos simptomai 
aiškūs, niekas nebandė jos gydyti. Aš dalydavau savo 
žaislus kitiems vaikams. Niekad nemelavau, nevogiau. 
Net nesumanydavau reaguoti į kivirčus mokyklos kieme, 
visad stengdavausi atsukti kitą žandą. Mano nevaldomas 
geraširdiškumas metams bėgant tik ūmėjo, tačiau niekas 
nenorėjo man padėti. Jei aš būčiau, pavyzdžiui, neval- 
domai blogas, mane nuvestų pas psichologą, bandytų 
sustabdyti. Bet kai esi geras, visuomenei labai patogu 
priimti viską, ko jai reikia, už nuostabos šūksnį ir porą 
komplimentų. Aš ritausi žemyn. Dabar jau negaliu valgy- 
ti, po pirmo kąsnio nepradėdamas ieškoti alkanesnio už 
save, kuriam atiduočiau likusį maistą. Naktimis negaliu 
užmigti. Kaip galima galvoti apie miegą, kai gyveni Niu- 
jorke ir dvidešimties metrų atstumu nuo tavęs žmonės 
žvarbsta ant suoliuko gatvėje? 

Jo lūpų kampelis vėl trūkčiojo, kūnas drebėjo. 

— Aš nebegaliu šitaip, be miego. Be valgio. Be meilės. 
Kas gali mylėti, kai aplink tiek kančių? Tai tiesiog koš- 
maras. Suprask, aš neprašiau toks būti. Esu kaip apsėstas, 


tik mano kūną valdo ne šėtonas, o angelas. Po velnių, jei 

tai būtų šėtonas, mane jau seniai kas nors būtų nudobęs, 
bet šitaip? 

Greisas trumpai atsiduso ir užsimerkė. 

— Klausyk, — toliau kalbėjo jis. — Štai visi pinigai. Paimk 
juos. Užlipk į kokį nors balkoną ar ant stogo ir baigta. 
Juk negaliu to padaryti pats, o man kasdien darosi vis 
sunkiau. Man net pinigus išsiųsti, dabar su tavimi šnekėti 
yra sunku, labai sunku. 

Jis nusišluostė nuo veido prakaitą. 

— Nesu tikras, kad man užteks jėgų padaryti tai dar kar- 
tą. Prašau užlipt ant stogo ir pabaigt tai. Maldauju tavęs. 

Pažvelgiau į jį, į jo iškankintą veidą - kaip Jėzaus ant 
kryžiaus, lygiai kaip Jėzaus. Nieko nesakiau, nežinojau, ką 
pasakyti. Paprastai visada turiu parengęs sakinį, kad ir su 
kuo šnekėčiau: su kunigu per išpažintį, su kekše bare ar su 
federaliniu agentu. Bet su juo? Su juo vėl buvau išsigandęs 
vaikas iš našlaičių namų, susitraukiantis nuo bet kokio 
netikėto judesio. Jis buvo geras Žmogus, pats geriausias, 
gyvenime negalėčiau jo užmušti. Niekas nebūtų padėję, 
pirštas tiesiog nekiltų. 

— Atleiskite, pone Greisai, - pagaliau sušnibždėjau. — 
Aš paprasčiausiai... 

— Paprasčiausiai negali manęs nužudyti, — nusišypsojo 
jis. - Nieko tokio. Žinai, nesi pirmas. Prieš tave jau kiti 
du spėjo man grąžinti šitą voką. Regis, tai mano prakeiks- 
mo dalis. Tik dėl tų našlaičių namų ir man kasdien vis 
silpnėjant, — jis patraukė pečiais, - pamaniau, kad galėsi 
man atsidėkoti. 

— Atleiskite, pone Greisai, - šnibždėjau ašarų pilnomis 
akimis. — Jei tik būčiau galėjęs... 

— Nieko baisaus, — pasakė jis. - Suprantu. Nieko. Palik 
sąskaitą, — pridūrė, išvydęs banknotą mano rankoje. - Aš 
vaišinu. Nesiginčyk. Juk privalau pavaišinti, žinai, tai 
kaip liga. 

Susikišau suglamžytą banknotą atgal į kišenę. Padė- 
kojau ir nuėjau. Po kelių žingsnių jis mane pašaukė — 
pamiršau šautuvą. 

Grįžau jo paimti. Tyliai nusikeikiau. Pasijutau mėgėjas. 

Po trijų dienų Dalase nušoviau kažkokį senatorių. Tai 
buvo sudėtingas šūvis: du šimtai jardų, jis buvo pusiau 
nusisukęs, vėjas iš šono. Jis mirė dar nepalietęs grindų. 

Skustas šveistas 


Ji pasakė, kad jam labiau tinka nusiskutus, tad jis nusisku- 
to, tik dėl jos. Jo veido oda švytėjo, jam atėjus vakare jos 
pasitikti, o balzamas po skutimosi maloniai kvepėjo. Jie 
namo. Tai buvo viso labo antras pasimatymas, todėl jis 
nieko nebandė, net nesiūlė pakilti kartu į jos butą. O ji 
prieš išlipdama iš automobilio švelniai pabučiavo jam į 
rausvą žandą. Jis droviai nusišypsojo ir nepabučiavo jos 
atgal. 

Ji buvo iš tų merginų, kurių verta kantriai palaukti. 

Praeis diena kita ir viskas atsitiks. Filmas, kava, dar 
Almas. Vienas saulėlydis, pora boulingo žaidimų, ir pa- 
galiau ji bus jo. 

Ji pasakė, kad maloniau, kai jis nusiskutęs, kitaip plau- 
keliai bado jai kūną. O dabar, kai jie kartu, kur jis glaus 
savo veidą, jei ne prie jos kūno? Jam į galvą nešovė jokia 
geresnė vieta. Jis kasdien skutosi, net dukart per dieną. 
Nuskusdavo plaukelius dar jiems nespėjus išdygti, leido 

nuogai odai įgyti šilto raudonio. Dantis irgi valydavosi be 
perstojo: po tris, keturis, penkis kartus. Aukštyn žemyn 
šepetėliu, išspjaudavo į kriauklę, paskui išskalaudavo 
vandeniu, kad neliktų baltų pastos putų. Toks jis jautėsi 
kur kas maloniau, estetiškiau, kartą per savaitę net pa- 
sinaudodavo tarpdančių siūlu. Ji mielai jį bučiavo ir be 
viso to, nes mylėjo, bet juk negalima tikėtis, kad ji liesis 
liežuviu ten, kur prastas kvapas ar nešvaru. 

Ji pasakė, kad ir antakiai trukdo: nepatogu nuslysti lū- 
pomis link kaktos ir paskui išbučiuoti akis. Skustuvas juk 
tas pats, ir jei jis vis tiek skutasi, argi jam sunku? Kartą per 
dieną, du, retsykiais net tris. Ir tarpdančių siūlo naudojo 
šiek tiek daugiau, nusipirko visą ritinėlį — dydžio sulig 
cigaretės pakeliu, net septyniolikos metrų ilgio. Jis buvo 
itin stipriai susuktas, kaip tie miegmaišiai, kurie suvynioti 
lieka duonos kepalo dydžio. Kartu nusipirko ir balzamo 
po skutimosi, litrinį butelį, nes senasis pasibaigė. 

Praėjo daug laiko, jie jau du mėnesius gyveno kartu. Jis 
rūpinosi tik savo higiena, o ji - viskuo kitu. Neprašė jo 
nė stiklinės išplauti. Apie krūtinę ir žemiau ji net nesakė, 
jis pats suprato iš pirmo žvilgsnio. Jei jis vis viena skutasi 
po kiekvieno valgio ar net dažniau, tada galima viską. Ner 
blakstienas, badančias liežuvį tai, kuri myli, myli jį lygų, 
be dyglių ir kampų. Tokį, kaip kiti, kuriuos jis sutiko ant 
grindų salone, labai malonius ir patogius. Pirma palaikė 
juos rausvais kimštais foteliais, nes daug kartų matė ją su 
pasimėgavimu ant jų sėdinčią, ir pats sėdosi. Buvo taip 
malonu ir lygu. „Kaip jie tai daro?“ — paklausė jis, ir jie 

viską paaiškino. Kampai — dėl kaulų. Roš Pinoje yra toks 
vienas, kuris nesunkiai juos išima, taip pat ir stuburą su 
kaukole. Net neskauda, o jai bus daug maloniau, juk 
iš esmės tai svarbiausia. Vien jos šypsena, kai ji ant jo 
atsisėda, visko verta. 

Burbuliukai 


Naktį, žmonai užmigus, jis nusileisdavo prie automobilio 
ir skaičiuodavo burbuliukus ant priekinio stiklo. Per ra- 
diją visą laiką minė mįsles, žmonės spėdavo atsakymus ir 
laimėdavo prizų. Jie buvo geri — tai pietūs kinų restorane, 
tai kosmetikos priemonių rinkinys. Jis klausydavosi ir 
skaičiuodavo burbuliukus ant stiklo, negalėdamas nieko 
atspėti. Širdyje jau įsivaizdavo, kaip paduos į teismą 
„Peugeot“ įmonę. 

Kai buvo jaunas, jam gerai sekėsi minti mįsles. Laidos 
tada būdavo visai kitokios, ir jis dažnai į jas paskambin- 
davo. Žinodavo visus atsakymus, bet dažniausiai būdavo 
užimta. Jis nesuprato, kas atsitiko, kad seniau mokėjo 
įminti visas mįsles, o dabar — nė vienos. Nežinojo, kad 
jo galvoje gyvena mažos sraigės, nuolat pro šiaudelį siur- 
biančios jo smegenis. To niekas nežinojo. Jomis užsikrėtė 
dar armijoje, per mokymus, per vandenį iš automato 
Feldmano centre. Iš to automato gėrė dar bent tūkstantis 
žmonių, turbūt ir jiems atsirado sraigelių. Tiesa, to niekas 

nepastebėjo — tai buvo vienas tų dalykų, kurie niekam 
nekrenta į akį: nei skausmo, nei simptomų, tiesiog srai- 
gelės, nuobodžiai siurbiančios tavo smegenis. 

Tokių dalykų būna labai daug - įvairiausių ligų, kurių 
nepastebi nė gyva dvasia. Pavyzdžiui, jo žmona jau daug 
metų kentė nuo vorų pynėjų — tai kur kas labiau paplitę 
nei sraigės ir daug lengviau užkrečiama. Jie prasibrauna 
į tavo sielą ir pina iš jos kaseles. Jei kur nors prikabin- 
tas koks nors jausmas, jie jį ištraukia ir vietoj jo įpina 
karoliuką. Žmonos siela jau atrodė kaip Bobo Marlio 
galva, ji visiškai nieko nebejautė, galėjo verkti tik dėl 
to, ką rodo per televiziją. Niekas nieko dėl to nedarė. 
Gydytojai išsijuosę gaudė jos kalcį, kuris visą laiką bandė 
pasprukti, todėl neturėjo laiko nesąmonėms. Galų gale, 
juk ji dėl širo nemėlynavo, neturėjo guzelių krūtyse, tik 
šiaip truputį liovėsi verkusi. Jos vyras net džiaugėsi, kad ji 
verkia tik dėl televizijos, nes ten viskas netikra, vadinasi, 
negali iš tiesų pakenkti. Kitaip nei burbuliukai ant prie- 
kinio stiklo, dėl kurių kartą gali važiuoti ir triokšt! Visas 
langas gali susprogti tiesiai tau į veidą. Jis jau suskaičiavo 
penkis šimtus septyniasdešimt keturis, ir vis atsirasdavo 
naujų. Dabar per radiją grojo tokia triukšminga muzika, 
kad nebesigirdėjo, kaip sraigelės bezda. Kai pasieks šešis 


šimtus, pagalvojo jis, paduos į teismą. 

Dinozauro kiaušiniai 


Šiandien po mokyklos Uzis atėjo pas mane su knyga apie 
dinozaurus. Jis pasakė, kad dinozaurai jau mirė, bet dau- 
gelyje pasaulio vietų liko jų kiaušinių, ir juos suradę mes 
turėsime savo dinozaurų, kuriais galėsime joti į mokyklą 
ir sugalvoti jiems vardus. Anot Uzio, dinozaurų kiauši- 
niai paprastai randami kiemų kampuose, labai giliai po 
žeme. Tad mes paėmėme kastuvą iš sodininko sandėliuko 
ir pradėjome kasti kampe už Netkovičiaus terasos, kur 
jie statosi palapinę. Pakaitomis kasėme apie dvi valandas, 
kol sutemo, bet nieko neradome. Uzis pasakė, kad dar 
neužtektinai gilu ir kad vėliau reikės pratęsti. Nuėjome 
prie kolonėlės nusiprausti rankų ir veidų. Besiprausiant 
atvažiavo Relės vaikinas su savo nuolat gendančiu mo- 
pedu. 

— Ei, draugužiai, — lipšniai tarė jis. — Kaip laikotės? 

Uzis bedė man alkūne, tad pasakiau, kad viskas gerai 
ir kad mes nieko neveikiam. 


— Nieko neveikiat su kastuvu? Gerai. Kur tavo sesė? 

Pasakiau, kad turbūt namie, ir jis nuėjo pas mus. Relė 
jį myli, o aš negaliu pakęst. Ne todėl, kad jis būrų ką 
nors padaręs, tiesiog iš snukio. Jo snukis kažkuo primena 
blogiukus iš filmų. 

— Turim šiąnakt toliau kast, - pasakė Uzis. — Susitin- 
kam kieme dvyliktą nulis nulis, tu paslėpk kastuvą, o aš 
atsinešiu žibintą. 

— Kodėl taip skubu? — paklausiau aš. 

— Todėl, - supyko jis. - Kas išmano dinozaurus, tu ar 
aš? Dinozaurai — skubus reikalas. 

Išėjo taip, kad lygiai dvyliktą vietoje buvau tik aš, 
nes Uzio tėvai pagavo jį bandant pabėgti. Laukiau jo 
labai ilgai, nežinau, kiek, o kai nutariau grįžti namo, į 
kiemą kaip tik išėjo Relė su tuo šlykštuku. Bijojau, kad 
jie mane pamatys ir ims klausinėti. Jei prasitarčiau apie 
dinozaurus, Uzis man niekad nedovanotų. Nebijojau, 
kad jie mane paskųs tėtei, nes jei Relė ką nors pasakytų, 
pati gautų pylos. Relė ir šlykštukas atsisėdo ant suolelio 
prie pat mūsų duobės, ir staiga jis ėmė jai kažką daryti. 
Prasegė jos drabužius, kaišiojo vidun rankas, ir dar šį tą 
darė, o ji leidosi. Negalėjau daugiau žiūrėti, todėl pasa- 
kiau sau „dabar arba niekada“ ir tyliai nuropojau prie 
vaikų balkono, o pro ten - į savo kambarį. 

Kasinėjome tik dieną, tai yra po pietų. Kasdien, išsky- 
rus šeštadienius, kai Uzio šeima išvažiuodavo iškylauti. Ir 
taip penkis mėnesius. Mūsų duobė jau buvo baisiai gili, 
ir Uzis sakė, kad pasiekėme Žemės rutulio vidurį ir kad 
tuoj tuoj bus dinozaurų kiaušinių. Aš jau nebetikėjau, 

bet buvo daug paprasčiau kasti, nei šitai pasakyti. No- 
rėjau, kad kas nors Uziui pasakytų, bet pats nedrįsau. 
Relė, kuri seniau neretai su mumis žaisdavo, beveik 
nustojo su manimi šnekėtis, o kai vis dėlto šnekėdavo, 
vadindavo Josiu, nors aš to nekenčiu. Pirma ji visą laiką 
buvo su mopeduotu šlykštuku, o šias dvi savaites, kai 
jis nebeatvažiuodavo, ji tik miegojo ir sakėsi esanti pa- 
vargusi. Antradienio rytą net apsivėmė lovoje kaip kaži 
kokia beprotė. 

— Fe, kaip bjauru, — tariau jai. - Pasakysiu mamai. 

— Jei pasakysi jai bent žodį, tau galas, — atsakė ji rim- 
tu balsu, ir aš šiek tiek išsigandau. Relė niekad nebuvo 
man grasinusi. Žinojau, kad viskas dėl jo, to šlykštuko 
su mopedu, ir dėl to, ką jai padarė. Kokia laimė, kad jis 
nebeatvažiuoja. 

Po dviejų dienų radome kiaušinį. Jis buvo tikrai mil- 
žiniškas, sulig melionu. 

— Sakiau tau?! — žviegė Uzis. — Sakiau?! 

Padėjome kiaušinį kiemo vidury ir pašokome aplink 
jį rateliu. Uzis pasakė, kad dabar jį reikia išperėti, ir mes 
pakaitomis jį perėjome daugiau nei du mėnesius. Pagaliau 
jis suskilo, bet vietoj dinozauriuko viduje buvo kūdi- 
kis. Mes siaubingai nusivylėme, nes kūdikiu į mokyklą 
nenujosi. Uzis pasakė, kad nieko nepadarysi, reikia eiti 
pasikalbėti su mano tėčiu. Tėtė supyko vos mums priėjus 
ir dar nespėjus nieko pasakyti. 

— Iš kur paėmėt kūdikį? Ką? Kur jį paėmėt? — jis tik 


šaukė ir šaukė, o kai mėginom pasiaiškinti, rėkė, kad 

mes melagiai. Paskui jis pasilenkė prie Uzio ir stipriai 
sugniaužė jam petį: 

— Klausyk, Uzi, tiek to tą Josį, - parodė jis į mane. - Jis 
nieko nesupranta, kvailelis, bet juk tu protingas vaikas. 
Pasakyk man, kieno tas kūdikis, kas jo tėvai? 

— Iš dalies mes, — atsakė Uzis, — nes išperėjome kiaušinį, 
tad mes jam kaip mama ir tėtis. 

Tėtė taip pažvelgė į Uzį, lyg tuoj jį užmuš, bet nusisuko 
ir smūgis teko man. 

Tėtė nuvežė kūdikį į ligoninę, o man liepė laukti kam- 
bary. Jau buvo popiet, bet Relė vis miegojo lovoje. 

— Tu visą laiką miegi, — pasakiau jai. — Esi kaip Mie- 
gančioji Gražuolė. — Relė nieko neatsakė, nepajudėjo. 

— Turbūt atsikelsi tik tuomet, kai pasirodys princas, — 
tariau, norėdamas paerzinti. — Princas su mopedu. 

Relės lūpos krūptelėjo, bet jokio garso nepasigirdo, ir 
ji neatsimerkė. 

— Tik dėl jo tu pabusi, - toliau kalbėjau aš. — O jei jam 
nuleis padangą, miegosi amžinai. 

Relė atmerkė akis, ir aš maniau, kad ji atsikels ir suduos 
man, bet ji tik prašneko, ir jos akys buvo šiek tiek liūdnos. 

— Kodėl nori, kad kelčiausi iš lovos, Džo? Kad sutvar- 
kyčiau kambarį? Kad rašyčiau kontrolinį iš Biblijos? 

— Maniau, norėsi atsikelti, kad pamatytum dinozauro 
kiaušinį, kurį mes su Uziu radome. Tai turėjo būti moks- 
linis eksperimentas, bet neišėjo. Maniau, norėsi pamatyti. 

— Tu teisus, — tarė Relė. — Dėl dinozauro kiaušinio 


tikrai verta atsikelti. 

Ji nustūmė kojomis antklodę ir atsisėdo ant lovos 
krašto. 

— Tu dar vemi? — paklausiau aš. 

Relė neigiamai papurtė galvą ir atsistojo. 

— Einam, — pasakė. — Parodyk man dinozauro kiaušinį. 

— Bet aš tą ir bandau pasakyti — tai buvo sugedęs 
kiaušinis, jis suskilo, ir tėtė jį paėmė, išvarė Uzį namo, 
o man trenkė. 

— Gerai, - pasakė Relė ir paglostė man sprandą. - Tada 
einam paieškoti kito dinozauro kiaušinio, nesugedusio. 

— Baik tu, — atsakiau. — Tėtė supyks. Einam pieno 
kokteilių. 

Relė apsiavė basutes. 

— O kas bus, jei mums išėjus pasirodys princas su mo- 
pedu? — paklausiau aš. 

Relė patraukė pečiais. 

— Jis nebeateis, — tarė ji. 

— O jeigu? — užsispyriau aš. 

— Jeigu ateis, jis manęs palauks, - atsakė ji. 

— Žinoma, palauks, — pasakiau. — Kaipgi jis išvažiuos, 
jei jo mopedas niekad neužsiveda? 

Vos baigęs sakinį, puoliau bėgti. Relė leidosi paskui, 
bet prisivijo mane tik prie ledainės. Ten aš paprašiau 
didelės porcijos ledų su plakta grietinėle, o Relė — braš- 
kinio kokteilio. 

Kad jie mirtų 


Per Chanukos' atostogas tėvai savaitei mane išsiuntė į 
pensioną. Nuo pirmos minutės neapkenčiau ten būti, 
visą laiką norėjau tik verkti. Kiti vaikai džiaugėsi, o aš 
negalėjau suprasti, kuo, ir dėl to dar labiau verkiau. Visą 
dieną sukiojausi tarp būrelių ir baseino sučiaupęs lūpas, 
nepratardamas nė žodžio, kad kiti vaikai neišgirstų verks- 
mingo mano balso ir nepradėtų tyčiotis. 

Naktį, užgesus šviesai, išlaukiau kelias minutes, tada 
nulėkiau prie telefono automato, kuris kabėjo prie 
valgyklos. Lauke lijo, aš bėgau per balas basas, apsiren- 
gęs tik treningą. Iš šalčio prasižiojau ir man pro gerklę 
prasiveržė tarsi inkštimas, visai nepanašus į mano balsą. 
Labai jo išsigandau. Surinkau namų numerį, atsiliepė 
tėtė. Visą kelią iki telefono tikėjausi, kad atsilieps mama, 
bet dabar, po šalčio, lietaus ir to inkštimo iš gerklės, man 
jau neberūpėjo. Pasakiau, kad atvažiuotų manęs pasiimti, 


* Chanuka — savaitę trunkanti žydų šventė žiemą. 

ir tada pajutau išsprūstant tikrąjį verksmą. Tėtė truputį 
supyko, porą kartų paklausė, kas nutiko, ir perdavė ragelį 
mamai. Aš toliau verkiau, negalėdamas ištarti nė žodžio. 

— Mes jau tavęs važiuojame, - pasakė mama. Girdėjau 
tėtę kažką burbant, bet mama jam piktai atsakė lenkiškai. 

— Ar girdi, Danuk? - pakartojo mama. — Mes tavęs jau 
važiuojam, lauk mūsų kambary. Lauke šalta, o tu kosi. 
Lauk savo kambary, surasim. 

Padėjęs ragelį, nubėgau prie vartų. Atsisėdau ant šali- 
gatvio ir laukiau jų atvažiuojant. Žinojau, kad tai užtruks 
ilgiau nei valandą. Neturėjau laikrodžio, todėl bandžiau 
visaip skaičiuoti laiką. Kartu šalau ir kaitau, o jie neat- 
važiavo. Mano skaičiavimais, praėjo jau daugiau nei du 
šimtai metų, pakilo saulė, o jie neatvažiavo. Melagiai. Jie 
sakė, kad atvažiuos. Šunsnukiai melagiai, kad jie mirtų. 
Aš vis verkiau, nors ir nebeturėjau jėgų. Pagaliau mane 
surado vienas iš vadovų ir nuvedė į seselės kambarį. Man 
davė išgerti tabletę, bet aš nenorėjau su niekuo kalbėtis. 

Po pietų atėjo moteris su akiniais ir kažką pakuždėjo 
seselei. Seselė, linkčiodama galva, garsiai pašnibždėjo: 

— Vargšas mažylis, turbūt jis tai pajuto. 

Akiniuotė dar kažką pasakė, o seselė jai vėl garsiai 
atsakė: 

— Žinokite, ponia Bela, aš išsilavinusi moteris, ne pri- 
mityvi turgaus boba, bet yra dalykų, kurių net mokslas 
nesugeba paaiškinti. 

Paskui atvažiavo mano vyresnysis brolis Elis. Jis sustojo 
tarpdury ištįsusiu veidu ir vis bandė šypsotis. Apsikeitęs 

keliais žodžiais su sesele, jis paėmė mane už rankos ir 
nuvedė prie automobilių aikštelės. Net nepaprašė nueiti 
į kambarį savo daiktų. 

— Mama ir tėtė pažadėjo, kad atvažiuos manęs, — pa- 
sikūkčiodamas tariau aš. 

— Žinau, - atsakė Elis, nežiūrėdamas į mane. - Žinau. 

— Bet jie neatvažiavo! — tariau ir prapliupau verkti. — 
Aš jų laukiau visą naktį po lietum. Šunsnukiai. Kad jie 
mirtų. 

Staiga jis atsisuko į mane ir trenkė per veidą. Ne 
pliaukštelėjo, kaip vaikui, kai nori jį užčiaupti, o vožė iš 
visų jėgų. Pajutau, kaip mano pėdos atitrūksta nuo žemės, 
aš vos pakylu į orą ir krentu. Labai nustebau. Elis — iš tų 
brolių, kurie tave moko žaisti futbolą, o ne iš tų, kurie 
mušasi. Pakilau nuo asfalto. Visą kūną skaudėjo, burnoje 
jutau sūrų kraujo skonį. Žandikaulį siaubingai maudė, 
bet aš neverkiau. Užtat pravirko Elis. 

— Po velnių, - ištarė jis. - Po velnių, ką dabar daryti. 

Jis atsisėdo šalia manęs ant asfalto ir ėmė verkti. Pas- 
kui kiek aprimo, ir mudu jo automobiliu nuvažiavome 
namo į Tel Avivą. Jis visą kelią pratylėjo. Arvykome į jo 
butą. Jis buvo ką tik baigęs armiją ir nuomojosi butą su 
kambario draugu. 

— Tavo mama, — pasakė jis. Tai yra mūsų mama... — 
Akimirką parylėjome. — Žinai, mama ir tėtė... - pamėgino 
jis dar sykį, bet užsikirto. Galop numojome ranka. Aš 
buvau labai alkanas, nuo ryto nieko nevalgęs, tad nuėjo- 


me į virtuvę, ir jis man iškepė omletą. 

Pakelti kartelę 


Kai Nandis Švarcas, vokiečių šuolininkas su kartimi, iš 
antro bandymo įveikė šešių šešiasdešimties aukštį, jis apie 
nieką negalvojo. Gerklėje jam buvo įstrigęs guzas sulig 
biliardo kamuoliuku, ir kai akimis nusekė savo įtemptas 
pėdas praskriejant virš kartelės ir jos nepriliečiant, turė- 
jo pasistengti, kad neapsižliumbtų. Jis smigo į apačioje 
patiestą čiužinį ir stebėjosi, kokios milžiniškos ašaros jį 
dusina, o tuo tarpu komentatorius lygino jo šuolį su Bobo 
Bimono legendiniu. 

— Tie, kas šiandien esate čia, išvydote dalelę istorijos, — 
krykštavo megafonai. O Nandis Švarcas, vienintelis sta- 
dione ne ką teišvydęs, mojo ranka kameroms. 

Nandžio sekretorė nieko nesakė, tik išdidžiai lakoniškai 
kažką murmtelėjo. Tai nesutrukdė „Kellogs“ atstovams 
palikti jai trijų žinučių. „Pakelti kartelę“ — tokią reklami- 
nę kampaniją jie norėjo sukurti su Nandžiu pagrindinia- 
me vaidmenyje. „Aštuoni vitaminai vietoj šešių!“ Devy- 
niasdešimt tūkstančių dolerių banke. Nandis tų žinučių 

negirdėjo, nes buvo duše. Gulėjo susirietęs embriono 
poza kabinoje ant grindų. Leido karštam vandeniui pli- 
kyti nugarą. Iš išsiplėtusių Nandžio porų kilo garai lyg iš 
aprūdijusio virdulio. O jis, čiulpdamas nykštį, šlapinosi 
pasroviui ir žiūrėjo, kaip geltonas šlapimas sūkuriuoda- 
mas nubėga į nuotekų vamzdį. Devyniasdešimt tūkstan- 
čių dolerių padėtų jam susitvarkyti, tik štai, deja, jis jau 
buvo neblogai susitvarkęs dviaukščiame penkių kambarių 
bute šiauriniame Bonos rajone. Ant dušo kabinos grindų 
virė sau dalelė istorijos, iš piršto čiulpdama gausių pasie- 
kimų atminimą. Be pinigų, garbės ir sveikatos, jis turėjo 
šešiasdešimt tris paneles. Kiekviena turėjo savo istoriją, 
kai kurios — daugiau nei vieną. Norėdamas pakelti kar- 
telę, turėtų pasiieškoti vyresnės nei penkiasdešimt trejų 
profesorės, o kad kartelę nuleistų, tektų susirasti jaunesnę 
nei šešiolikos ir šiek tiek protiškai atsilikusią. 

Tikrasis atrankos žaidynių 
nugalėtojas 


Skirta Ejaliui 


Seniau jie daug kalbėdavosi apie gyvenimą tokiomis 
bendromis trazėmis: „Man gerai — man blogai, ilgiuosi 
to, noriu ano, ieškau iššūkių.“ Paprastai pameluodavo, 
netyčia, tiesiog taip išeidavo, ir laikui bėgant abiem tai 
ėmė nusibosti. Tad jie liovėsi ir perėjo prie kitų temų, 
dažniausiai biržos ir sporto, kol vieną sykį Uzis sugalvojo 
„keturių bokalų alaus testą“. Mintis paprasta: kas trys 
savaitės jie užeidavo į barą ir užsisakydavo po keturis 
didelius bokalus alaus. Pirmą išgerdavo netarę nė žo- 
džio. Po antro jau pasakydavo, kaip jaučiasi, po trečio 
ir ketvirto — dar daugiau. Jie visuomet palikdavo daug 
arbatpinigių, kartais apsivemdavo — baro šeimininkai jau 
buvo pratę. Kartą Eitanui mėnesį buvo rezervo pratybos, 
paskui Uziui buvo šioks toks avralas darbe, žodžiu, ne- 

pavyko susitikti pusantro mėnesio. Per tą laiką Eitanas 
atsiaugino stileivišką bohemišką barzdikę, o Uzis spėjo 
tris kartus mesti rūkyti. 

— Šiandien teks išgert po aštuonias, — tarė Uzis, jiems 
užėjus į aludę, —- kad pasivytume tai, ką praleidome. 

Eitanas nusišypsojo. Jie nebuvo dideli gėrėjai, net du 
litrai alaus kiekvienam jau buvo gerokai per daug. Bare 
be garso veikė televizorius, rodė Tautų taurės varžybų 
pirmuosius etapus. 

— Žiūrėk į tą laimingą anglą, - nusijuokė Uzis, rodyda- 
mas į ekraną, kuriame džiūgavo kažkoks išstypėlis. - Ko 
jis taip džiaugiasi? Viso labo laimėjo savo rungtį atrankos 
atrankoje į kažkokias nežymias varžybas, lengvosios atle- 
tikos „Eurovizijos“ pirmąjį etapą. O vaiposi taip, lyg būtų 
pelnęs bent tris olimpinius platinos medalius. 

— Europiečiai olimpiadoje neturi jokių šansų ilgojo 
nuotolio bėgimo rungtyje, afrikiečiai juos tiesiog gliaudo 
kaip riešutus, — pasakė Eitanas. — Jiems belieka Tautų 
taurės varžybos. 

— Nair kas, - užsispyrė Uzis. - Tai, kad jis neturi šansų 
laimėti olimpinių žaidynių, nėra jokia proga džiaugtis. 
Be to, jis dar nieko nelaimėjo, čia tik atranka. 

Jie išgėrė po vieną bokalą alaus, tada po antrą. Uzis 
paklausė, kaip Eiranui sekėsi pratybose, šis atsakė, kad 
pakenčiamai. Eitanas paklausė, kaip pavyko projektas. 

— Neblogai, - atsakė Uzis. — Tikrai neblogai. Bet pas- 
taruosius du mėnesius viskas taip užkniso, jokio noro eit 
į darbą, dirbt, pareit namo, žinai. 

Jie išgėrė po trečią alaus ir Eitanas pasakė, kad taip 
jau būna, toks laikas ateina ir praeina. Jam labiau sekėsi 
gerti nei Uziui. Paprastai vemdavo šis. Pagal taisykles ir 
Uziui derėtų ką nors pasakyti, bet jis nieko nesakė, tik 
nusitręšė iš padavėjos cigaretę, prisidegė ją ir įsistebeili- 
jo į televizorių. Dabar rodė pramoginę laidą, kažką su 
Dole Parton ir Keniu Rodžersu. Eitanas juokais pasiūlė 
paprašyti barmeno įjungti garsą. Uzis net nesureagavo. 

— Maniau, tau tikrai padėjo akupunktūra, — tarė Ei- 
tanas, stebėdamas, kaip Uzis baigia cigaretę, laikydamas 
nuorūką pirštų galiukais, kad nenusidegintų. 

— Tas Vaisas visiškas šarlatanas, — sušnypštė Eitanas. — 
Šūdas ta akupunktūra. 

Tai buvo pigi cigaretė, kažkokia be filtro. Uzis pas- 
kutinįkart stipriai užsitraukė, ir ji išnyko kaip užburta. 
Nereikėjo jos nė gesinti, iš jos paprasčiausiai nieko neliko. 
Jie ėmėsi ketvirto bokalo, Eitanas vos jį įveikė, jį siau- 
bingai pykino, o Uzis kaip tik atrodė ramus ir paprašė 
padavėjos dar cigaretės. 

— Tiesą pasakius, — tarė Uzis, sudorojęs antrą cigaretę, — 
man gerokai nusibodo. 

— Cigaretės? 

— Viskas. 

Uzis panarino pirštą į peleninės dugną, tarsi jį laido- 
damas. 

— Viskas. Visa tai beprasmiška, viskas. Žinai tą jausmą, 
kai kažkur esi ir klausi savęs, ką ten veiki? Man šitaip 


nuolat, žiauriai norisi išeiti. Kad ir kur būčiau, norisi 

kitur. Ir šitaip be galo, garbės žodis, seniai būčiau nusi- 
žudęs, tik aš bailys. 

— Baik, — prakalbo Eitanas. — Čia ne tu šneki, o alus. 
Ryt ryte pabusi pagiriotas ir pasakysi, kad viskas, ką 
šiandien kalbėjai, - nesąmonės. Kas žino? Gal net nutarsi 
mest rūkyt. 

Uzis nenusijuokė. 

— Žinau, - sušnypštė jis. — Žinau, kad čia alus šneka ir 
kad rytoj kalbėsiu kitaip. Maniau, kad čia visa prasmė. 

Namo jie važiavo taksi. Pirma privažiavo Uzio namus. 

— Saugokis, — Eitanas apkabino Uzį prieš jam išli- 
pant. — Neiškrėsk kokios nors kvailystės. 

— Nesijaudink, — šyptelėjo Uzis. - Nei aš žudysiuos, 
nei ką - neišdrįsiu. Jei gebėčiau, seniai būčiau tą padaręs. 

Paskui taksi nuvažiavo pas Eitaną, ir jis užlipo į savo 
aukštą. Stalčiuje laikė pistoletą. Nusipirko būdamas ka- 
rininkas. Jis ne itin mėgo ginklų, bet kitaip būtų tekę 
kaskart išeinant namo pasirašyti už M-16. Eitanas iš- 
traukė pistoletą iš apatinių stalčiaus ir jį užtaisė. Prisidėjo 
prie smakro iš apačios — kažkas jam sakė, kad reikia iš 
apačios, taip sunaikinamas smegenų kamienas. Jei šauni 
pro smilkinį, kulka skrodžia smegenis, gali likti daržovė. 
Jis atlaisvino saugiklį. 

— Panorėjęs, dabar iššaučiau, — ištarė balsu. Įsakė sme- 
genims nuspausti gaiduką. Pirštas pakluso, bet jis sustab- 
dė jį pusiaukelėje. Jis galėjo, nebijojo, teliko išsiaiškinti, 
ar nori. Kelias sekundes pamąstė. Gal tolimoje ateityje jis 
ir nematė gyvenimo prasmės, bet dabar buvo patenkintas, 

ne visuomet, bet dažnai. Jis norėjo gyventi, tikrai norėjo, 
ir viskas. Jis dar sykį įsakė pirštui, norėdamas patikrinti, 
ar neišsisukinėja. Pirštas vėl buvo klusnus. Jis išėmė šovinį 
ir pakėlė saugiklį. Gyvenime nebūtų to daręs, jei ne keturi 
alaus, tikrai būtų išsisukęs, įtikinęs save, kad tai vaikiš- 
kas išbandymas, kad tai nieko nereiškia, bet, kaip sakė 
Uzis, čia visa esmė. Jis grąžino pistoletą į stalčių ir nuėjo 
į tualetą išsivemti. Paskui pakišo veidą, tada visą galvą 
po vonios čiaupu. Prieš nusišluostydamas, nužvelgė save 
veidrodyje. Liesas, šlapiais plaukais, šiek tiek išblyškęs, 
kaip tas bėgikas televizoriuje. Jis nešokinėjo ir nerėkė, 
bet dar niekad nesijautė taip gerai. 


+ 

Užsienio kalba 


Penkiasdešimtojo gimtadienio proga padovanojome tė- 
čiui pypkę. Jis padėkojo, paragavo mamos kepto pyrago 
ir visus išbučiavo. Paskui nuėjo į vonią skustis. Tėtė buvo 
skutimosi fanatikas, iš tų, kas po triskart perbraukia kiek- 
vieną plotelį ir išeina iš vonios visiškai pliki ir nė kiek 
neįsipjovę. 

Yra žmonių, kurie moka prancūzų ar italų, ar kokią 
kitą kalbą. Ją mokėsi susirašinėdami ar kursuose prie 
ambasados. Pavyzdžiui, mano vyriausias brolis mokėsi 
vokiečių Gėtės institute. Niekada nežinai, kada prireiks 
užsienio kalbos. Ne tik kelionėse, kartais tai tikrai gali 
išgelbėti tau gyvybę. Labai geras pavyzdys —- mano mama 
per holokaustą ir vokiečių kalba. 

Baigęs skustis kiekvieną veido plotelį po tris kartus, 
tėtė ėmėsi sprando. Skustuvas tam netiko, pusę laiko teko 
švaistyti skalaujant iš jo storus plaukelius, kurie trukdė 
ašmenims pjauti. Tai buvo sunkus nedėkingas darbas, 
ir jis troško pasikviesti mane į vonią ir tuo pasidalyti. 

Norėjo papasakoti, kad jei nebūtų vedęs mamos, tikrai 
būtų išvažiavęs į Skandinaviją ir pasistatęs namelį kokia- 
me nors Dievo užmirštame miške, vakarais sėdėtų ten ir 
rūkytų pypkę. 

Kartą mano panelė paprašė, kad pasakyčiau ją mylįs 
kokia nors kita, egzotiška, kalba. Kad ir kiek bandžiau ir 
kiek galvojau, nieko nesugebėjau prisiminti. 

— Hebrajų tau netinka? — pamėginau. - Išgalvota kalba? 
Perdėliotais skiemenimis? O jei dukart pakartosiu? O jei 
tikrai labai nuoširdžiai? 

Jai netiko. Ji nenurimo, tik be perstojo rėkė — kartais 
ji šitaip elgdavosi. Pagaliau sviedė man į galvą kažkokią 
sunkią peleninę su draudimo kompanijos herbu, ir mano 
kakta pasruvo krauju. 

— Mylėk mane, mylėk mane! — rėkė ji. 

O aš iš visų jėgų stengiausi prisiminti, ko mane darbe 
mokė draugai rusai, bet į galvą tešovė vien keiksmažo- 
džiai. 

Sprandą mano tėtė nusiskuto penkis kartus. Baigęs 
perbraukė ranka — jis buvo toks pat lygus kaip kaklas ir 
žandai. Svarbiausia priežastis, kodėl norėjo pasistatyti 
tą lūšnelę miške, buvo tyla. Mano tėtė labai mėgo tylą. 
Kai mudu su broliu kūdikystėje verkdavome, jį tai taip 
erzindavo, jog kartais jis tiesiog norėdavo mus pasmaugti. 
Mano tėtė ištraukė iš spintelės po kriaukle dėžutę spe- 
cialių klijų ir ploną medinę lazdelę, kaip nuo ledų. Jis 
pamerkė lazdelę į dėžutę, paskui ėmė ja teptis sprandą. 
Tai buvo sudėtinga užduotis, nes jis visiškai nematė vie- 

tos, kurią tepė, nelyginant teptų sviestu duonos riekę, 
apverstą žemyn. Bet tėtė nesusirūpino ir toliau kantriai 
ir itin preciziškai tepė mažus plotelius ant sprando. Tai 
darydamas, niūniavo sau panosėj vengriškai: 

— Ozo sep? Ozo sep? Okinaki semet lep. Okinaki, semet 
fekte. - Kas gražus? Kas gražus? Juodaakis — jis gražiausias. 

Po tos peleninės į galvą ji mane paliko. Po šiai dienai 
nesuvokiu, kodėl. Tačiau ne visada reikia suprasti, kad 
pasimokytum to, kas išties svarbu. Pavyzdžiui, mano 
mama vokiečių karininkui pasakė jos nežudyti. Kad ne- 
verta, nes jei nenužudys, ji savo noru su juo permiegos. 
Tuo metu tai buvo kur kas rečiau nei prievarta. O tada, 
jiems tai darant, ji iš diržo išsitraukė peilį ir perskrodė 
jam pilvą, lygiai taip, kaip skrosdavo vištas, kurias mums 
šabo vakarienei įdarydavo ryžiais. 

Mano tėtė užkimšo vonią ir paleido vandenį - nei per 
karštą, nei per drungną. Šilrą vandenėlį. Tada atsigulė ant 
dugno iki kaklo ir pabandė gulėdamas ant nugaros ranka 
pasiekti čiaupus. Jie buvo per aukštai. Tėtė arpalaidavo 
kaklą ir leido sprandui prilipti prie dugno. Dabar jis iš 
visų jėgų pamėgino pakelti galvą, bet jam nepavyko. Prie 
klijų pridėtas lankstinukas žadėjo, kad joks kiekis van- 
dens pasaulyje jų neištirpins. O dėl kamščio — jis avėjo 
batais. Pabandykite jūs ištraukti vonios kamštį, avėdami 
suvarstomais batais. 

Tuo metu mano kambaryje mudu su broliu įnirtingai 
ginčijomės. Aš sakiau, kad tėtei labai patiko dovana, o 
brolis sakė, kad ne. Negalėjome bendrai nuspręsti, nes 

dėl mano tėtės niekada nežinai. Vonios čiaupuose vanduo 
sau niūniavo skandinaviškai: „Gliu gliu gliu.“ 
— Nur Gott weif, - pademonstravo brolis vokiečių 


kalbą. - Nur Gott weiff. 

Lašai 


Mano mergina sako, kad Amerikoje kažkas išrado vaistą 
nuo vienišumo jausmo. Ji tai vakar išgirdo per „Cahalio 
bangų“ laidą „Šešiasdešimt sekundžių“ ir jau rašo laišką 
sesei, kad nupirktų jai kokią dėžę ir atsiųstų paštu. Per 
„Šešiasdešimt sekundžių“ sakė, kad Rytinėje pakrantėje 
jais prekiauja visi parduotuvių tinklai, o Niujorke jie jau 
tapo tikru hitu. Būna dviejų pavidalų: lašai ir purškiami. 
Mano mergina prašė lašų — ji nenori būti vieniša, bet tai 
ne priežastis kenkti ozono sluoksniui. 

Vaistų įsilašini į ausį ir po dvidešimties sekundžių 
nebesijauti vienišas. Ten smegenyse įvyksta kažkoks che- 
minis procesas, per radiją aiškino, bet mano draugė nesu- 
prato. Jos nepavadinsi Marija Kiuri, tiesą sakant, ji kiek 
kvailoka. Visą laiką tik sėdi ir galvoja, kaip aš ją apgausiu, 
paliksiu ir panašiai. Bet aš ją myliu, beprotiškai myliu. 
Dabar, sako ji, parėjusi iš pašto, ji jau gali su manimi 


* Populiari radijo stotis. „Cahal“ — Izraelio armija. 

nebegyventi. Nes tuojau atvyks lašai, ir jai jau nebebus 
baisu likti vienai. 

Palikti mane? Sakau aš. Dėl lašų? Kodėl? Aš juk ją my- 
liu, beprotiškai myliu. Eik, jei nori, sakau jai, bet žinok, 
kad jokie susmirdę ausų lašai tavęs nemylės taip, kaip aš. 
Tik štai ausų lašai jos niekuomet ir neapgaus. Šitaip ji 
atsako ir išeina. Tarsi aš ją būčiau apgavęs. 

Dabar ji išsinuomojo palėpę Florentine ir per dienas 
laukia paštininko. Man paštas nerūpi, visiškai nejaudi- 
na, be to, neturiu draugų užsienyje, kurie man kažin ką 
siuntinėtų. Jei turėčiau, seniai būčiau pas juos išvažiavęs. 
Eičiau su jais išgerti ir pasakočiau apie savo nelaimes. 
Dažnai juos apkabinčiau, nesidrovėčiau prie jų verkti 
ir panašiai. Galėtume šitaip leisti metus, nugyventi visą 
gyvenimą. Natūralu ir tikra, ir nereikia jokių lašų. 

Sunkus vėjas 


Trečią, vilkdami kojas, jie pareidavo iš valgyklos" į Zafra- 
nio kambarį greta merginų būsto. Eidavo lėtai, beviltiš- 
kai, padais šiūruodami žemę. Pietų vėjas juos persmelkda- 
vo, priberdavo smėlio į akis, o jie net nemirktelėdavo. Jų 
akys būdavo pusiaumirkos jau nuo pat ryto. Rytinė kava 
pakeldavo jiems vokus iki pusės, ir šie užstrigdavo tarsi 
aprūdijusios garažo durys. Pereiti šiuos aštuonis šimtus 
metrų jiems užtrukdavo dvidešimt minučių, kartais net 
ilgiau. Gal dėl vėjo, o gal dėl sunkių darbinių batų, prikaus- 
tytų jiems prie kojų, atrodančių taip, lyg svertų po toną. 

Šimono kambaryje jie krisdavo ant turistinių čiužinių, 
kuriuos Iftaras nušvilpė iš seno sandėlio, keliais buteliais 
alaus suvilgydavo gerklėse susikaupusias dulkes, kad šios 
pavirstų dumblu, ir klausydavosi muzikos, daug muzikos, 
ypač „Doors“. 


* Veiksmas vyksta kibuce — tai Izraelio kolektyvinio žemės ūkio įmonė ir 
jos gyvenvietė. Čia visi gyvena kambariuose, dirba kuopomis, šio apsakymo 
veikėjų kuopa dirba valgykloje. 

Vėjas belsdavosi į langus, kartais net į duris, agresyviai 
šnypšdamas kaip būdinga pietų vėjams. Tačiau niekas ne- 
turėdavo jėgų atsikelti ir jį įleisti. Šitaip jie ilsėdavosi ligi 
vakaro. Vakarais, naudodamiesi tuo, kad vėjas išėjo truk- 
dyti kažkam kitam, pasisukiodavo lauke. Nuvažiuodavo 
į Jotvatą, nueidavo pas merginas ar šiaip palošdavo vistą 
pavėsinėje, kurią Migladas pastatė ant Binerio kambario 
stogo. Jie ilgai ten sėdėdavo, vis dalydamiesi cigaretę, 
kurią Migladas jiems sukdavo lėtais, bet užtikrintais jude- 
siais. Šių cigarečių kvapas lydėdavo juos iki kito ryto, toks 
sunkus, įsigeriantis iki plaukų šaknų ir nesitraukiantis. 
Kita vertus, jie ne itin stengėsi jo atsikratyti - gal Džimas 
Morisonas ir mirė vonioje, bet tai dar nereiškė, kad ir 
jie turi praustis. Gal būtent šitas kvapas neleido vėjui jų 
nunešti paryčiais, o visai ne šešiolikos tonų batai. 

Viskas ėmė virsti beprotybe kažkurį antradienio vakarą. 
Viskuo buvo kaltas vėjas, kuris tąnakt sugrįžo anksti iš 
ten, kur trukdė kažkam kitam. Jiems kaip tik būnant ant 
stogo, leidžiant ratu suktinę ir klausantis „Strange Days“, 
vėjas nuūžė viesulu, paskraidino visas kortas, išplaikstė 
ilgus Binerio ir Iftaro merginos Sandros plaukus ir nu- 
džiovė Migladui iš rankos rūkstančią cigaretę. Jie surinko 
išmėtytus daiktus ir atsargiai nulipo nuo stogo. Pusiauke- 
lėje pajuto, kad vėjas nustojo trukdęs. Pažvelgę aukštyn 
pamatė jį siaučiantį ant stogo, vartantį alaus butelius, 
lakstantį ratais kaip pasiutusį, užsitraukiantį cigaretę, 
kurią jiems susuko Migladas. Dar ir dar užsitraukian- 


tį — tai buvo jaunas ir pasiutęs vėjas, ir suktinių dūmai 

maišėsi su išlietu alumi iš butelių, kuriuos jis sudaužė. 
Alaus putos jo lūpų kampučiuose iš apačios atrodė tarsi 
putojanti pamišėlio burna. 

— Blogai baigsis, — pusiau sau sumurmėjo Migladas. — 
Žolės su alum geriau nemaišyt. 

Taigi, po dviejų minučių vėjas nukrito nuo stogo, nu- 
traukė paskui save asmeninį Binerio hamaką ir į šipulius 
sudaužė vienintelį kuopos magnetofoną. Niekas nieko 
nedarė, tik žiūrėjo prisimerkę į ant žemės išsikėtojusį 
vėją. Pagaliau Šimonas tarė: 

— Negalima jo šitaip palikti, nuneškit jį į mano kam- 
barį. 

Jam panešti prireikė trijų žmonių, toks jis buvo sunkus. 

Visą naktį vėjas praknarkė ant Šimono čiužinių, tebe- 
knarkė ir kitą rytą. 

Po pietų, jiems sugrįžus iš valgyklos, aplinkui buvo 
tylu, išskyrus knarkimą iš Šimono kambario. Jie vis tiek 
užtruko dvidešimt minučių, kol grįžo į kambarį. Šimonas 
išvirė puodą stiprios juodos kavos ir davė vėjui išgerti. 
Visą vakarą jam buvo baisiai bloga, jis vimčiojo mažais 
suspausto oro sūkuriais, bet jų nereikėjo valyti. Tai buvo 
pirmas kartas, kai jis rūkė ir gėrė, ir jam tai tikrai prastai 
atsiliepė, todėl jis ir antrą naktį liko miegoti pas Šimoną ir 
nėjo trukdyti kitur. Per tą laiką Šimonas daug su juo šne- 
kėjosi, galima sakyti, kad po šito jie tikrai susibičiuliavo. 
Šimonas net pamokė vėją lošti vistą, ir, pirmąkart žaisda- 
mas su Šimonu, Bineriu ir Migladu, šis juos aplošė. Kitą 
dieną vėjas kartu su visais jau dirbo valgykloje, drauge 

važiavo į Jotvatą, net cigaretę kartu susisuko, ir Migladas 
pasakė, kad, sprendžiant iš sugebėjimų, ankstesniame 
gyvenime jis tikriausiai priklausė „Kovojančio jaunimo“ 
judėjimui. Po savaitės visi jau pamiršo, kad kažkada jis 
nebuvo vienas jų. Šimonas net sugebėjo oficialiai jį pri- 
skirti žemesnei kuopai, kad administracija nesikabinėtų, 
ir už dėžę alaus parūpino kuopos vado pareigas, kad jo 
nepriskirtų dirbti. Mažiau nei po mėnesio visi jau įprato 
matyti jį kartu su visa kompanija traukiantį iš valgyklos 
pusiaumirką, velkantį kojas. Juokinga, kai pagalvoji, kad 


vos prieš kelias savaites jis pustė jiems smėlį į veidus. 


* „Kovojantis jaunimas“ („Nachal“) - komunistinis Izraelio naujakurių ju- 
dėjimas, kovojęs už Izraelio nepriklausomybę, prieš paskelbiant jį valstybe 


(1948 m.). 

Bateliai 


Holokausto atminimo dieną su mokytoja Sara nuva- 
žiavome penkiasdešimt septintuoju autobusu į Volynės 
žydų muziejų, ir aš pasijutau labai svarbus. Dauguma vai- 
kų klasėje buvo kilę iš Irako, išskyrus mane, mano pusbrolį 
ir dar tokį Drukmaną, ir tik mano vieno senelis žuvo per 
holokaustą. Volynės muziejus buvo gražus ir puošnus, visas 
pastatytas iš prabangaus juodo marmuro. Ten buvo daugy- 
bė liūdnų nespalvotų nuotraukų bei užrašų apie žmones, 
šalis ir žuvusiuosius. Mes poromis ėjome tarp nuotraukų, 
mokytoja sakė jų neliesti. Bet aš paliečiau tokią kartoninę, 
kurioje liesas išblyškęs vyras verkė laikydamas sumuštinį. 
Ašaros riedėjo jo skruostais, palikdamos linijas lyg ant 
asfalto, o Orit Salem, su kuria ėjau poroje, pažadėjo pasi- 
skųsti mokytojai, kad liečiau. Aš atšoviau, kad dėl manęs 
ji gali sakyti kam nori, kad ir direktorei, man nerūpi. Tai 
mano senelis, ir aš galiu liesti ką panorėjęs. 

Po nuotraukų mus nuvedė į didelę salę ir paleido ilmą 
apie mažus vaikus, kuriuos sugrūdo į vagoną ir uždusino 

dujomis. Vėliau ant scenos užlipo kažkoks laibas senukas 
ir papasakojo, kad naciai buvo nuožmūs žudikai ir kaip 
jis jiems keršijo, net vieną kareivį pasmaugė savomis 
rankomis. Šalia manęs sėdintis Džerbis pasakė, kad senis 
meluoja, iš jo išvaizdos matyti, kad jis negalėtų pargul- 
dyti jokio kareivio. Tačiau aš pažvelgiau senukui į akis ir 
juo patikėjau. Jo akyse buvo tiek įniršio, kad, palyginti 
su tuo, visi sporto salėse besipumpuojančių nevykėlių 
purkštavimai atrodė menki ir bereikšmiai. 

Pabaigoje, papasakojęs apie tai, ką veikė per karą, se- 
nukas paaiškino, jog tai, ką girdėjome, svarbu ne tik 
dėl praeities, bet ir dėl dabarties įvykių. Kad vokiečiai 
tebeegzistuoja ir tebeturi valstybę. Kad jis niekada jiems 
neatleis ir tikisi, jog ir mes taip pat, ir kad šiukštu ne- 
važiuotume lankyti jų šalies. Štai jis prieš penkiasdešimt 
metų važiavo su tėvais į Vokietiją, viskas atrodė žaviai, o 
baigėsi pragaru. „Žmonės nelinkę ilgai prisiminti, — kal- 
bėjo jis. - Ypač blogų dalykų. Jie mieliau pamiršta. Bet 
jūs nepamirškite. Kaskart pamatę vokietį prisiminkite, 
ką jums pasakojau. Ir pamatę bet kokį daiktą iš Vokieti- 
jos — televizorių, kurių daugumą gamina Vokietijoje, ar 
ką nors kita, — visuomet atminkite, kad po elegantiška 
komercine pakuote slepiasi detalės ir dalys, pagamintos 
iš nužudytų žydų kaulų, odos bei mėsos.“ 

Išeidamas Džerbis dar sykį pakartojo, kad jei šitas 
senukas ką nors pasmaugė, tai jis — balerina, o aš pama- 
niau, kokia laimė, kad pas mus namie Izraelio gamybos 
šaldytuvas, nes kam reikia tų problemų. 

Po poros savaičių mano tėvai sugrįžo iš užsienio ir 
parvežė man sportbačius. Mano vyresnysis brolis pasakė 
mamai, kad aš jų noriu, ir ji man išrinko geriausius. 
Įreikdama dovaną mama šypsojosi, būdama tikra, kad aš 
nenumanau, kas tai. Bet aš iškart supratau iš „Adidas“ 
logotipo ant maišelio. Ištraukiau iš maišelio batų dėžę ir 
padėkojau. Tai buvo stačiakampio formos dėžė, panaši 
į karstą. Joje gulėjo du balti bateliai su trimis žydromis 
juostelėmis ir užrašu „Adidas“ šone. Nereikėjo nė dėžės 
atidaryti, kad tą suprasčiau. 

— Nagi, apsiauk, — pasakė mama, išėmusi iš jų popie- 
riaus gniūžtes. — Pažiūrėsim, ar tinka. 

Ji tebesišypsojo, visai nesuprasdama, kas vyksta. 

— Žinai, kad jie vokiški? — pasakiau jai, stipriai apka- 
bindamas. 

— Aišku, žinau, — nusišypsojo mama. — „Adidas“ - ge- 
riausia markė pasaulyje. 

— Ir senelis buvo iš Vokietijos, - pamėginau užsiminti. 

— Senelis buvo iš Lenkijos, — patikslino mama. Ji aki- 
mirkai nusiminė, bet tuoj pagyvėjo, užmovė man batą ir 
pradėjo rišti. Aš tylėjau. Jau supratau, kad niekas nepadės. 
Mama nieko nenutuokė. Ji niekada nesilankė Volynės 
žydų muziejuje. Jai niekas nepaaiškino. Tie bateliai jai 
tebuvo bateliai, o Vokietija — Lenkija. Tad leidau jai 
mane apauti ir nieko nesakiau. Nevertėjo jai pasakoti ir 
dar labiau liūdinti. 

Dar sykį padėkojęs mamai ir pabučiavęs ją į skruostą, 
pasakiau, kad einu žaisti. 

— Tik atsargiai! — nusijuokė tėtė nuo savo fotelio sve- 
tainėje. - Nenugalabyk batų per dieną. 

Aš dar kartą pažvelgiau į blyškios odos batus man ant 
kojų. Žiūrėjau į juos ir prisiminiau visa tai, ką liepė atsi- 
minti senukas, pasmaugęs vokietį. Aš vėl paliečiau juos- 
teles ir atsiminiau savo senelį kartoninėje nuotraukoje. 

— Ar bateliai patogūs? —- paklausė mama. 

— Žinoma, patogūs, - atsakė už mane brolis. — Čia ne 
šiaip kokie pigūs kedai, būtent tokius avi pats Kraifas“. 

Aš iš lėto nuėjau prie durų, pirštų galiukais, stengda- 
masis kuo mažiau spausti batelius. Šitaip atsargiai nu- 
tipenau iki žaidimų aikštelės. Ten vaikai iš Borochovo 
mokyklos buvo pasidaliję į tris komandas: Olandijos, 
Argentinos ir Brazilijos. Olandijai kaip tik trūko žaidėjo, 
todėl jie sutiko mane priimti, nors paprastai nė už ką 
nesileidžia vaikų iš kitų mokyklų. 

Žaidimo pradžioje aš dar prisiminiau nespardyti ka- 
muolio batų nosele, kad seneliui neskaudėtų, bet po kurio 
laiko užmiršau, — senukas iš Volynės muziejaus sakė, kad 
žmonės pamiršta, — ir net įmušiau lemiamą įvartį iš oro. 
Tik po žaidimo vėl prisiminiau batus ir į juos pažvelgiau. 
Staiga jie tapo tokie beprotiškai patogūs ir atrodė spy- 
ruoklingesni nei tada dėžėje. 

— Tai bent įvartis, ką? — priminiau seneliui pakeliui 
namo. — Vartininkas net nesusigaudė, iš kur jam kliuvo. 

Senelis nieko nesakė, bet pėdomis jaučiau, kad ir jis 
patenkintas. 


* Hendrik Johannes Cruijff - garsus olandų futbolininkas. 

Geriausias mano draugas 


Naktį mano geriausias draugas apmyžo mano duris. Gy- 
venu ketvirtame aukšte be lifto nuomojamame bute. 
Kartais šunys šitaip daro žymėdami teritoriją ir siekdami 
išvaryti kitus patinus. Bet jis ne šuo, o mano geriausias 
draugas. Be to, tai nebuvo jo teritorija, tai buvo mano 
buto durys. 

Kelios minutės prieš tai mano geriausias draugas laukė 
autobuso. Nežinojo, ką daryti. Jo pūslė pamažu spaudė 
vis labiau. Jis bandė su ja grumtis, priminti sau, kad au- 
tobusas jau tuoj tuoj atvažiuos, tik štai jis sau tą kartojo 
jau geras dvidešimt minučių. Staiga prisiminė, kad aš, 
jo geriausias draugas, gyvenu vos už poros šimtų metrų 
nuomojamame bute - Zamenhoto dvidešimt keturi, ket- 
virtas aukštas, be lifto. Jis pasuko nuo stotelės link mano 
namų. Net ne ėjo, o kone bėgo. Paskui išties lėkė. Sulig 
kiekvienu žingsniu jam darėsi vis sunkiau, jis net pamanė 
užsukti į kokį nors kiemą ir nusišlapinti ant sienos ar me- 
džio, ar dujų baliono. Ši mintis jį aplankė, likus mažiau 

nei penkiasdešimčiai metrų iki mano namų, ir ji pasirodė 
šiek tiek gyvuliška ir labai labai silpna. Galima daug blogų 
dalykų pasakyti apie mano geriausią draugą, bet jis ne 
iš silpnųjų. Tad jis prisivertė nueiti dar pusšimtį metrų, 
paskui — įveikti keturis mano namo aukštus, su kiekvienu 
laipteliu pūslei pučiantis lyg balionui, kuris tuoj sprogs. 

Pagaliau, pasiekęs mano duris, jis pasibeldė. Tada pa- 
skambino. Vėl pasibeldė. Smarkiai. Manęs nebuvo. Bū- 
tent dabar, kai manęs jam taip reikėjo, aš, jo geriausias 
draugas, nutariau nueiti į kažkokią aludę, sėdėti parimęs 
prie baro ir bandyti įkalbėti kiekvieną pasirodančią pa- 
nelę eiti su manimi permiegot. Mano geriausias draugas 
beviltiškai stovėjo prie durų. Jis aklai manimi pasikliovė, 
o dabar jau buvo vėlu. Jis negalėjo įveikti keturių aukštų 
kelio žemyn. Visa, ką jis gebėjo padaryti, tai po visko 
palikti man suglamžytą raštelį: „Atleisk.“ 

Panelė, kuri tąnakt sutiko nueiti su manimi namo, 
pasigailėjo, išvydusi balą prie durų. — Pirma, — pasakė 
ji, - tai šlykštu. Aš per tai nelipsiu. Antra, net jei nuva- 
lysi, visi namai vis tiek jau prasmirdę. O trečia, — toliau 
kalbėjo ji, šiek tiek perkreipusi lūpą, — jei tavo geriausias 
draugas šlapinasi ant tavo durų, tai šį tą pasako. - Trum- 
pai patylėjusi, pridūrė: - Apie tave. - Dar po akimirkos 
tylos: - Nieko gero. 

Tada išėjo. Tai ji man papasakojo, kad šunys šitaip žymi 
teritoriją. Pasakodama padarė trumpą pauzę po žodžio 
„šuo“ ir reikšmingai į mane dirstelėjo, tuo bandydama 
parodyti, kad tarp šuns ir mano geriausio draugo yra daug 


bendra. Šitaip pažvelgusi ji išėjo. Atsinešiau iš virtuvės 
balkono grindų skudurą ir kibirą vandens, plaudamas 
niūniavau sau „Ginkluotės kalną“. Labai didžiavausi, kad 
susilaikiau ir nevožiau jai. 

Iš ko padaryti sapnai 


Lentynos aplink mus buvo prikimštos to, iš ko daromi 
sapnai. Šeši šimtai įprastų dėžučių, šimtas aštuoniasde- 
šimt jwmbo0 dydžio pakuočių ir trys tūkstančiai vienkar- 
tinio naudojimo buteliukų. Buvo tamsu. Naktis. Amiras 
Meiris stovėjo už prekystalio ir žliumbė kaip vaikas. 

— Mums šakės, - sakė jis. - Keretai, mums tiesiog šakės. 

Tą akimirką man jo siaubingai pagailo. Jis neturėjo 
ateities. Neturėjo net dabarties. Pabandžiau įsivaizduoti 
jį po penkių minučių - nieko, ničnieko nebuvo. Tiesą 
sakant, jei mėginčiau taip įsivaizduoti save, taip pat 
būčiau pamatęs tamsą. Mano dalis buvo penkiasdešimt 
procentų, tad man buvo lygiai taip pat riesta kaip ir 
jam. 

Pirmą kartą susidūrėme su ta medžiaga Samujo sa- 
loje. Vienas tailandietis mums pardavė jos tūbelę už 
dvidešimt batų, pamanėme, kad tai kremas nuo saulės. 
Pamatęs Amirą tepantis juo pečius, tailandietis visiškai 


paklaiko: 

— Nou gūd, nou gūd! - mojuodamas rankomis rėkė jis 
savo laužyta anglų kalba. — Put on ajz. — Parodė į savo 
akis: - Only on ajz. 

Amiras pakluso ir užsitepė šiek tiek ant vokų, aš taip pat. 

— Nau jū klouz ajz end dlim“, — paliepė tailandietis. 
Mes užsimerkėme. Neužmigome, bet sapnai atėjo. Ne- 
miegojome, bet jie tiesiog pasirodė. Ne haliucinacijos ar 
panašiai, o gryniausi sapnai. Amiras tuoj pat susapnavo, 
kaip parveža šitą dalyką į Izraelį, prastumia urmu ir per- 
kasi raudoną sportinę mazdą. O aš sapnavau tave, kaip 
tu man sakai, jog visas mūsų paskutinis pokalbis prieš 
man išvažiuojant buvo klaida, kad vis dėlto aš esu tavo 
tikroji meilė, o tas stažuotojas iš teisės skyriaus yra šiaip 
sau. Aname pokalbyje tu tiesiog susipainiojai, o dabar 
susipratai. Ir žiauriai pasiilgai. Ir man visai nereikėjo 
važiuoti į Tailandą. 

Kai atsimerkėme, Samujis tebebuvo. 

— Veli gūd, a?" — pasakė tailandietis. Nusipirkome iš 
jo visą dėžę. Likome saloje dar dviem savaitėms. Per 
jas aš galvoje kūriausi vaizdus, kaip grįžtu pas tave, ir 
viskas tampa gerai. Dėliojau juos eilės tvarka. Kada ap- 
sikabinsime, o kada ištrykš džiaugsmo ašaros. Kada tas 
pasipūtėlis atvažiuos savo daiktų, o aš jam būsiu toks 
geras, paruošiu sulčių ir padėsiu pririšti dvigulį čiužinį 


* No good, no good! Put on eyes, only on eyes! - „Negerai, negerai! Tepkit akis. 
Tik akis!“ (Angl.) 

** Now close eyes and dream. - „Dabar užsimerkite ir sapnuokite.“ (Angl.) 
*** Very good, ab? - „Gerai, ar ne?“ (Angl.) 

prie pežo stogo. Amiras tuo metu sėdėjo šalia manęs ir 
skaičiavo sąsiuvinyje. 

— Mes būsim milijonieriai, - kartojo jis kas kelios mi- 
nutės. — Milijonierių karaliai. Aukso puodas - benamių 
pašalpa, palyginti su tuo, kas mūsų piniginėse. 

O dabar mes čia, ir Amiras rauda kaip kūdikis. 

— Nuplaukė, - murma jis, kumščiu daužydamas pre- 
kystalį. - Nuplaukė visi mūsų pinigai. 

Jau nekalbant apie tuos, kurių neturėjome. 

— Iš kur galėjom žinot, ką? - sako jis. - Iš kur galėjom 
žinot, kad poveikis bus tik mums? Tai nesąžininga, tiesiog 
nesąžininga. 

Nežinau, kodėl, tiesiog taip buvo. Mums poveikis buvo 
stebuklingas, o kitiems jokio. Jie tepėsi kremu vokus ir 
laukė, bet nieko neįvyko. Lygiai taip pat būtų galėję teptis 
humusu. Tik mudu su Amiru sapnuodavome. 

Po kurio laiko Amiras liovėsi verkęs ir užmigo. Šitaip, 
pusiau gulom, galvą pasidėjęs ant prekystalio. Aš išsitrau- 
kiau iš kišenės kvietimą į tavo vestuves. 

— Šiknius tailandietis, - sumurmėjo per miegus Ami- 
ras. — Suknistas šiknius. Šitaip mus sudirbo. 

Aš vėl įsidėjau kvietimą į kišenę ir priėjęs paėmiau iš 
lentynos jumbo dydžio stiklainį. Pasitepiau storu sluoks- 
niu vokus ir laukiau. Bet nieko nevyko. Lygiai taip pat 
būčiau galėjęs pasitepti humusu. Vis tiek nutariau likti 
užsimerkęs. Prisiminiau stažuotoją, — atsiprašau, dabar 
jau advokatą, — koks jis buvo geras, kai užėjau pas jus. 
Kaip jis man padėjo nukelti laiptais daiktus. 

— Kad jis padvėstų, — sušnypštė Amiras į stalviršį. — 
Kad padvėstų, amen. Į jo laidotuves atsinešiu marinuotų 


agurkėlių. 

Mėnesinių skausmai 


Naktį sapnavau, kad esu keturiasdešimtmetė moteris, o 
mano vyras — atsargos pulkininkas. Dabar jis vadovavo 
vaikų ir jaunimo centrui lūšnyne. Jis kraupiai elgėsi su 
žmonėmis. Pavaldiniai jo nekęsdavo, nes jis visą laiką 
rėkdavo. Jie skundėsi, kad jis su jais elgiasi kaip su šauk- 
tiniais. 

Rytais jam gamindavau kiaušinienę, vakarais — šnicelį 
su bulvių koše. Būdamas geros nuotaikos jis sakydavo, 
kad valgis puikus, bet niekad nenurinkdavo indų. Maž- 
daug kartą per mėnesį, penktadieniais, jis atnešdavo nu- 
vytusių gėlių, pirktų iš rusų vaikų kurioje nors sankryžoje, 
kur ilgai degdavo raudona. 

Naktį sapnavau, kad esu keturiasdešimtmetė moteris 
ir kenčiu mėnesinių skausmus, dabar naktis, o aš staiga 
atrandu, jog namuose baigėsi visi tamponai, ir aš bandau 
pažadinti savo vyrą, atsargos pulkininką, ir prašau nuva- 
žiuoti į „Super Pharm“ vaistinę arba bent mane nuvežti, 


nes aš nevairuoju, o jei ir vairuočiau, automobilis priklau- 

so armijai ir man vis viena tai būtų draudžiama. Sakiau 
jam, kad tai skubu, bet jis nesutiko. Vis burbėjo kažką 
per miegus apie tai, kad maistas klaikus ir kad negalima 
virėjams dirbti kas antrą savaitę, nes čia kariuomenė, o 
ne vaikų stovykla. Įsidėjau keliskart perlenktą servetėlę, 
pamėginau atsigulti ant nugaros ir nekvėpuoti, nejudėti, 
kad neišsilietų. Bet man skaudėjo visą kūną, o kraujas 
varvėjo iš manęs lyg sugedęs čiaupas. Jis bėgo man per 
juosmenį, per kojas, kaupėsi ant pilvo. Servetėlė ištižo ir 
prilipo man prie plaukų ir odos. 

Naktį sapnavau, kad esu keturiasdešimtmetė moteris ir 
kad šlykščiuosi savimi, savo gyvenimu. Tuo, kad nemoku 
vairuoti, nemoku anglų kalbos, kad nesu buvusi užsieny- 
je. Mane apliejęs kraujas jau buvo bepradedąs krešėti, ir 
aš jutau, kad tai tarsi prakeiksmas. Kad šitos mėnesinės 
niekada nesibaigs. 

Naktį sapnavau, kad esu keturiasdešimtmetė moteris, 
kuri užmiega ir sapnuoja, kad yra dvidešimt septynerių 
vyras, įtaisęs savo Žmonai dar vieną vaiką, kad jis bai- 
gia medicinos studijas ir verčia savo žmoną ir dukrelę 
važiuoti su juo į praktiką užsienyje. Visi labai kenčia. 
Nemoka nė žodžio angliškai. Neturi draugų, lauke šalta, 
sninga. Tada kažkurį Sun4ay aš jas pasikviečiu iškylauti, 
patiesiu ant žolės pledą, o jos atsega krepšius ir dėlioja 
ant jo skanėstus. Kai pavalgome, išsitraukiu iš bagažinės 
medžioklinį šautuvą ir nušaunu jas kaip šunis. Policija 
atvažiuoja pas mane į namus. Geriausi Ilinojaus vals- 
tijos policijos sekliai bando prikabinti man tą bylą. Jie 

užrakina mane kambaryje, rėkia ant manęs, neleidžia man 
rūkyti, neleidžia išeiti į tualetą, bet aš nepasiduodu. O 
mano vyras šalia lovoje rėkauja: 

— Tai kas, kad Egozis sakė! Tegu! Dabar čia vadovauju 


v 


aš! 

Kirpėjų karalius 


Kartais nesusišukavusiam plaukai jam krisdavo į priekį. 
Siekdavo nosį tarsi raištis ant akių. „Paskutinis noras? — 
bosu klausdavo šaulių pulko vadas. — Gal cigaretės?“ O 
jis narsiai atsisakydavo. „Ugnis!“ - įsakydavo šaulių pulko 
vadas. Kulkos įstrigdavo jo kūne, jis nukrisdavo. Pirma 
ant kelių, paskui ant pilvo, kilimo plaukeliai kutendavo 
jam šnerves. Tegyvuoja revoliucija. 

Jo plaukai buvo gražūs, net labai. Jis visada tą žinojo. 
O jei kaip nors netyčia ta mintis jį apleistų, dingtų jam 
iš galvos, tai truktų neilgai. Nes tuoj pat pasirodytų 
mama ir primintų. Ji primindavo jam tai kasnakt. Kai 
jis jau gulėdavo lovoje užsimerkęs, ji ateidavo nešina 
antklode. Vasarą medvilnine, žiemą vilnone. Ji visuomet 
ateidavo, apkloti ir priminti. Plaukai kaip tėvo, sakydavo 
ji, ne kaip mamos ploni šiaudiniai. Stori, lygūs, pečius 
siekiantys plaukai. Kaip tėvo, kuris išėjo ir paliko mamą 
vieną. Bet mama ne viena, mama turi jį. Ji maloniai del- 
nu suglosto jam plaukus ir kaskart naujai nusistebi, kad 

jie nesivelia. Mama drėgnai bučiuoja jam akis, o kartais 
ir lūpas. 

Jis neprisimena, kaip atrodė jo tėvas. Ir negalėtų prisi- 
minti, nes per Sinajaus karą tebuvo plikas mažiau nei mė- 
nesio pyplys. Tokio amžiaus nieko negali įsiminti. Paskui jo 
tėvas žuvo, o jam per naktį išaugo nuostabi ševeliūra, taip 
sako mama. Po laidotuvių jai davė išgerti raminamųjų, ji 
užmigo, o ryte pabudusi pamatė, kad visa jo galva apaugusi 
plaukais. Tai buvo labai keista, kone burtai. Pačios skyriaus 
seselės sakė, kad nieko panašaus nėra mačiusios. 

Namuose nebuvo nė vienos tėvo nuotraukos. Tąnakt, 
prieš išgerdama raminamųjų, ji visas jas sudegino. Tada 
sakėsi nenorinti ir kūdikio. Bet tuo nė sekundės netikėjo: 
juk ir kitą rytą pirma, ką ji padarė atmerkusi akis, — nu- 
bėgo pažiūrėti pro stiklą į jį ir jo naujuosius plaukus. 

Šaulis buvo šlykštus. Šlykštus ir dvokė svogūnais, kairys 
jo batas buvo milžiniškas ir juodas, o dešinys — paprastas. 
Mama sakė, kad skirtingo ilgio pėdos — apsigimimas. O 
jis sau galvodavo, kad tas Šaulis visas yra viena didelė išga- 
ma. Su tais didžiuliais akiniais, o kai apkabindavo mamą, 
atrodydavo kaip peraugusi meška, apglėbusi medaus sta- 
tinę. Visiškas apsigimėlis, jis buvo niekam tikęs, net jo 
plaukai buvo prasti. O mama su šituo gyvuliu miegojo. 
Žiemą - vilnonė antklodė, vasarą — medvilninė. Maloniai 
suglostydavo plaukus. Storus, blizgančius, lygius plaukus 
kaip tėvo. Sausas bučinys į kaktą, ir sugrįždavo pas gyvulį. 

Kartą ryte pro praviras duris pamatė Šaulį gulint lovoje 
ant pilvo, prie burnos ant paklodės buvo apvali seilių 


dėmė, o vidury viršugalvio — didžiulė apvali plikė. Ant 
staliuko šalia durų buvo padėta diduma jo plaukų. O po 
staliuku mėtėsi batai, didysis užvirtęs ant mažojo. Kam- 
barys atrodė toks keistas gulint tam plaukų kuokštui, 
numestam ant staliuko ir sustingusiam tarytum stipena, 
esant tai neįprastai plikei vidury galvos, galinčiai bet kada 
atsirasti ir išnykti. 

Pakeliui į mokyklą jis sustojo prie vitrinos ir pažvelgė 
į priešais stovintį berniuką. Storomis lūpomis, įdubusiais 
žandais ir tėvo plaukais. Kas žino? Apie mamą galėjai pati- 
kėti bet kuo. Kai pagalvoji, kad sudegino visas nuotraukas 
ir sakėsi jo nenorinti, — gal padarė ir tai, kol raminamieji 
jos dar nesustabdė? Gal tėvas dabar guli karste plikas, o 
jis vaikštinėja su jo plaukais ant galvos, kad mama būtų 
patenkinta. Jis pamėgino vienu stipriu timptelėjimu nu- 
traukti nuo galvos peruką. Galvos odą aštriai suskaudo. 
Kairėje rankoje jis laikė kuokštą plaukų. Jis kruopščiai 
patikrino kiekvieną ištrauktą plauką. Visi jie turėjo ly- 
gius baltus galiukus. Jis šiuos pauostė — kvepėjo klijais. 
Vėl pažvelgė į vitriną. Plaukai atrodė kaip seniau, tik 
gal šiek tiek labiau susivėlę. Nebuvo plikės ar ko nors 
panašaus, daugelis plaukų tebėra ant galvos. Tik dabar 
virš jų pastebėjo raides. Iš lėto jas perskaitė: „Kir-pė-jų 
ka-ra-lius“. 

Kirpėjų karalius turėjo aukštą kėdę, sienos dydžio veid- 
rodį ir užsispyrusią skutimo mašinėlę, kuri, įjungta į 
lizdą, leisdavo dvesiančio šuns garsus. Kirpdamas plau- 
kus karalius pasakojo nuostabias istorijas apie afrikiečius 


pintomis kasytėmis ir plikius, kas savaitę besilankančius 
kirpykloje. Pasakodamas jis čekšėjo žirklėmis it kastan- 
jetėmis ir zujo aplink kėdę. Baigęs paprašė leisti susi- 
rinkti nuo grindų jo plaukus ir išsaugoti juos atminčiai. 
Karalius dirbo kirpėju jau keturis dešimtmečius, bet dar 
nebuvo matęs tokių gražių. Jis kaipmat sutiko, ir toliau 
sėdėjo žiūrėdamas į veidrodį. Priešais save jis matė pliką 
berniuką aukštoje kėdėje, o šalia jo — karalių, keturpėsčią 
renkantį nuo grindų plaukus. 

Abramas Kadabramas 


Penktą atėjo du žmonės iš teismo vykdytojų kontoros. 
Vienas, storas ir prakaituojantis, apžiūrinėjo daiktus ir pil- 
dė blankus. Antras, pasirėmęs į šaldytuvą, kramtė gumą. 

— Gerai įsivėlei, ką? — pasakė jis Abramui. 

— Ne, - pakraipė galvą Abramas. — Ne aš, draugas. Aš 
jam garantiją pasirašiau. 

— Garantiją? Ką? Taigi, gerai įsivėlei, - atsakė šis abejin- 
gai ir pravėrė šaldytuvo dureles. - Galiu? — parodė pirštu 
į atsuktą kokakolos butelį. 

— Imk, — pasakė Abramas. — Imk, apatiniam stalčiuj 
dar yra vaisių. Suvalgyk, bus lengviau nešt žemyn. 

— Oho, apie tai nepagalvojau, — tarė abejingasis ir 
atsigėrė tiesiai iš plastikinio butelio. 

— Išsikvėpusi, — pastebėjo nusivylęs. Jis kreipėsi į sto- 
rąjį, kuris kaip tik įėjo į virtuvę: - Kaufmanai, nenori 
kolos, a? 


* Paskolos garantiją pasirašantis žmogus prisiima atsakomybę už tai, kad pa- 
skola bus grąžinta, tam neįvykus, konfiskuojama jo nuosavybė. 

— Viešpatie, Nisimai, atšok su ta kola, - supyko stora- 
sis. - Nematai, kad dirbu? 

— Tiek to, - atsakė Nisimas ir dar mauktelėjo. 

Storasis kreipėsi į Abramą: 

— Sakykit, kelių colių ten ekranas? 

— Ekranas? Koks ekranas? - sutrikęs paklausė Abramas. 

— Ekranas, televizoriaus ekranas, to supakuoto miega- 
majame, — nekantriai pasakė storasis. 

— Televizoriaus? Dvidešimt du coliai. Bet nelieskit jo, 
jis ne mano, tai dovana mamai. Kitą savaitę jai šešiasde- 
šimt, penkioliktą dieną. 

— Jūs jį pirkote? — reikalaujamai paklausė storasis. 

— Aš, bet... 

— Bičiuli, — tarė storasis ir patapšnojo prakaituota ran- 
ka Abramui per petį. - Kas nesugeba susimokėti skolų, 
neturėtų pirkti dovanų. 

Storasis išėjo iš kambario. Kitas darbininkas liūdnai 
pažvelgė į Abramą. 

— Kaip apmaudu nieko nepadovanoti mamai, ir dar še- 
šiasdešimtmečio proga, — tarė jis savo monotonišku balsu. 

Abramas neatsakė. 

— Įsivėlei, ką? — kelias sekundes parylėjęs pakartojo abe- 
jingasis. 

Storasis sugrįžo į virtuvę: 

— Bičiuli, ateikite trumpam į svetainę. 

Abramas nusekė paskui storąjį į balkoną, kur anas 
sustojo prie didžiosios stebuklų skrynios. 

— Kas čia? — paklausė. 

— Čia mano stebuklų skrynia, - pasakė Abramas. 

— Stebuklų... - Įtariai prisimerkė storasis. - Kokių dar 
stebuklų? 

— Fokusų, su kuriais aš pasirodau, - pasakė Abramas. — 
Aš fokusininkas, šitoje skrynioje laikau savo įrangą. 

— Oho! - apsidžiaugė abejingasis, ir jis atsivilko paskui 
juos į balkoną. — Visą tą laiką tu man atrodei kažkur 
matytas, bet nežinojau, kur. Tu Abramas Kadabramas, 
fokusininkas, pasirodydavai vaikų laidoje su tuo garba- 
nium su šuniuku. Kiekvieną savaitę mokydavai atlikti 
po fokusą, ar ne? Mano sūnus tave dievina. Jis kasdien... 

— Ar šita įranga labai vertinga? — pertraukė jį storasis. 

— Man ji vertingesnė už bet kokius pinigus, — atsakė 
Abramas. - Bet kam nors kitam... — Jis truktelėjo pečiais. 

— Šitą jau aš nuspręsiu, — pasakė storasis. — Atidary- 
kit ją. 

Abramas atidarė skrynią ir ėmė traukti iš jos visokiau- 
sius daiktus: skaras, nosinaites, lazdeles, stiklainius bei 
medines dėžutes. 

— Kas čia? — paklausė storasis, pirštu besdamas į vi- 
dutinio dydžio medinę dėžutę, ant kurios dangčio buvo 
pavaizduotas ugnį spjaudantis drakonas. 

— Parodysiu jums, — atsakė Abramas ir hipnotizuoja- 
mai įsistebeilijo į storąjį. — Tai stebuklas, — pakuždėjo, 
nupurtė dulkes nuo juodojo cilindro ir jį užsimaukšli- 
no. — Stebuklas iš burtų šalies. 

Kadabramas priėjo prie laikrodžio su radijumi, padėto 
ant bufeto, ištraukė jo laidą iš lizdo ir įdėjo į dėžutę. 

— Abra kadabra! — pasakė jis ir dukart bakstelėjo per 
dangtį lazdele, kurią išsitraukė iš skrynios. Tada vėl atida- 
rė dėžutę. Ji buvo tuščia. Nisimas pritariamai švilptelėjo. 

— Tučtuojau grąžinkite tą laikrodį! Tuojau pat, ar gir- 
dit?! —- suriko storasis, modamas jam prieš akis vienu savo 
blankų. — Aš jau išrašiau už jį čekį! 

Kadabramas šyptelėjęs vėl atidarė dėžutę, dabar joje 
gulėjo juodas apsiaustas. Pasikabinęs šį ant rankos, jis 
nuėjo į miegamąjį. 

— Neerzink manęs, bičiuli, ar girdi? Tučtuojau grąžink 
laikrodį! — spiegė storasis, sekdamas iš paskos. 

Kadabramas apgaubė apsiaustu kartoninę dėžę, kurioje 
buvo motinai pirktas televizorius. 

— Ką čia darai? — įtūžo storasis. 

Kadabramas pažvelgė jam tiesiai į akis: 

— Abra kadabra, sim salabim, - sušnibždėjo ir staigiai 
nutraukė apsiaustą. Dėžė tebebuvo savo vietoje. Storasis 
giliai atsikvėpė. Kadabramas lazdelės galu atlenkė kartono 
dangrį. Dėžė buvo tuščia. Nisimas, žiūrėjęs storajam per 
petį, džiaugsmingai suplojo rankomis. 

— To jau per daug, — tarė storasis. — Žinok, bičiuli, 
kad ką tik padarei nusikaltimą, prilygstantį vagystei. Ar 
girdi mane? Aš tuoj pat apie tai pranešiu policijai. Tuoj 
pat, girdi? 

Jis išėjo ir trenkė kambario durimis. 

— Tai buvo nuostabu, tiesiog nuostabu, — džiūgavo 
Nisimas. — Bet žinok, tas Kautmanas - padugnė, jis tikrai 
nueis į policiją. 

— Nieko tokio, — tarė Abramas ir ištraukė televizorių 
iš slaptavietės po lova. — Kol jis pargrįš su policija, praeis 
bent pusvalandis, to pakaks, kad visa tai nugabenčiau 
pas tėvus. 

Nisimas padėjo Abramui pakelti televizorių. 

— Dėkui, — pasakė Abramas. 

— Pasveikink mamą ir nuo manęs su gimtadieniu, ką? 
Nors aš jos ir nepažįstu. 

Abramas linktelėjo ir išėjo iš kambario. 

— Ei, Abramai, — pašaukė jį Nisimas, kai jis jau buvo 
tarpdury. Abramas sustojo ir atsigręžė. Nisimas stovėjo 
koridoriaus gale su cilindru ant galvos ir burtų lazdele 
po pažastimi. 

— Žiūrėk, ką radau, — jis pamojo pluoštu blankų, už- 
pildytų storojo. — Kaufmanas juos čia pamiršo. 

Nisimas susuko visus blankus į mažą kamuoliuką ir 
įspaudė į savo dešinį kumštį. 

— Abra kadabra, sim salabim, — pašnibždėjo jis, iškėlė 
kumštį ir palietė jį lazdele. Tada atgniaužė delną. Blankai 
dingo. 

— Taram! — sušuko Nisimas, nusiėmė cilindrą ir nu- 
silenkė. 

Venera 


Atvykę dievai buvo didžiai pagerbti. Visi norėjo jiems 
padėti: Sochnutas', imigrantų absorbcijos ministerija, 
savivaldybė. Visi. Bet jie nieko nenorėjo. Atvyko nieko 
neturėdami, nieko neprašė, dirbo kaip arabai ir buvo 
patenkinti. Šitaip Merkurijus pateko prie kurjerių, At- 
lasas — prie krovikų, Vulkanas — prie šiukšliavežių, pa- 
prasčiausių šiukšliavežių. O Venera atsidūrė pas mus. 
Kopijavimo skyriuje. 

Man tai buvo žiaurus laikotarpis. Nežinojau, ką su 
savimi daryti. Buvau vienui vienas. Troškau didelės mei- 
lės. Paprastai, kai taip atsitinka, imu mokytis ko nors 
naujo — groti gitara, piešti ar panašiai. Tada, jei pavyksta 
įsitraukti, pasijuntu geriau, pamirštu, kad nieko pasaulyje 
neturiu. Tačiau šįkart žinojau, kad nepadės joks rank- 
darbių būrelis. Man reikėjo kažko, kuo galėčiau tikėti. 
Tokios didelės meilės, kuri nesibaigtų, neišduotų manęs. 


* „Sochnuras“ — organizacija, remianti Izraelio imigrantus. 

Mano psichoterapeutas išklausė mane tai aiškinant ir 
pasiūlė įsigyti šunį. Atsisakiau jo. 

Ji dirbo nuo pusės devynių iki šešių, kartais net ilgiau. 
Darė dešimtis spausdintų lapų kopijų ir krovė jas tvar- 
kingomis stirtomis. Net tai darydama, prakaituota palin- 
kusi virš kserokso, prisimerkusi nuo žybsinčios aparato 
šviesos, ji buvo gražiausia, ką gyvenime buvau matęs. 
Norėjau jai tai pasakyti, bet nedrįsau. Pagaliau užrašiau 
ant lapelio ir palikau ant jos stalo. Kitą rytą manęs laukė 
penkiasdešimt palikto lapelio kopijų. 

Ji prastai mokėjo hebrajų kalbą. Ji buvo deivė, uždir- 
banti tūkstantį septynis šimtus šekelių į rankas. Žinau, 
nes sykį jai išėjus į buhalteriją užmečiau akį į jos atlygini- 
mo lapelį. Norėjau ją vesti, norėjau ją išvaduoti. Šventai 
tikėjau, kad ji galės išvaduoti ir mane. Nežinau, kaip 
pagaliau sugebėjau paklausti, ar ji nori nueiti su manimi 
į kiną. Mergina, kurią Paris paskelbė gražiausia iš deivių, 
nusišypsojo švelniausia ir droviausia šypsena, kokią tik 
gali įsivaizduoti, ir sutiko. 

Prieš išeidamas iš namų, pažvelgiau į veidrodį. Man 
ant kaktos išdygo spuogelis. Šįvakar einu į kiną su romė- 
nų grožio deive, tariau sau mintyse, einu į pasimatymą 
su romėnų grožio deive. Išspaudžiau spuogelį, servetėle 
sugėriau kraują. Kas tu toks, nususęs šunsnuki, kad už- 
simanei pirkti jai spragėsių, kad manaisi išdrįsiąs paliesti 
ją salės tamsoje? 

Po seanso nuėjome kažkur išgerti. Tikėjausi, kad ji 
neminės filmo siužeto. Neturėjau nė žalio supratimo, ką 

rodė ekrane, visą laiką pražiūrėjau tik į ją. Mes šiek tiek 
pasikalbėjome apie darbą ir apie jos šeimos įsikūrimą 
Izraelyje. Jai čia patiko. Norėjo siekti daugiau, ir pasieks, 
bet kol kas buvo visiškai patenkinta. 

— Dieve, — pasakė ji ir palytėjo mano ranką. — Tu nė 
neįsivaizduoji, kaip mums ten buvo blogai. 

Veždamas ją namo paklausiau, ar ji tikrai tiki Dievą. 
Ji nusijuokė. 

— Jei klausi, ar žinau, kad jis egzistuoja, — tarė, - tuomet 
atsakymas — taip. Ne tik jis, bet ir daugelis kitų dievų. 
Bet jei klausi, ar jį tikiu, tuomet ne, nė kiek. 

Privažiavome jos namus, ji jau buvo beatidaranti au- 
tomobilio dureles. Prakeikiau save važiavęs trumpuoju 
keliu. Geidžiau, kad ji dar truputį pabūtų su manimi. 
Meldžiausi, kad įvyktų stebuklas. Kad mus sulaikytų po- 
licija, kad pagrobtų, kad atsitiktų bet kas, ir mes liktume 
kartu. Jau išlipusi iš automobilio, ji pasiūlė pakilti kavos. 

Dabar ji miega šalia manęs lovoje, gulėdama ant pilvo. 
Jos galva nugrimzdusi į pagalvę. Lūpos trūkčioja, tarsi 
pati sau be balso kažką sakytų. Dešine ranka ji apkabinusi 
mane, delnas man ant krūtinės. Stengiuosi įkvėpti tik 
tiek, kiek būtina, kad krūtinės kilnojimasis jos nepaža- 
dintų. Ji graži, tikrai graži, tobula. Be to, gero būdo. Ber 
jau viskas. Rytoj perkuosi šunį. 

Kiaurai sienas 


Jos žvilgsnis buvo ir kupinas nevilties, ir tarsi bylojantis 
„koks gi dabar skirtumas“. Kaip žmogaus, kuris per klaidą 
nusipirko lieso pieno ir neturi jėgų sugrįžti jo pakeisti. 
„Kaip miela, - pasakė ji, starydama kaktusą į kampą. — 
Žiūrėk, Joavai, nenumanau, ar turi ketinimų, bet noriu, 
kad žinotum - aš čia gyvenu ne viena.“ 

Kadaise man buvo itin svarbu, kad mano panelė būtų 
graži. Man rūpėjo, kad ji būtų protinga, kad jaustumės 
įsimylėję ir taip toliau, bet kartu labai labai magėjo, kad 
ji būtų graži. Tada skaitydavau daug komiksų. Mano 
dievaitis buvo Vizionas. Jis gebėjo skraidyti ir vaikščioti 
kiaurai sienas. Turėjo mirtiną žvilgsnį. Vizionas nebuvo 
žmogus, jis buvo androidas. Iš jo išvaizdos to neatspėtum, 
jis turėjo panelę ir panašiai. Jis buvo ypatingas, nepanašus 
į jokį mano kada nors sutiktą žmogų. Raudonu veidu su 
brangakmeniu vidury kaktos, vilkėjo žaliu kostiumu. Kad 


ir kas būtų, Vizionas visuomet vilkėjo žaliai. 

Kartais mes matydavomės vakarėliuose, kur ji ateidavo 
su savo vaikinu. Jis atrodė normalus, bet buvo tik eilinis, 
oji - ji nepanaši į jokį mano matytą žmogų. Kai jie kartu 
stovėdavo vakarėlyje tarp dešimčių žmonių, iškart būdavo 
matyti, kas atlieka pagrindinį vaidmenį, o kas tėra masė. 
Ji buvo verta daugiau, aš tai žinojau. Norėjau ją papurtyti, 
pavogti iš ten. Pats nesuvokiau, kodėl tyliu. 

Nors ir pagamintas iš sintetinių medžiagų, Vizionas 
buvo labai jausmingas. Viename komikse jis net verkė. 
Tai buvo paskutinis puslapis, o apačioje prierašas: „Even 
an android can cry.“ Jis buvo stiprus. Jis buvo galingas. 
Jis vadovavo „Keršytojams“. Kartą šlapinausi su jos vai- 
kinu universiteto tualete, stovėjome greta, jo šlapimas 
buvo tamsiai geltonas. Norėjau jį užmušti. Tiek dėl sa- 
vęs, tiek dėl to, kad jis jai kenkė tuo savo paprastumu. 
Įsivaizdavau, kaip skandinu jį klozete, žudau savo mir- 
tinu žvilgsniu. Tačiau nepadariau to. Nieko nepadariau. 
Jis keliskart pakratė, įsikišo, užsisegė užtrauktuką. Net 
nenuleido pisuare vandens. Nusiplovęs rankas, pakišo 
jas po džiovintuvu. Galėjau trenkti jo galvą į veidrodį, į 
kriauklę, į grindis, argi trūko vietų? Jis be baimės man 
nusišypsojo ir išėjo iš tualeto. Aš pykau. Ant savęs. Nir- 
šau. Prastai jaučiausi. Žinojau, kad tas jausmas niekad 
nesiliaus, lyg nesibaigiantis galvos skausmas. Pasižiūrėjau 
į murziną veidrodį priešais. Buvau ypatingas, nepanašus 
į jokį mano matytą žmogų. Norėjau papurtyti save, pa- 
vogti iš ten. Išvežti. Žinojau, kad esu vertas daugiau. Pats 
nesuvokiau, kodėl tyliu. 

Ronita ištekėjo rugpjūtį. Jos vaikinas tapo jos vyru. 
Mano tėvai sakė, kad jis tikrai geras, bet aš žinojau — jis 
dėl jos nevaikščios kiaurai sienas. Ir aš ne. Aš kartą perėjau 
kiaurai stiklą. Studentų demonstracijoje. Du policininkai 
mane išmetė pro vitriną. Po kelerių metų mudu susiti- 
kome gatvėje. Ji turėjo kūdikį. Paklausė manęs, iš kur 
randas, ir pravirko. „Viešpatie, — tarė. — Ką jie padarė 
tavo veidui?“ Aš pažvelgiau mirtinu žvilgsniu į kūdikį. Tai 
nepadėjo. Po penkių sekundžių pravirko ir jis. „Viešpatie, 
o juk tu buvai toks gražus“, — pasakė ji, šluostydamasi 
veidą vystyklu. Ji net nepastebėjo, kad jos vaikas spiegia. 
O kažkada aš dėl jos būčiau perėjęs kiaurai sienas. 


133 


Skrajojantys Santiniai 


Italo mostelėjo kaire ranka, ir erzinantis būgnų ritmas 
liovėsi. Jis giliai įkvėpė ir užsimerkė. Išvydus jį stovin- 
tį ant mažos medinės platformos blizgančiu kostiumu, 
kone liečiantį brezentines palapinės lubas, man viskas 
tapo aišku. Pabėgsiu iš namų ir prisidėsiu prie cirko! Ir 
aš būsiu vienas iš Skrajojančių Santinių, sklandysiu ore 
it vaiduoklis, dantimis įsikandęs trapeciją! 

Iralo du su puse karto apsivertė ore, trečio kūlvers- 
čio vidury sugavo ištiestą Enriko, jauniausiojo Santinio, 
ranką. Stovėdami žiūrovai audringai plojo, tėtė pastvėrė 
mano spragėsių dėžutę ir švystelėjo ją aukštyn, man ant 
galvos pabiro sūrios snaigės. 

Yra vaikų, kuriems tenka naktį bėgti iš namų, kad pri- 
sidėtų prie cirko, o mane tėtė pavežė automobiliu. Juodu 
su mama padėjo man susikrauti į lagaminą drabužius. 

— Aš taip tavimi didžiuojuos, sūnau, — tarė tėtė ir ap- 
kabino mane prieš man pasibeldžiant į Luidžio Santinio, 
tėvo, furgono duris. - Lik sveikas, Arieli Marčelai Santini. 

Pagalvok ir apie mudu su mama, kai skrajosi aukštai virš 
cirko arenos. 

Tėvas Luidžis atidarė duris, vilkėdamas blizgiomis kos- 
tiumo kelnėmis ir dryžuotais pižamos marškiniais. 

— Aš noriu prisidėti prie jūsų, tėveli Luidži, - pašnibž- 
dėjau. — Noriu būti Skrajojantis Santinis. 

Tėvas Luidžis priekabiai nužvelgė mano liesą kūną, pa- 
čiupinėjo plonų rankų raumenis ir pagaliau mane įsileido. 

— Daug vaikų nori būti Skrajojančiais Santiniais, — tarė 
jis parylėjęs. — Kodėl manai, kad tinki būtent tu? 

Nežinojau, ką atsakyti, įsikandau apatinę lūpą ir ne- 
pratariau nė žodžio. 

— Ar esi drąsus? — paklausė tėvas Luidžis. Palingavau 
galva. Tėvas Luidžis staigiai mostelėjo kumščiu man prieš 
nosį. Aš nekrustelėjau nė per plauką, net nemirktelėjau. 

— Hmm... — tarė tėvas Luidžis ir paglostė sau smakrą. — 
Oaresi vikrus? — paklausė. — Žinai, kad Santiniai garsėja 
savo vikrumu. 

Aš vėl palingavau galva, stipriai kramtydamas lūpą. 
Tėvas Luidžis ištiesė dešinį delną, padėjo ant jo šimto lirų 
monetą ir pasidabruotais antakiais davė man ženklą. Spė- 
jau pastverti monetą anksčiau nei jis sugniaužė kumštį. 
Tėvas Luidžis įvertinamai palingavo galva. 

— Tokiu atveju liko paskutinis išbandymas, — tarė jis 
pakeltu balsu. — Lankstumo. Turi paliesti batus nesu- 
lenkdamas kojų. 

Aš atsipalaidavau, giliai įkvėpiau ir užsimerkiau, kaip darė 
mano brolis Iralo per pasirodymą aną vakarą. Lenkiausi 

žemyn, tiesdamas rankas. Mačiau savo pirštų galiukus vos 
per milimetrą nuo batų raištelių, beveik juos liečiančius. 
Mano kūnas buvo įtemptas lyg tuoj trūksianti styga, 
bet aš nepasidaviau. Nuo Santinių šeimos mane skyrė 
keturi milimetrai. Žinojau, kad privalau juos įveikti. 
Staiga išgirdau garsą. Tai buvo tarsi kartu skylančio stiklo 
ir medžio garsas, stiprus ir šiurpus. Tėtė, kuris, matyt, 
laukė automobilyje prie furgono, išsigando to triukšmo 
ir įbėgo vidun. 

— Ar tau viskas gerai? — paklausė jis, bandydamas mane 
pakelti. Aš negalėjau išsitiesti. Tėvas Luidžis pakėlė mane 
galingomis savo rankomis, ir visi nuvažiavome į ligoninę. 

Rentgeno nuotraukoje aptiko trūkusį diską tarp L2 
ir L3 slankstelių. Laikydamas nuotrauką prieš šviesą, 
mačiau tamsią dėmę, lyg kavos lašą ant permatomo stu- 
buro. Ant rudo nuotraukos voko buvo tušinuku užrašyta: 
„Arielis Fledermausas“. Nei Marčelas, nei Santinis — krei- 
vas ir bjaurus užrašas. 

— Galėjai sulenkti kelius, —- pakuždėjo tėvas Luidžis, 
šluostydamas man ašaras. — Galėjai šiek tiek juos sulenkti. 
Nieko nebūčiau sakęs. 


136 


Šimtas procentų 


Aš liečiu jos rankas, veidą, plaukus apačioje, marškinius. 
Sakau jai: „Rone, prašau nusirengt, dėl manęs.“ Bet ji dar 
nepasiruošusi. Ir aš nusileidžiu, ir mes vėl tai darome, 
liesdami vienas kitą, visiškai nuogi — beveik nuogi. Jos 
marškinių medžiaga — pasak etiketės, 100 procentų med- 
vilnė — turėtų būti maloni, bet kutena. Nieko nebūna 
šimtu procentų, visada sako ji, tik devyniasdešimt devyni 
kablelis devyni, ir tai negarantuotai. Tfu-tfu-tfu, pabelsk 
triskart į medį, tuojau pat! Aš nekenčiu tos medžiagos. 
Ji kutena man veidą, neleidžia pajusti, koks įkaitęs jos 
kūnas, ar ji taip pat prakaituoja. Ir aš vėl sakau: „Rone, 
prašau.“ Mano balsas toks duslus ir kartu šaižus, kaip 
žmogaus, kuris užsičiaupęs pats sau kanda. Ji spyriojasi. 
Ji nepasirengusi. 

Kokia nesąmonė. Mes jau pusmetį kartu, o aš jos dar 
nesu matęs nuogos. Pusmetį, o mano draugai ligi šiol man 
sako, kad su ja neverta prasidėti. Pusmetį, jau įsikraus- 


tėme kartu, o jiems vis dar būtinai reikia man kartoti 

tas pačias istorijas, kurias jau visi moka atmintinai. Kaip 
iš neapykantos savo kūno formoms ji stovėdama prieš 
veidrodį bandė virtuviniu peiliu nusipjauti krūtis. Kaip 
ją teko gaivinti, ir ne sykį. Jie man visa tai pasakoja, lyg 
ji būtų svetima, gerdami mūsų kavą iš mūsų puodelių. 
Pataria man nesusidėti su ja, nors mes beprotiškai myli- 
me vienas kitą. Galėčiau juos už tai nudobti, bet nieko 
nesakau, nebent liepiu patylėti, o mintyse jų nekenčiu. 
Ir ką gi jie man gali pasakyti, ko aš nežinau? Ką jie man 
gali pasakyti, dėl ko ją mylėčiau bent kiek mažiau? 

Aš bandau jai tai paaiškinti. Kad tai nieko nereiškia, 
kad tai, kas tarp mūsų, yra taip stipru, jog niekas negalės 
to sugriauti, tfu-tfu-tfu ir triskart pabeldžiu į medį, kaip ji 
reikalauja. Kad aš žinau, man jau pasakojo, žinau, kas ten 
bus, ir man nerūpi. Man nė kiek nerūpi. Bet tai nepade- 
da, su ja iš viso niekas nepadeda. Ji spyriojasi. Toliausiai 
mes pažengėme po butelio „Ben Ami“ per Naujuosius, 
ir tai tebuvo viena sagutė. 

Gavusi tyrimų rezultatus, ji susisiekia su tai dariusia 
drauge, kad išsiaiškintų visą procedūrą. Ji nenori abor- 
to, aš tą jaučiu. Ir aš nenoriu. Sakau jai tai, dramatiškai 
atsiklaupiu ir peršuosi: „Rimtai, širdele, pupyte, - sakau 
gerkliniu vienišo vilko balsu. — Įprasmink mano dieną, 
įprasmink mano mėnesį, įprasmink mano dešimtmetį.“ 
Ji juokiasi, nesako ne. Ji klausia, ar tai dėl nėštumo, bet 
pati žino, kad ne dėl jo. Po penkių minučių sutinka, 
bet su sąlyga, kad gimusio nepavadinsime Jotamu. Mes 
sukertame rankomis. Aš bandau keltis, bet man kojos 

nutirpo. Rone, širdele, aukseli, mano neįgalioms kojoms 
trūksta žodžių, pupyte. Įprasmink visą mano šimtmetį. 

Tą naktį mes gulamės į lovą. Bučiuojamės. Nusirengia- 
me. Ji pasitraukia nuo manęs. Prasega sagutę. Dar vieną, 
iš lėto, lyg šokdama striptizą, viena ranka laiko suėmusi 
skvernus, o kita sega sagas. Atsegusi visas ji pažvelgia į 
mane, giliai man į akis, aš sunkiai alsuoju, ir ji leidžia 
marškiniams atsilapoti. Ir aš matau, matau tai, kas po jais. 
Niekas negali sugriauti to, kas tarp mūsų, niekas, visada 
taip sakiau, viešpatie, koks buvau kvailys. 

Mergina ant šaldytuvo 


Viena 


Jis jai pasakojo, kad turėjo draugę, kuri mėgo būti viena. 
Tai buvo labai liūdna, nes jiedu buvo pora, o „pora“ pagal 
apibrėžimą reiškia „kartu“. Bet dažniausiai ji norėdavo 
būti viena. Kartą jis jos paklausė: „Kodėl? Ar aš ką nors 
ne taip darau?“ O ji atsakė: „Ne, tai susiję ne su tavim, 
o su manim, nuo pat vaikystės.“ Jis ne visai suprato 
tuos žodžius apie vaikystę ir, norėdamas suvokti geriau, 
pamėgino rasti ką nors panašaus savojoje, bet nepavyko. 
Kad ir kiek jis apie tai galvojo, jo vaikystė jam vis labiau 
panėšėjo į skylę kažkieno kito danty — nesveika, bet 
nelabai trukdo, bent jau jam. O ta mergina, kuri mėgo 
būti viena, visą laiką nuo jo slėpdavosi, ir to priežastis 
buvo jos vaikystė. Jį tai labai erzino. Pagaliau jis pareiškė: 
„Arba tu man paaiškini, arba mes nebe pora.“ Ji sutiko, 
ir jie liovėsi draugavę. 

Uzata atranda simpatiją 


— Labai liūdna, - tarė Ugata. - Liūdna, bet jaudina. 

— Ačiū, - pasakė Nachumas ir atsigėrė sulčių. 

Ugara pamatė, kad jis ašaroja, ir nenorėjo jo kliudyti, 
bet nesugebėjo atsispirti pagundai ir paklausė: 

— Tai tu iki šiol nežinai, kas iš jos vaikystės privertė ją 
tave palikti? 

— Ji manęs nepaliko, — patikslino Nachumas. - Mudu 
išsiskyrėme. 

— Kaip sau nori, - atsakė Ugara. 

— Ne kaip sau noriu, — užsispyrė Nachumas. — Čia 
mano gyvenimas. Bent jau man šitos smulkmenos yra 
svarbios. 

— Ir tu iki šiol nežinai, koks jos vaikystės įvykis visa tai 
pradėjo? — toliau kalbėjo Ugara. 

— Viską pradėjo ne įvykis, - vėl pataisė Nachumas, - o 
tu. — Šiek tiek patylėjęs, pridūrė: — Taip, čia kažkas su 
šaldytuvu. 


Ne Nachumo 


Kai Nachumo draugė buvo dar vaikas, jos tėvams neuž- 
teko kantrybės, nes ji buvo maža ir labai energinga, o jie 
seni ir sustabarėję. Nachumo draugė mėgino su jais žaisti, 
kalbėtis, bet juos tai tik dar labiau erzino. Jie neturėjo 
jėgų. Jiems net nepakako jėgų liepti jai užsičiaupti. Užuot 
tai padarę, jie pakeldavo ją, pasodindavo ant šaldytuvo 

ir išeidavo į darbą ar kur jiems reikėjo. Šaldytuvas buvo 
labai aukštas, Nachumo draugė negalėjo nuo jo nulipti. 
Taip ji didumą savo vaikystės praleido ant šaldytuvo. Tai 
buvo labai laiminga vaikystė. Kol kitus stumdė vyresnieji 
broliai, Nachumo draugė sėdėjo ant šaldytuvo krašto, 
dainavo daineles ir paišė piešinėlius ant ten, viršuje, su- 
sikaupusių dulkių. Iš viršaus atsiverdavo puikus vaizdas, 
jai buvo šilta ir patogu. Ir dabar, užaugusi, ji baisiai il- 
gėjosi tų laikų, vienatvės. Ir Nachumas gerai suprato jos 
liūdesį, sykį net pabandė užlaipinti ją ant šaldytuvo, bet 
jau buvo ne taip. 

— Kokia graži istorija, — pakuždėjo Ugara ir lengvai 
palietė Nachumo delną. 

— Taip, - sumurmėjo jis atitraukdamas ranką. — Labai 
graži, tik ne mano. 

Baisiosios dienos 


Ji jam tai rėžė tiesiai į akis, ant sinagogos laiptų. Vos išė- 
jus, jam net nespėjus įsidėti kipos“ atgal į kišenę. Išplėšė 
savo ranką jam iš pirštų ir pareiškė, kad jis gyvulys, kad 
nedrįstų daugiau su ja šitaip šnekėti ir vilkti jos lauk lyg 
daikto. Visa tai išrėžė garsiai, žmonėms girdint. Galėjo 
išgirsti jo bendradarbiai, net rabinas, tačiau jai tai netruk- 
dė kelti balso. Štai tada jam ir reikėjo skelti jai antausį, 
nuridenti ją nuo laiptų. Bet jis kaip idiotas palaukė, 
kol jie grįš namo. Tuomet, jam trenkus, ji atrodė tokia 
nustebusi. Lyg šuo, kurį muša už tai, kad pridergė ant 
kilimo, kai išmatos jau spėjo sudžiūti. Jis pliekė ją mažais 
smūgiais per veidą, o ji šaukė: 


* „Baisiosios dienos“ — dešimties dienų laikotarpis tarp žydų Naujųjų metų ir 
Jom Kipuro, per jį lankomasi sinagogoje, meldžiamasi ir atgailaujama prieš 
didįjį Viešpaties Teismą, Atpirkimo dieną. Kiekvienas privalo atsiprašyti tų, 
kuriems padarė ką nors bloga, ir atleisti jo atsiprašantiesiems, tik tada Dievas 
atleis nuodėmes. 

** Kipa — judėjų vyrų galvos apdangalas, ją privalu dėvėti per maldas sinago- 
goje. 

— Menachemai, Menachemai! 

Ji susigūžė kampe („Menachemai, Menachemai!“), o 

Atsitraukęs parūkyti, jis pastebėjo ant savo Jom Ki- 
puro batų kraujo dėmę, tada vėl į ją pažvelgė ir pamatė 
kraujo pusmėnulį ant suknelės, kurią jai pirko šventės 
proga. Mėnulis vis pilnėjo, matyt, kraujavo jos nosis. Jis 
prisitraukė kėdę iš virtuvės ir atsisėdo nugara į ją, veidu į 
elektrinį laikrodį. Už nugaros girdėjo ją verkiant. Girdėjo, 
kaip ji dejuoja, bandydama atsikelti, duslų trenksmą, kai 
nuslydo atgal į kampą. Elektrinio laikrodžio rodyklės ju- 
dėjo pavojingu greičiu, jis atsilaisvino spaudžiančią diržo 
sagtį ir palinko į priekį nuo kėdės atlošo. 

— Atleisk, — išgirdo ją šnabždant. — Atleisk man, Me- 
nachemai, aš tikrai nenorėjau, labai gailiuosi. 

Tada jis ir Dievas jai atleido, kaip tik laiku, likus pus- 
valandžiui iki pasibaigiant šventei. 

Verstinė literatūra: 


Sniego Žmogus 


Negras padėjo ledo luitą ant apskretusių rūbinės grindų. 
Jis pakėlė dvi suoliuko kojeles, o kitas dvi, besiremian- 
čias į žemę, naudojo kaip ašį. Kampe sėdintis Obrajanas 
stebėjo jį, iš kairės šnervės jam varvėjo kraujas. 

— Galėjau pribaigti tą įžūlų iraliūkštį, — tarė jis, trauk- 
damas nosimi orą. — Trečiajam raunde, kai pradėjau nuo 
kablio... 

— Atlošk galvą, — liepė Klansis. 

Dantyse jis laikė užgesusią cigaretę. Obrajanas klusniai 
atlenkė kaklą, pakaušiu atsirėmė į metalinę spintelę. Neg- 
ras pastūmė ledo luitą taip, kad šis atsidurtų lygiai ten, 
kur prieš tai buvo suoliuko kojelės. Įspraudė jį tarp savo 
nutrintos odos batų ir smarkiai kirto į jį abiem geležinėm 
kojelėm. Luitas subyrėjo į dešimtis mažų gabalėlių, kurie 
išsilakstė po purvinas grindis. 

— Bam! - sušuko Obrajanas, padarė mažą judesį kaire 
ranka, o dešine smogė tiesiai į smakrą įsivaizduojamam 
varžovui: — Šis smūgis jį būtų pribaigęs, — pareiškė. 


145 


— Viskas buvo tobula: apgaulė, priėjimas, klubo ju- 
desys... 

— Liaukis visąlaik sukiojęsis ir atlošk galvą, - supyko 
Klansis. —- Jau po mūšio. Jėzau, pasižiūrėk į save, visas 
kruvinas. 

Obrajanas maištingai atmetė galvą atgal ir stipriai 
trinktelėjo į skardines spintos dureles. Akimirkai susi- 
raukė iš skausmo. 

— Nori, pasakysiu kai ką juokinga? — tarė jis. 

Klansis išsitraukė iš užpakalinės kelnių kišenės sumai- 
gytą degtukų dėžutę ir prisidegė. 

— Ar nori, kad pasakyčiau kai ką juokinga, ką, Klansi? — 
pakartojo Obrajanas ir vėl trenkė galva į skardą. 

— Jėzau, taip. Noriu, kad pasakytum kai ką juokinga, — 
sumurmėjo Klansis ir užsimerkė. — Tik būk geras, atlošk 
galvą. Jėzau, tu visas kruvinas. 

— Įsivaizduoji, — toliau kalbėjo Obrajanas, — dieną 
prieš kautynes, kai mus atvedė į salę svertis, atėjo tokia 
mergina mūsų fotografuoti, tokia blondinė, didžiakrūtė, 
ilgakojė. Ir tas italas vis kartoja jai ir visiems aplinkui, 
kad sudoros mane per keturis raundus. Kad nušluostys 
manim ringo grindis ir panašiai. Ir visą laiką šnekėdamas 
strykčioja. Rodo į mane pirštu. Kilnoja rankas, tarsi jau 
būtų laimėjęs tą sušiktą mūšį. O aš tyliu ir žiūriu į ją. Ir 
matau, kad visos italo šnekos jos nė kiek neveikia. 

Negras, ropodamas keturiomis, surinko ledo gabaliu- 
kus ir sudėjo juos į rankšluostį, patiestą ant suoliuko. 

— Ir tada blondinė prieina nufotografuoti manęs. Aš jai 
nieko nesakau, tik žiūriu į jos žydras akis. Ji nukreipia į 
mane kamerą, bet aš tebežiūriu tiesiai ten, kur jos akys, 
tarsi matyčiau jas pro fotoaparatą, ir visą tą laiką italas 
vis rėkia savo kvailu balsu: „Tu negyvas, girdi mane, 
Sniego Žmogau? Tu negyvas.“ Staiga ji ūmiu judesiu 
nuleidžia kamerą ir susijaudinusi klausia: „Jūs neketinate 
jam atsakyti?“ Aš žiūriu į ją kuo tvirčiau ir sakau: „Kalbos 
nieko nevertos, panele, tai, ką noriu, pasakysiu ringe.“ 
Neblogas sakinys, ar ne, Klansi? Gal kiek nuvalkiotas, bet 
visai neblogas. Tada ji man nusišypso gražiausia pasaulio 
šypsena ir paduoda ranką. „Atleiskite, — sako ji. —- Aš net 
neprisistačiau. Debė, Debė Rodman.“ 

Negras baigė rinkti nuo grindų ledą, atsistojo ir nusi- 
minęs nužvelgė savo permirkusias kelnes. 

— Ir aš nusišluostau delnus į kelnes, paspaudžiu jai kuo 
švelniau ranką. „Obrajanas, — sakau jai. - Arba Sniego 
Žmogus, kaip jums labiau patinka.“ Tuo metu italas 
vis dar plyšauja: „Paskersiu tave, išskrosiu kaip žuvį, ar 
girdi, Sniego Žmogau? Po keturių raundų tu žlugęs.“ 
Aš, norėdamas padaryti jai įspūdį, įrempiu bicepsus ir 
sakau: „Ar žinote, Debe, kodėl mane ringe vadina Sniego 
Žmogumi?“ Ji žiūri be galo naiviai ir sako: „Kodėl? Nes 
birželį jūs tirpstate?“ 

Negras priėjo prie Klansio ir padavė jam rankšluostį. 
Ledas kone visas ištirpo, paėmęs lediniu vandeniu srūvan- 
tį rankšluostį Klansis pamatė likus tik kelis gabaliukus. 

— Ar girdi mane, Klansi? — tarė Obrajanas ir vėl trenkėsi 
pakaušiu į spintelės dureles. - „Nes birželį jūs tirpstate?“ 
Nemanai, kad tai juokinga? 

— Juokinga, Jėzau, labai juokinga. Tik baik daužyt galva 
į tas duris. Tau spinta padarys daugiau žalos nei Donalis. 

Klansis numetė nuorūką ant šlapių grindų, sulankstė 
rankšluostį ir padėjo jį Obrajanui ant nosies. 

— Stipriai prispausk, — nurodė jam, sausindamasis ran- 
kas į pilkas savo kelnes. — Ir nebesisukiok. Jėzau, visas 
kruvinas. 

— Birželį tirpstate, - pakuždėjo pats sau Obrajanas, už- 
simerkęs spausdamas prie nosies rankšluostį. - Nežinau, 
ką tu šneki. Man tai atrodo labai juokinga. 

Gazos bliuzas 


Vaismanas taip sausai kosėjo, nelyginant džiovininkas, 
visą kelią tik kosėjo ir spjaudė į servetėlę. 

— Čia vis tos cigaretės, — tarė atsiprašydamas. — Jos 
mane tiesiog žudo. 

Prie Erezo blokposto' pastatėme automobilį degalinėje. 
Mūsų jau laukė taksi su vietos numeriais. 

— Ar nepamiršai blankų? — paklausė Vaismanas ir iš- 
spjovė gelsvas gleives ant asfalto. Aš linktelėjau. — Ir 
įgaliojimus paėmei? — tardė jis. 

Pasakiau, kad ir juos. 

Vairuotojui nereikėjo nieko sakyti, jis pats žinojo, kad 
mus reikia nuvežti į Fadido biurą. Buvo jau gegužės pa- 
baiga, bet gatvės apsemtos, matyt, sugedęs vandentiekis. 

— Šūdas kelias, — pasiskundė vairuotojas. — Kas trys 
savaitė baigiasi turistas. 


* Vienas iš blokpostų, skiriančių Palestinos ir Izraelio teritorijas. 
po ų j 

Supratau, kad jis jau planuoja priedą prie sutartos 
kainos. 

Kai užėjome į Fadido biurą, jis paspaudė mums rankas. 

— Susipažink, — pasakė jam Vaismanas. — Čia Nivas, 
praktikantas iš mūsų biuro. Jis čia atvažiavo mokytis. 

— Atsimerk, Nivai, — tarė Fadidas švaria hebrajų kal- 
ba. — Plačiau atmerk akis ir pažvelk aplinkui, yra daug 
ko pasimokyti. 

Fadidas mus nusivedė į savo kambarį. 

— Čia sėskis tu, — tarė Vaismanui, rodydamas į odinę 
kėdę prie rašomojo stalo. — O čia, - parodė į medinę ta- 
buretę kampe, — čia vertėjo kėdė. Grįšiu antrą, jauskitės 
kaip namie. 

Atsisėdau ant odinės sofos ir ant žemo staliuko greta 
jos išdėliojau blankus penkiomis krūvelėmis. Tuo metu 
atvyko vertėjas. 

— Yra keturi skundėjai, — tarė jis, buvo vardu Masudas 
ar panašiai. — Du akis, vienas koja ir vienas kiaušinis. 

Vaismano skaičiavimais, blankų pildymas ir kiekvie- 
nos bylos interviu turėtų trukti apie dvidešimt minučių, 
tad už pusantros valandos, ne ilgiau, turėtume pajudėti 
namo. Vaismanas uždavė jiems per vertėją įprastų klausi- 
mų, rūkydamas cigaretę po cigaretės. Liepiau kiekvienam 
pasirašyti, kad atsisako medicininės paslapties, paskui 
įgaliojimą ir per vertėją aiškinau, kad, pavykus laimėti 
ieškinį, mums priklausys komisiniai nuo penkiolikos iki 
dvidešimties procentų. Viena jų, netekusi akies, pasirašė 
pridėjusi nykštį, kaip filmuose. Tas, kuris gavo į pautus, 

po visko hebrajiškai pasiteiravo, ar šis jo ieškinys gali 
padėti pasodinti tardytoją, kuris jam atspardė kiaušius. 

— Ašai žinau jam vardą ir nebijau pasakyti net teisme, — 
pasakė jis. — Stivas, krušt jo tėvą, toks jam vardas. 

Vertėjas arabiškai jį papeikė, kam jis šneka hebrajų 
kalba: 

— Jei nori pats su jais šnekėt, — pasakė jis, - manęs tau 
nereikia, aš galiu išeiti. 

Truputį moku arabiškai, vidurinėje mokiausi. 

Po valandos ir dešimties minučių jau vėl sėdėjome 
taksi, kuris mus nuvežė prie Erezo blokposto. Fadidas 
mus pakvietė pietų, bet Vaismanas paaiškino, kad mes 
skubame. Visą kelią nesiliaudamas kosėjo ir spjaudė į tą 
servetėlę. 

— Čia negerai, ponas, — tarė jam vairuotojas. — Tau 
reikia pas daktaras. Mano sesers vyras daktaras, gyvena 
čia arti. 

— Ačiū, viskas gerai, aš įpratęs. - Vaismanas pamėgino 
nusišypsoti. — Čia tos cigaretės, jos mane šitaip pamažu 
pribaigs. 

Pakeliui namo beveik nesišnekėjome, aš mąsčiau apie 
savo krepšinio treniruotę, kuri turėjo prasidėti penktą. 

— Su trimis bylomis turime šansų, — pasakė Vaisma- 
nas. — Išskyrus tą su kiaušiais. Per tuos trejus metus, 
kuriuos jis išbuvo kalėjime po tardymo, nėra nė vieno 
liudijimo apie jo traumą. Įrodyk, kad nori, jog jis gavo 
ne prieš trejus su puse. 

— Bet vis dėlto jo imsitės? — paklausiau. 

— Taip, - sušnypštė Vaismanas. — Nesakiau, kad nesi- 
imsiu, kalbu tik, kad nėra šansų. 

Jis pamėgino sureguliuoti automobilio radiją, bet te- 
sigirdėjo šnypštimas. Paskui pabandė kažką paniūniuoti, 
bet po keleto minučių jam pabodo, jis užsirūkė ir vėl 
leidosi kosėti. Vėliau dar kartą perklausė, ar nepamiršau 
liepti jiems visko pasirašyti. Atsakiau, kad nepamiršau. 

— Žinai, — tarė jis staiga, — man reikėjo gimti juoduku. 
Kiekvienąkart grįžęs iš ten sakau sau — Vaismanai, rei- 
kėjo tau gimti juoduku. Ne čia, o kur nors toli toli, gal 
Naujajame Orleane. 

Jis nuleido langą ir sviedė pro jį cigaretę. 

— Mano vardas turėtų būti Bilis, Bilis Vairmanas, geras 
vardas dainininkui. 

Jis atsikrenkštė lyg žadėdamas uždainuoti, bet įkvėptas 
oras prapliupo kosuliu ir gargėjimu. 

— Matai? — paklausė baigęs ir prikišo man prie veido 
naudotą servetėlę, į kurią atsikosėjo. — Štai ką aš sukūriau. 
Jėga, ar ne? „Bilis Vairmanas ir melancholikai“ — šitaip 
pavadinčiau savo grupę. Grotume vien bliuzą. 

Išskirtinumas 


Kaip tik tada aš grioviau sieną. 

Visos žurnalistės - kekšės, ir aš grioviau sieną. Tai buvo 
praėjus gal keturiems mėnesiams po to, kai ji išėjo. Pirma 
maniau, kad šis remontas mane apramins, bet kol kas tik 
dar labiau erzino. Siena, kurią grioviau, skyrė svetainę 
nuo miegamojo taip, kad balkonas visą laiką buvo man 
už nugaros, bet aš prisiminiau — prisiminti galima ir 
nematant, — kaip mes sėdėdavom ten vakarais. 

— Žiūrėk, — pasakė ji, — žvaigždė krenta. Dabar reikia 
sugalvoti norą. Na? - Ji pabučiavo man kaklą. - Sugalvok 
ką nors. 

— Gerai, — sutikau. — Sugalvojau. 

— Ką sugalvojai? — Ji apkabino mane. — Pasakyk, pa- 
sakyk. 

— Kad visada būtų šitaip, kaip dabar. — Perbraukiau 
ranka jai per plaukus. — Vėjelis. Mudu kartu balkone. 

— Ne. - Atstūmė ji mane. - Šitas noras negeras. Sugal- 
vok kitą, tik sau vienam. 

— Gerai, gerai, — nusijuokiau. — Tik nesistumdyk. 
FZR1000. Aš noriu „Yamaha FZR1000“. 

— Motociklo? — Ji nusivylusi mane nužvelgė. —- Tau 
duoda norą, o tu prašai motociklo? 

— Taip, — tariau aš. — O ko prašei tu? 

— Nesakysiu. — Ji paslėpė veidą mano megztinyje. - Kai 
pasakai, niekada neišsipildo. 

Bet kai nesakai, gali išsipildyti. Po dviejų mėnesių ji 
persikraustė į Tel Avivą, gavo darbą dienraštyje, ir ne šiaip 
kokiame nors provinciniame. Man ji nieko nesakė, tiesiog 
išnyko. Jos tėvai nenorėjo duoti man jos adreso. Pasakė, 
kad ji prašė perduoti, jog nenori su manimi kalbėtis. 

— Kodėl? — paklausiau aš jos tėvo. — Ar aš ją įžeidžiau? 
Ką nors jai padariau? 

— Nežinau. — Patraukė jis pečiais. — Ji tik tiek prašė 
perduoti. 

— Sakykit, pone Brošai, - supykau aš, — ar jums atrodo 
normalu, kad jūsų dukra ir aš dvejus metus draugaujam, 
ir staiga ji šiaip, be priežasties, nenori su manim šnekėt? 
Ar jums neatrodo, kad man turi būti bent paaiškinta? 

— Tai neteisinga, Eli, — atsakė jos tėvas, remdamasis į 
duris (visas pokalbis vyko ant jų namų slenksčio). — Tai 
tikrai neteisinga. 

Laisva ranka jis perbraukė sau per plikę. 

— Juk ne aš tave palikau, žinai. Aš tau gyvenime nesu 
nieko blogo padaręs, ar ne? Nenusipelniau tokio tavo tono. 

Jis buvo teisus, tikrai teisus. Atsiprašiau ir nuėjau. 
Staiga man jo taip pagailo. Paskui bandžiau susisiekti su 

ja per redakciją, bet jie nesutiko man duoti jos namų nu- 
merio, o redakcijoje jos niekada nebūdavo. Tad aš palikau 
pranešimą, tūkstantį pranešimų, bet ji nepaskambino. Po 
kelių mėnesių aš ėmiausi remonto. 

Žmonės rėkė. Tarp smūgių staiga suvokiau, kad lauke, 
netoli mano namų, šaukia žmonės. Išėjau gatvėn. Prie 
sankryžos, per trisdešimt metrų nuo manęs, ant asfalto 
gulėjo du žmonės, šalia jų esanti moteris rėkdama ėmė 
bėgti link manęs, o vyras žalia vilnone kepure - ją vytis. 
Maždaug per dešimt metrų nuo manęs prisivijo ir nutvėrė 
už plaukų. Staiga išvydau peilio ašmenis išeinant jai per 
kaklą priekyje. Ir kraują, toną kraujo. Ji suklupo, vyras 
patraukė ranką atgal ir ašmenys išnyko. Dabar ji gulėjo 
ant šaligatvio. Anas su peiliu dirstelėjo į mane ir šiek tiek 
prisiartino, bet iš lėto. Norėjau pabėgti, bet kojos tiesiog 
nejudėjo. Jis toliau artinosi mažais atsargiais žingsneliais, 
tarsi mudu būtume vaikai, žaidžiantys „Viens du trys — 
sustink“. Aš vis sau kartojau, kad kažkas čia ne taip. 
Kodėl jis juda taip lėtai? Juk paskui tą moterį jis bėgo 
kaip psichas. Aš čia stoviu su šlepetėm, jis rankoje turi 
dvidešimties centimetrų ilgio peilį, ko gi jis bijo? Kodėl 
neprieina ir nenuduria manęs? Matau, kaip jis nulipa 
nuo šaligatvio ir lėtai lėtai stengiasi mane apeiti. Nuseku 
jį žvilgsniu ir pamažu suvokiu, kad rankoje laikau kūjį, 
penkių kilogramų kūjį. Žengiu žingsnį link jo ir paleidžiu 
tą kūjį jam į galvą. 

Jis nejudėjo. Aš atsisėdau ant šaligatvio. Priėjo krautu- 
vininkas ir padavė man kokakolos. Įkišau ranką į treningo 

kišenę sumokėti. Jis ją pagavo ir neleido man išsitraukti 
pinigų. 

— Baik, — pasakė jis. — Aš vaišinu. 

— Ką tu, Gabi, — tariau. — Leisk sumokėt. 

Bet jis užsispyręs laikė mano ranką. 

— Tada užsirašyk, — galop nusileidau. Buvau ištroškęs 
ir norėjau užbaigti šitą reikalą prieš atsigerdamas, kol dar 
galima derėtis. 

— Gerai, gerai, — atsakė jis. — Tada užsirašysiu. 

Fotografai atvyko pirmieji, dar prieš policiją. Moto- 
ciklais, du su F600, vienas su harlėjumi. Ilgaplaukiai, 
tatuiruoti, jie atrodė kaip „Pragaro Angelai. 

— Ar malonėtumėte palaikyti kūjį rankoje tokia grės- 
minga poza nuotraukai? — paprašė anas su harlėjumi. 

Atsisakiau. 

— O gal? - išdrįso jis. — Tikrai atrodytų įspūdingiau. 

— Nutfotografuokit jį krautuvės fone, - pasiūlė Gabis. — 
Kodėl gi ne? Patikėkit, palyginti su tuo, kūjis atrodys tik 
vaikų žaidimas. 

Tada arvyko policija, paskui žurnalistai. Visi žurnalistai 
šunsnukiai. 

Atvažiavo iš visų laikraščių, bet aš atsisakiau su jais 
šnekėtis. Buvo ir iš televizijos, iš radijo. Aš jiems net „ne“ 
nesakiau, tiesiog pakėliau ranką ir nusisukau. Televizija 
nuėjo pas Gabį, dauguma kitų taip pat, tik vienas tipas 
iš „Žinių“ vis kvaršino man galvą. 


* „Pragaro Angelai" („Hell's Angels“) — garsiausias pasaulyje baikerių klubas. 

— Ei, tu, žlibi! — sušukau vienam žurnalistui, kuris 
bandė sukišti savo diktofoną tiesiai policijos pareigūnui 
į gerklę. — Ateik! Ateik čia! 

Akiniuotis metė pareigūną vidury sakinio ir priėjo 
prie manęs. 

— Tu iš „Naujienų '? — paklausiau. 

— Taip, taip, — susijaudinęs suvapėjo jis, bandydamas 
įjungti diktofoną. 

— Kodėl jūs su juo pasirengęs kalbėti, o su manimi 
ne? — įsižeidė stuobrys iš „Žinių“. 

— Nes aš taip noriu, aišku? — netekau kantrybės. — Nes 
tavo laikraštis - mėšlas. Koks skirtumas, kodėl! Ar ma- 
lonėsi išsinešdint? 

Pamojau akiniuočiui paėjėti į šalį, bet anas iš „Žinių“ 
neatkibo. 

— Čia dėl tiražo, — skaudžiu tonu tarė jis. — Dėl tira- 
žo, pasipūtėli tu. Nori užsimoti plačiai, ar ne? Kad visi 
matytų, koks tu vyras. Koks mačo, koks žudikas, koktu 
nuo tavęs darosi! 

Jis spjovė ir nuėjo. 

— Tvarka, - pasakė tipas iš „Naujienų“. — Pirmiausia 
noriu jūsų paklausti... 

— Pirmiausia paklausyk, — pasakiau aš. Paėmiau jam iš 
rankos diktofoną ir paspaudžiau „Stop“. — Žygiuok pas 
savo redaktorių ir pasakyk jam, kad aš pasiruošęs duoti 
jums išskirtinį interviu. Išskirtinį, girdi? Nekalbėsiu su 
televizija nei su kabeline, nei su „Vakaro žiniom“, nei su 
velniu. Su sąlyga... 

— Mes nemokėsime, - pertraukė akiniuotis. - Tai mūsų 
principas, mes nemokame už interviu. 

— Ar paklausysi sekundę, idiorpalaiki? - supykau aš. — 
Man nereikia tavo pinigų. Noriu tik susitarti, kas ims 
interviu, girdi? Pasakyk jam, kad aš duosiu interviu tik 
Dafnai Broš. 

— Broš, — pasikasė galvą akiniuotis. - Tai naujokei? Bet 
ji dar visai žalia. 

— Žalia tai žalia. Pasakyk redaktoriui, kad interviu 
duosiu tik jai. 

— Atsiprašau, — tarė jis. — Gal tai nesusiję, bet ar skaitėte 
mano straipsnį apie Aslaną? 

— Dafna Broš, — pakartojau ir palikau jį ten stovėti. 

Kad patekčiau namo, dabar turėjau apeiti milžinišką 
ratą Žmonių, susispietusių apie Gabį. Visi jie šūkavo ir 
rėkavo, o jis stovėjo vidury mosuodamas rankomis ir 
atrodė gana patenkintas. Du šiek tiek pavėlavę kareiviai 
su mikrofonu bandė įsisprausti į ratą, bet jiems nesise- 
kė. Vienas jų, aukštesnysis, gavo alkūne į veidą iš vieno 
užsienio kanalo operatoriaus. Jo nosis pasruvo kraujais, 
o išsipūtusios akys — ašaromis. Nutariau pasukti į prie- 
šingą pusę ir prieiti namus gretima gatve, nors tai ir buvo 
ilgesnis kelias. 

— Savimyla! — sušuko man pavymui anas iš „Žinių“. 

Ji atvažiavo. Žinojau, kad atvažiuos. Dėvėjo juodą mini 
sijoną, plaukus buvo nusikirpusi trumpai. 

— Nori kavos? — pasiūliau, bandydamas išlaikyti ramų 
toną. — Užkaisti vandens? 

Ji papurtė galvą, atsisėdo prie stalo ir išsitraukė iš 
rankinės skaitmeninį diktofoną. Ant stalo buvo pabirę 
didelių tinko gabalų. Dar ta pusiau sugriauta siena vidury 
kambario, namai atrodė kaip po sprogimo. 

— O vis dėlto gal? — paklausiau. — Eisiu užkaisti. 

Šįkart galvą papurtė irzliau ir šiurkščiau. 

— Interviu, — ištarė lyg dusdama. — Atvykau imti interviu. 

Ji padėjo diktofoną ant stalo. 


Pirmas interviu 

Kodėl? Ar galiu paklaust, kodėl mane palikai? Ne- 
traukyk pečiais, atsakyk, nusipelniau mažų mažiausiai 
paaiškinimo. 

Nenoriu tavęs įžeisti. Dabar jau tikrai ne. Būtų be 
reikalo. 

Įžeisk, po paraliais, įžeisk. Skaudžiau nei jau esi 
padariusi, tiesiog būti negali. 

Nes tu nulis, aišku? Nes tu — nulis. Nes tu nieko ne- 
nori. Nei žinoti, nei nuveikti, nei būti. Tik sėdėti ne- 
pajudinant subinės ir kalbėti, kaip mums gera kartu. 
Gera — kai žmogus kažką veikia, kai stengiasi ką nors 
pasiekti, o tu? Tu net svajoti nemoki. Tu ne žmogus, tu 
niekas. Temoki vien sėdėti šitame balkone ir apkabinęs 
mane sakyti: „Myliu, myliu, myliu.“ Aš ne meškiukas ir 
ne lėlyrė Barbė, suprask. Kitaip nei tu, trokštu truputėlį 
iškilesnių dalykų, nei išsimiegoti. 

Ar tu mane dar myli? Ar myli bent kiek? Ar iš viso 
kada nors mylėjai? 

Baik, neverk. 
Aš jau nustosiu, nustojau, matai. Gali užduoti savo 


klausimus. 


Antras interviu 

Ką tu veikei gatvėje per įvykį? 

Nieko. 

Ar kur nors ėjai? 

Ne. Niekur nėjau. Tiesiog išgirdau riksmus, tad išėjau 
pažiūrėti. 

O kūjis? 

Trenkiau jam per galvą. Viešpatie, kai bandau prisi- 
minti, viskas atrodo taip tolima, kaip filme. 

Taip, bet kam rankoje laikei kūjį? 

Remontui. Griaunu sieną tarp salono ir miegamojo. 

Ar gerai į jį įsižiūrėjai prieš tai, kai viskas nutiko? 
Ar matei jo veidą? 

Taip, jo veidas šiek tiek apvalainas, tokios didelės rudos 
akys, kaip tavo. O burna taip perkreipta, lyg kažkas būtų 
negerai. Lyg vidurių užkietėjimas ar ką nors skaudėtų. 

Ką galvojai, trenkdamas jam kūju? 

Nieko. 

Nesakyk „nieko“. Kažką juk galvojai. 

Nieko. Visai nieko. 

Kalbėjau su Gabiu iš krautuvės. Jis sakė, kad arabas 
prie tavęs nesiartino, išsigando, pamatęs tave su kūju, 
bandė tave aplenkti, pabėgti, bet tu jam vis viena tvojai 
į makaulę. Juk galėjai palaukti, galėjai tiesiog palauk- 

ti, ir jis būtų pasprukęs. Bent jau taip būtų pasielgęs 
Elis, kurį pažinojau. 
Aš pagalvojau apie tave. 


Iš lauko pasigirdo motociklo riaumojimas. 

— Čia fotografas, — tarė ji. — Jo vardas irgi Elis. 

— Koks jo motociklas? — paklausiau. 

— Nuo kada aš skiriu motociklus? — nusijuokė ji. 

— Šiaip, — atsakiau. — Maniau, gal kartais žinai. 

— „FZR1000“, - tarė ji. - Jis turi „Yamaha FZR1000“, 
kaip sakei anąkart. 

— Žinai, jei nebūčiau tau tada pasakęs, ir aš turėčiau. 

— Žinau, - nusišypsojo ji. — Atleisk. 


Burtininkų mokykla 


Niekada nepamiršiu išleistuvių burtininkų mokyklo- 
je. Direktorius pakvietė į sceną dešimt geriausių laidos 
abiturientų, ir kiekvienas parodė po burtą. Eliavas Mor- 
genšternas praskriejo virš susirinkusių tėvų lyg paukštis, 
Eladas Levantas pavertė kviečių varpas pjuvenomis, o 
Abigailė Fitsimons, su kuria tuo metu draugavau, pasta- 
tė tiltą iš degtukų nuo scenos iki garbės svečių išėjimo, 
jis turėjo simbolizuoti ryšį tarp dabarties burtininkų ir 
praeities kerėtojų palikimo. Didžiavausi, kad ji tai padarė. 
Apskritai buvo nuostabus vakaras. Pabaigoje kiekvienam 
išdavė baigimo pažymėjimą ir ženkliuką. Ant ženkliuko 
buvo užrašas „Aš galiu viską“ ir mokslų baigimo data. 
Kitoje jo pusėje auksinėmis raidėmis buvo išgraviruotas 
tarptautinės burtininkų asociacijos devizas „Dangus - ne 
riba“. Man šitas šūkis labai patinka. Per ketverius studijų 
metus kiekvieną rytą sustodavau su dviračiu prieš mar- 
murinius burtininkų universiteto vartus ir skaitydavau 
jį, sudėliotą iš milžiniškų lotyniškų raidžių. Prie tų vartų 

amžinai sukiodavosi daugybė elgetų, kurie lindo prie 
kiekvieno praeivio, prašydami išmaldos ir panašiai. Bet 
man tas nerūpėjo, visą laiką iki paskaitos aš praleisdavau 
ten, kartodamas tą šūkį. Tai man teikė stiprybės. 

Aš įstojau tiesiai į burtininkų universiteto antros pa- 
kopos studijas, kurių pagrindą sudarė savarankiškas dar- 
bas. Mes sėdėdavom prie „Ašgaliuviską“ kompiuterių ir 
naršėm meniu, ieškodami naujų burtų, kuriuos galėtume 
įvaldyti. Dauguma indeksų buvo abėcėliniai, pilni siauros 
ir plačios paskirties burtų. „Iškepti obuolius“, „pasididin- 
ti krūtinę (tik moterims)“, „apsaugoti artimuosius“ — ten 
buvo viskas. Tereikėjo panaršyti meniu ir išsirinkti. 

Į magistro laipsnio baigimo ceremoniją manęs niekas 
nelydėjo. Kaip tik išsiskyrėme su Abigaile, o mano tėvai 
prieš du mėnesius pateko į lėktuvo katastrofą. Būtent 
tėtė visą gyvenimą, nuo pat vaikystės, mane ragino siekti 
burtininko karjeros. Labai gailėjausi, kad jis negali matyti 
manęs ant tos scenos. Per baigimo ceremoniją kiekvie- 
nas absolventas galėjo pademonstruoti ką nors iš savo 
diplominio darbo. Amikamas Šneidmanas, neabejotina 
Izraelio klasikinės stebukladarystės viltis, parodė, kaip 
verčia nebylius kaulus gyvūnais, Machmudas Al-Meiris 
sugebėjo susimažinti iki nykštuko dydžio ir kalbėtis su 
nesamais daiktais. O aš užmušiau karvę. Užsigalvojau, 
išvairuodamas iš aikštelės, ir bum! Nugaišusi ji vėl atvirto 
biuro skylamušiu. 

Su magistro diplomu rankose nuvažiavau į Ameriką. 
Ten burtininkus vertina daug geriau nei Izraelyje, o čia 

vis tiek jau nieko nebeturėjau. Amerikoje daug keliavau, 
važinėjau vis kitur. Burtininkai juk nedirba, burtai — ne 
profesija, jie tik keliauja ir veikia ką nori. Daug mylėjausi, 
tuo metu man puikiai sekėsi su moterimis. Kiekviena- 
me mieste buvau vis su kita. Užsienyje burtininkus itin 
gerbia, panašiai kaip pas mus lakūnus, be to, amerikietės 
apskritai lengvai atsiduoda. 

Nė vienos jų nemylėjau, išskyrus Marsę. Ją sutikau 
Niujorke, „McDonald's“, kur ji dirbo kasininke. Po dvie- 
jų dienų jau susibėgome kartu gyventi, ir ji išėjo iš darbo. 
Visą dieną mudu leisdavom mieste, o pinigams pasibaigus 
aš jų priburdavau iš tuščių skardinių nuo gėrimų. Mums 
buvo gera. Nė akimirkai nemaniau, kad tai gali baigtis. 
Bet vieną sykį nusileidome į metro ir praėjome pro vyrą 
be abiejų kojų. Jis sėdėjo kampe, šalia savęs pasistatęs 
tuščią konservų dėžutę. Marsei paprašius jam padėti, aš 
pakėliau nuo grindų skardinę nuo dietinės kokakolos ir 
sukūriau jam šimtinę. Įdėjau ją į dėžutę. Invalidas atrodė 
labai patenkintas. Viena ranka jis mojo kupiūra, o kita 
džiaugsmingai plojo per kairiąją bigę. Kaip tik privažiavo 
mūsų traukinys, bet Marsė atsisakė lipti. Ji pasakė, kad to 
negana. Aš pasižvalgiau dar skardinės, bet neradau. Marsė 
pasakė, kad ne pinigai esmė, o kad grąžinčiau jam kojas. 
Nežinojau, ką jai atsakyti. Neįgalumas — mano silpnoji 
vieta. Jei tai būtų liga ar išsigimimas, dar būčiau galėjęs 
ką nors padaryti, bet galūnių atauginti nemokėjau. Mudu 
su invalidu apsikeitėme žvilgsniais, ir jis tarė: 


— Ei, nieko baisaus. Davei man šimtinę, o tai jau šis tas. 

Aš irgi taip maniau, bet Marsė tiesiog degė pykčiu. 

— Gal vis dėlto galiu dar kuo nors jums padėti? — pa- 
klausiau iš tikrųjų tik tam, kad ją nuraminčiau. 

— Man padėti? — nusijuokė invalidas. — Taip, tas ženk- 
liukas ant tavo švarko man labai jau patinka. Ar galėtum 
jį atiduoti? 

Man ši mintis nebuvo labai prie širdies, bet nenorėjau 
dar labiau suerzinti Marsės, todėl atidaviau jam ženkliu- 
ką. Jis įsisegė jį į savo murzinus marškinius. 

— Pažvelk į mane, - suprunkštė. — Aš galiu viską, žmo- 
gau. Aš — trenktas kalės vaikas, kuris gali viską. 

Pakeliui namo Marsė pravirko ir pasakė, kad nekenčia 
manęs, kad grįš dirbti į mėsainius ir kad nebenori daugiau 
niekada manęs matyti. Pirma pamaniau, kad tai papras- 
čiausias įtūžio priepuolis, po stotelės dviejų jis praeis, ir 
mes vėl apsikabinsime ir susitaikysime. Klydau. Sąjungos 
aikštėje ji išlipo, ir daugiau jos nemačiau. Nuvažiavau iki 
paskutinės stotelės, rinkdamas nuo grindų skardines bei 
butelius ir versdamas juos pinigais. Laukan išėjau turėda- 
mas daugiau nei šešis šimtus dolerių. Jau buvo vėlu, po 
dviejų. Leidausi pėsčias atgal link Manhatano, dairyda- 
masis visą parą dirbančios stipriųjų gėrimų parduotuvės. 

Skruzdėlės 


Aš kertu joms galvas peiliu, po vieną, kad išeitų tiksliai. 
Tada sudedu jas į didelę krūvą priešais skruzdėlyno įėjimą 
ir laukiu. Viena skruzdė pareina namo su duonos trupi- 
nėliu. Ji lipa per krūvą nenutuokdama, kas jos laukia. Aš 
įžiebiu degtuką, ir ji įsiliepsnoja. 

Mama sako, kad aš turiu pats mokytis — dabar, kai 
nebelankau mokyklos. Bet tėrė man ne sykį aiškino, kad 
mokykloje dėsto tik melagystes ir nesąmones. O pats 
mokytis melagysčių ir nesąmonių aš nenusiteikęs, todėl 
užuot mokęsis imuosi skruzdėlių. 

Tėtė su mama beveik nesišneka nuo tada, kai aš mečiau 
mokyklą. Mama tuo kaltina tėtę. Kartą išgirdau ją šau- 
kiant: „Mane juk įspėjo dėl tavęs, sakė už tavęs netekėti! 
Pasižiūrėk į save: miegi kasdien iki pietų, nedirbi, slam- 
pinėji nuogas po namus. Vaikas tavęs gėdijasi, tikiuosi, 
tą pripažįsti. Dėl to jis nuolat lauke.“ 

Nei aš gėdijuos, nei ką, tiesiog šiuo metu turiu dar- 
bų. Pradėjau jas treniruoti. Programa veikia puikiai. Aš 

įsakau — jos tuojau paklūsta, nedvejodamos, per pusę 
sekundės. 

Aš joms kaip dievas. Galiu joms padaryti ką tik noriu, 
ir jos tą labai gerai žino. Jei panorėsiu, skruzdėlynas bus 
sausakimšai prikrautas maisto, o jei jos mane suerzins, 
baigs savo dienas sutraiškytos mano sandalo pado. 

Mama išėjo iš namų, pasiėmė mane ir persikraustė 
pas Chasidą Gandrą, bet aš pasprukau ir grįžau namo. 
Dabar turiu planą. Keršto planą, kuris padės tėčiui ir 
man atgauti garbę. Jis labai paprastas, tereikia laikytis 
treniruočių programos. 

Dvi skruzdės — tai trupinys, dešimt — jau alyvmedžio 
lapelis, o trisdešimt milijardų — tai visa mokykla, atitrūks- 
tanti nuo žemės. „Nuleiskite mus! — šaukia Menšas. — 
Įsakau jums nedelsiant mus nuleisti!“ Tačiau skruzdėms į 
jį nusispjaut, jos paklūsta tik mano nurodymams. Dabar 
vaikai šokinėja pro klasės langus, sulig kiekvienu pastato 
svoris mažėja, skruzdės juda pirmyn vis sparčiau. Mažiau 
nei po penkių minučių jos jau bėgre bėga. 

Dabar aš grįžtu namo, grįžtu nugalėtojas. Mane gar- 
bina ne tik skruzdėlės, bet ir bendraklasiai. Mokyklos 
nebėra, nebėra kam tyčiotis iš tėtės. Dabar viskas bus 
lygiai kaip kadaise. Aš noriu tai papasakoti tėtei, bet jo 
nėra namie. Aš tikrinu visus kambarius iš eilės, jo nėra 
nei svetainėje, nei miegamajame. Gal jis jau išgirdo, 
kad viskas baigta, sakau sau, ir sugrįžo į darbą. Bet ne. 
Pamatau jį pro virtuvės langą, nuogą, keturpėsčią kieme 
prie skruzdėlyno. 

Stot! 


Nei iš šio, nei iš to įgijau tokių galių. Sakydavau: „Stot!“, 
ir visi aplink sustodavo kaip įbesti, tiesiai vidury gatvės. 
Sustodavo automobiliai, dviračiai, net mažieji kurjerių 
mopedai nejudėdavo iš vietos. Aš eidavau tarp visų ir 
ieškodavau gražiausių panelių. Liepdavau joms paleisti 
iš rankų krepšius arba iškeldavau jas iš autobuso, nu- 
sivesdavau namo ir dulkindavau, kol apalpdavo. Buvo 
nuostabu, tiesiog super. „Stot! Ateik! Gulkis į lovą!“, ir — 
trach! bach! Padaryta! Buvau su panelėm kaip iš žurnalų 
viršelių, jaučiausi neįtikėtinai. Buvau karalius. Tačiau 
tada įsikišo mano mama. 

Mama pasakė, kad jai šitas reikalas nelabai patinka. Aš 
atšoviau, kad čia nėra kam patikti. Sakau merginoms eiti, 
ir jos eina, juk aš jų neprievartauju. Mama atsakė: „Ne, 
ne. Gink Dieve. Ber visa tai yra kažkuo neasmeniška. 
Dirbtina. Nežinau, kaip tau paaiškinti, bet aš kažkaip 
ties paširdžiais jaučiu, kad tu su tom panelėm neužmezgi 
ryšio.“ Tuomet jai liepiau pasilaikyti savo paširdžius sau. 

Lai daro, ką nori, o aš irgi darysiu, ką noriu. Pasakiau 
jai „Stok!“ ir palikau ją šitaip stovinčią Raineso gatvėje 
po liūtimi. Baisiai pykau, kad kišasi į mano gyvenimą. 

Nuo tada viskas jau buvo ne taip. Staiga man ėmė 
trukdyti tai, ką ji pasakė dėl ryšio. Toliau mylėdavausi, bet 
nejutau to ryšio, viskas išsiderino. Pirma maniau, kad tai 
dėl garsų. Sakiau panelėms: „Leiskit garsus“, ir jos imdavo 
leisti bet kokius garsus — Pelytės Minės, kūjo, mėgdžiojo 
politikus. Tai buvo visiškas košmaras. Man teko joms ro- 
dyti tuos garsus, kurių iš jų norėjau. „Ak, ak“, „kaip gera“, 
„dar stipriau“ ir panašiai. Tada jos mums besimylint tai 
kartodavo, bet tik mano intonacija. „Oi, oi, prašau nesus- 
tot. Aš baigiu“, - sakydavo jos, gulėdamos aukštielninkos 
stiklinėmis akimis. Žinojau, kad jos meluoja, ir tai mane 
taip siutino, kad būčiau galėjęs jas pasmaugti. „Jei nejauti, 
tai ir nesakyk!“ — surikdavau kartais, ir paskui man jau 
nebepasistodavo. Tai buvo visiška neviltis. 

Tačiau pagaliau aš supratau, kas viską gadina. Mano 
bėda buvo perdėtas tikslumas. Kai tą supratau, ėmiau 
joms aiškinti bendriau: „Elkitės taip, lyg jums labai ma- 
lonu“, o kai ėmė kliudyti jausmas, kad jos vaidina, tiesiog 
sakiau: „Mėgaukitės.“ Tai buvo visiškai nerealu. Jos rėkė. 
Jos draskė man nugarą. Jos man sakė: „Tu nepakartoja- 
mas.“ Įsivaizduojat? Manekenės, stiuardesės, naktinių 
radijo laidų vedėjos, visos mano lovoje vadina mane 
čempionu. 

Deja, tada man ėmė kelti nerimą tai, kad jos ateina 
pas mane tik todėl, kad joms liepiu. Ta mintis aplankė 

netikėtai, kaip trumpas jungimas smegenyse. Ėjau Rai- 
neso gatvės sankryža su Gordono. Mama tebestovėjo 
atsiprašoma mina, lygiai ten pat, kur ją palikau, ir staiga 
man toptelėjo: viskas ne taip. Niekada nebus taip. Nes 
iš visų tų panelių nė viena manęs iš tiesų nevertina. Nė 
viena nenori manęs dėl to, kas esu iš tikrųjų. O jei jos 
ateina ne dėl manęs, tai viskas tiesiog beprasmiška. Tada 
nutariau liautis ir imti pažindintis su panelėmis žmoniš- 
kai. Tai buvo klaiku, ne fiasko, tiesiog šlykštus laikotarpis. 
Merginos, kokias seniau krušdavau gatvėje atrėmęs į pašto 
dėžutę, staiga nebenorėjo duoti savo telefono numerio. 
Ėmė sakyti, kad man dvokia iš burnos, kad aš jų netrau- 
kiu, kad jos turi vaikinus. Tai nuvylė, ir dar kaip. Tačiau 
aš taip troškau tikro ryšio, jog nepasidaviau, kad ir kaip 
viliojo galimybė sugrįžti prie senojo metodo. 

Po trijų mėnesių kančių aš sutikau vidury Ibn Gvirolio 
gatvės beprotiškai gražią manekenę iš sidro reklamos. 
Pamėginau ją užkalbinti, prajuokinti, nusekiau paskui, 
kišdamas jai gėles, bet ji net nesiteikė į mane pažvelgri. 
Prie miesto parko jos laukė sportinėje mazdoje sėdintis 
modelis iš dribsnių reklamos. Ji žadėjo su juo išvažiuo- 
ti. Nebežinojau, ką daryti, ir nebegalvodamas sušukau: 
„Stot!“ Ji sustojo. Visi sustojo. Aš žiūrėjau į tuos žmones, 
sustingusius aplink mane. Į ją, gražią kaip reklamoje. 
Nežinojau, ką daryti. Viena vertus, negalėjau, niekaip 
negalėjau leisti jai išvažiuoti. Kita vertus, norėjau, kad ji 
būtų su manimi tik dėl mano būdo, dėl vidinio pasaulio, 
ne todėl, kad įsakiau. Netikėtai man šovė į galvą spren- 

dimas, tai buvo tikras apsireiškimas. Aš paėmiau ją už 
rankos, pažvelgiau jai į akis ir tariau: „Pamilk mane dėl 
mano charakterio, dėl to, koks esu.“ Tada nusivedžiau ją 
namo ir krušau kaip pašėlęs. Ir ji rėkė, draskė man nu- 
garą, sakė: „Paimk mane, ak taip, imk mane.“ Ir ji mane 
mylėjo, o, kaip ji mylėjo. Ir ne šiaip, o dėl to, koks esu. 

Kita galimybė 


Netikėtai atsirado kita galimybė. Tokia, kuri iš tiesų visą 
laiką egzistavo, bet praktiniu požiūriu nebuvo įmanoma. 
Ji puikiai prisiminė, kaip prieš šešis mėnesius pažvelgė 
žemyn iš balkono ir, šiurpui perbėgus pakaušiu, sumur- 
mėjo: „Nesuprantu, kaip žmonės tai pasidaro, tiesiog 
nesuvokiu.“ O dabar suprato. Neprivalėjo to daryti, bet 
rinktis galėjo. Nelyginant vairavimo teisės ar viza į Jung- 
tines Valstijas. Gali pasinaudoti, o gali ir ne. 

Kažkada ji nebūtų ir 0 dariusi vyrams. „Čiulpusi“, 
„ėmusi burnon“, „rijusi“, „laižiusi“. Įdomu, kad visi tą 
apibūdinantys žodžiai tokie koktūs. Gal ji tuo bodėjosi 
būtent dėl žodžių skambesio. O dabar nebe. Nors ne itin 
mėgavosi, bet bent jau galėjo padaryti, kai manė, jog 
reikia. Dar viena galimybė. 

Ir štai jiedu lovoje, po viso to ji jaučia burnoje skonį. 
Tokį lyg sūrios gumos. Kažkas tarp riestainio ir žuvies. 
O jis ją užsikelia ant savęs įprastu judesiu. Pabučiuoja į 
lūpas. Jis irgi nori pajusti skonį. Tarsi įrodyti sau, kad 

nebjauru. „Apie ką galvoji?“ — klausia jis. Ji nusišypso, ji 
galvoja apie galimybę. „Apie nieką, - sako jam. — Apie 
nieką.“ 

Įdomu, ar po to tikrai nėra nieko, ar kas nors yra? Jos 
intuicija sako, kad nieko. Nes jei dabar viskam judant yra 
palyginti nieko, tuomet logiška, kad ir paskui nieko. Bet 
nebūtinai. Niekas nebūtina. Turime teisę rinktis. Nieko 
arba ne nieko. Visi pasirinkimai mūsų rankose. 

Sako, kad ji gabi, bet ką aš žinau. Sukuosi jos sieloje, 
čia viskas tarsi apleistame bute. Kaip name, kur tėvai su- 
stūmė visus baldus prie sienų, nes sūnus rengia vakarėlį. 
Piešti, sako, moka ir rašyti. Kūrybinga, bet tyli ir keista. 
O aš sakau — suprask ją, kad gudrus. Čia niekas neaišku. 
Dėl jos jaučiuosi kaltas. 

Visad savęs klausiau, ką jos galvoja, tai darydamos. 
Turiu omeny ne savižudybę, o oralinį. Man tai kliudė. 
Visada maniau, kad, jų manymu, tai pasityčiojimas iš jų, 
pažeminimas. Tikėjausi, kad jei kada nors pavyks patekti 
į jos galvą, viskas bus kitaip, ateis koks nors suvokimas. 
Tai jau tikrai, viskas kitaip, ne tam tapau rašytoju. 

Ji žvelgia iš balkono aukštyn. Dangus. Grotos ir dan- 
gus. Tos jos mintys visiškai neaiškios. Vienas kičas. Galų 
gale ji mirs, nors ją ir vadina talentinga. Ji pačiulps man 
ir mirs. Ji mirs ir man pačiulps. Dėl laisvės rinktis. Dėl 
moterų emancipacijos ir Žemės traukos. Ir aš galėsiu 
užbaigti apsakymą galingu sakiniu, kuris apvers bet kokį 
naratyvą. O gal ir negalėsiu. 

Be jos 


Ką daryti, kai miršta tavo gyvenimo moteris? Aš nuva- 
žiavau iki Jeruzalės ir atgalios. Buvo siaubingi kamščiai, 
nes kaip tik prasidėjo kino festivalis. Daugiau nei valandą 
važiavau vien nuo centro iki išvažiavimo į autostradą. 
Žmogus, su kuriuo važiavau, buvo jaunas advokatas, 
pažengęs dvikovos mėgėjas. 

— Ačiū jums, — murmėjo jis sau panosėj visą kelią. — 
Ačiū tiems, kas mane rinkosi, ypač mano mamai, nes be 
jos... be jos. 

Vis negalėjo pratęsti po „be jos“, o pakartojo gal tris 
šimtus kartų. 

Išvažiavus į autostradą, kelias šiek tiek pralaisvėjo, eis- 
mas tapo sklandesnis, ir jis liovėsi dėkojęs, tik dirsčiojo 
į Mane. 

— Jums viskas gerai? — klausė kas keletą sekundžių. — Ar 
jums viskas gerai? — Atsakiau, kad taip. — Ar tikrai? — už- 
sispyrė. — Ar tikrai? — Ir aš vėl atsakiau, kad taip. 

Buvau šiek tiek įsižeidęs, kad jis padėkojo visiems, 
išskyrus mane. 

— Tai gal ką nors papasakokite, — paprašė jis. — Ne iš tų 
nesąmonių, kurias prasimanote, o ką nors tikro. 

Tad papasakojau jam apie dezinsekciją. 

Dezinsekciją mano namų šeimininkas padarė nemoka- 
mai, sutartyje įrašęs tai ranka, nors aš jo visai neprašiau. 
Po savaitės mane pažadino vyrukas su plastikiniu kanistru 
ir marškinėliais „Daktaras Vabzdys“. Jis apdorojo visą 
namą per keturiasdešimt minučių ir paprašė, kad vakare 
parėjęs išvėdinčiau ir savaitę neplaučiau grindų. Lyg bū- 
čiau ruošęsis jas plauti. 

Grįžęs iš darbo neradau grindų. Vietoj jų buvo nu- 
kreiptų į lubas kojų kilimas. Trys sluoksniai skerdenos. 
Po vieną du šimtus kiekviename. Dalis jų kačiuko dydžio. 
Viena, baltai taškuotu pilvu, buvo didumo sulig televi- 
zoriumi. Jos nejudėjo. Pasiskolinau iš kaimyno kastuvą 
ir ėmiau krauti jas į maišus. Prikimšus apie penkiolika 
maišų, kambarys ėmė suktis. Man paskaudo galvą. Puo- 
liau atidaryti langų, pakeliui trypdamas yrančią skerdeną. 
Virtuvėje vienas jų buvo pakibęs ant lempos. Matyt, 
pajuto parazitas, kad žus nuo nuodų, ir nutarė geriau 
pasikarti. Atrišus virvę, jo lavonas užvirto ant manęs. Vos 
nenukritau, jis svėrė kokius septyniasdešimt kilogramų. 
Dėvėjo juodą kostiumą be kišenių. Neturėjo dokumentų, 
laikrodžio, nieko — net sparnų. Jis man priminė vieną 
tokį, kurį pažinojau armijoje. Man jo beprotiškai pagailo. 

Likusius suverčiau į maišus, bet nesistengiau kasti 
kapo. Vietoj paminklo viršuje uždėjau dėžę nuo arbūzų, 
kurią radau šiukšlidėje. Po savaitės anas vyrukas dar sykį 
atvažiavo purkšti, bet aš jam tvojau kėde per galvą, ir jis 
greitai išsinešdino, net neklausęs, už ką. 

Man baigus pasakoti, abudu patylėjome. Tada paklau- 
siau jo, ar tiesa, kad advokatams draudžiama plepėti apie 
savo klientus. Jis patvirtino. Pasiūliau jam cigaretę, bet 
jis nenorėjo. Įjungiau radiją, bet buvo streikas. 

— Sakykite, — pagaliau paklausė jis. — Jei ne į festivalį, 
ko gi jūs važiavote į Jeruzalę? 

— Šiaip, — atsiliepiau aš. - Dėl vienos pažįstamos, kuri 
mirė. 

— Šiaip pažįstama ar šiaip mirė? — prikibo jis, o tada 
pasiekėme sankryžą, vietoj dešinės, jis pasuko kairėn, ir 
mes beviltiškai užstrigome. 

Buivolai 


Mano draugas - kone medžiotojas. Tai yra turi šautuvą, 
šovinių ir panašiai, daug laiko praleidžia prie gyvūnų, 
bet į nieką nešaudo. 

„Kartais, — sako jis. — Aš galiu valandų valandas, net 
ištisas paras sekti kokį elnią. Pasivijęs prisiartinu prieš vėją, 
kad jis manęs neužuostų. Atsiklaupiu, buožę prispau- 
džiu prie žando, nuleidžiu saugiklį, nusitaikau ir... tiek. 
Neprivalau jų šaudyti, kad jausčiausi galįs, — toliau kalba 
jis. - Paskui tiesiog atsistoju ir išeinu. Tai, mano manymu, 
skiria tikrą sportą nuo paprasčiausių skerdynių.“ 

Tas mano draugas — keistas žmogelis, nesuprantu jo 
nors muškit. Didžiausia jo svajonė - nuskristi į Jungtines 
Valstijas ir prasibrauti į buivolų bandą. Atsigulti ten sau 
ramiai su specialiu šautuvu buivolams, nukreipti jį į vieną 
iš tunto gyvulių ir jam tarti: „Tu mano.“ Tada į kitą ir dar 
kitą. Įsivaizduoti, jog tiesiog nušluoji visą rūšį nuo žemės 
paviršiaus. Kam aš jums tai pasakoju — nes vakar, kai su 
drauge nuėjome pasižiūrėti derbio, šalia manęs atsisėdo 

kažkoks nesiskutęs vyras, kuris atrodė kaip Rytų Euro- 
poje gimęs arabas palestinietis. Jis be perstojo spoksojo 
į žmones aplinkui ir kažką sau murmėjo. Vos pastebėjęs 
iš po jo skverno kyšant pistoleto vamzdį, supratau, ką jis 
murma. Jis paprasčiausiai taikė savo devynis milimetrus 
į kiekvieną iš eilės, atleisdavo saugiklį ir patyliukais sakė: 
„Tu negyvas, ir tu, tu irgi.“ Po kelių šūvių, kai jis nepaste- 
bimai nusitaikė ir į mane, aš pasistengiau ramiai šypsotis 
ir galvoti apie savo bičiulį ir buivolus. „Tu mano“, - tarė 
jis sau, paliko mane bukai išsišiepusį ir stabtelėjo pakeisti 
dėtuvės. Ir aš stabtelėjau. Giliai įkvėpiau, ir staiga keistai 
sugargėjau gerkle. Tai tik sportas, mėginau įkalbėti sau, 
kad tai niekam nekenkia. Bet viduje žinojau, kad jei jis 
drįs šauti ir į mano draugę, aš atsistosiu iš savo pažymėtos 
vietos šalia išėjimo ir tiesiog sulaužysiu jam visus kaulus 
iki vieno. 

Gadžio Dino nuotykiai 
su kontržvalgyba 


Leonui Šrigui, Jigaliui Musinzonui, 


Tamarai Borensštein-Lazar 


Jam neliko nieko, kas primintų tėtę, net nuotraukų, tik 
istorijos, kurias šis jam pasakojo dar būdamas gyvas. Kas 
vakarą pasakodavo naują. Net prieš pat galą, kai violetinis 
Profesoriaus Katroso vanduo jau pamažu baigė suėsti jo 
kepenis, tėtė nesiliovė vakarais pasakojęs. Tėtei susirgus, 
vaidmenys kiek pasikeitė, dabar jis kalbėdamas užliūliuo- 
davo lovoje patį save, bet istorijos apie tai, ką jis nuveikė, 
liko nuostabios: apie jo nukenksmintas egiptiečių raketas, 
apie teroristinius išpuolius, kuriems užkirto kelią, apie 


* Šis apsakymas parodijuoja 6-7-ojo dešimtmečių Izraelyje itin populiarius 
romanus apie herojų berniuką Danį Diną, kuris kovojo su piratais, ateiviais 
ir teroristais. Danis Dinas tapo nematomas netyčia išgėręs violetinio vandens, 
kurį sukūrė Profesorius Katrosas. Žmonės, kuriems dedikuotas apsakymas, 
prisidėjo kuriant šią ir kitas panašias serijas. 

išgelbėtus belaisvius. Sunku būdavo patikėti. O dabar — 
nieko, motbing. Dabar jis tik gulėjo nematomas lovoje ir 
laukė, kol vaikystėje išgertas violetinis vanduo užbaigs 
darbą, pradėtą prieš daugelį metų. 

Jis nesutiko eiti pasitikrinti sveikatos, vis pajuokau- 
davo, kad niekas niekad neranda jo venų. Ir pats Pro- 
fesorius Katrosas, kuris po dviejų mėnesių gaudynių 
teikėsi atskambinti Gadžiui, pripažino seniai žinantis, 
jog violetinis vanduo pamažu kenkia vidaus organams, 
ypač kepenims. 

— Nieko nepadarysi, - pasakė sukriošęs profesorius. — 
Taip jau būna, kai prasidedi su organinių medžiagų pig- 
mentacijos procesais. Dabar turiu lėkti į laboratoriją, ten 
grąžino papūgą po skrodimo. 

Gadžio tėvas sykį jam pasakojo, kad dabar Katrosas 
tarnauja slaptosioms tarnyboms, bandydamas išveisti 
protingą gyvūną šnipą. Jau pavyko sukurti dvi kalbančias 
beždžiones bei papūgą, ir profesorius naudojosi jomis aiš- 
kindamasis biochemines reakcijas, padėsiančias pasiekti 
panašių rezultatų su kitais gyvūnais. 

Katrosui padėjus ragelį, Gadis liko su tėvu. Tą vakarą 
jiedu kaip visada pažiūrėjo žinias, paskui dar vieną laidą, 
ir Gadis padėjo tėvui atsigulti į lovą. 

— Žinai, — tarė tėvas, kol Gadis taisė jam pagalves. — Tą 
menkystą, kurį rodė per žinias, aš kadaise išgelbėjau, kai 
buvo pagrobtas lėktuvas į Niujorką. 

Tėvas tyliai sudejavo, ir iš įspaudų kontūrų Gadis spėjo, 
kad jis atsirėmė į viršutinę pagalvę. 


180 


— Viskas prasidėjo nuo pokalbio su tuometiniu štabo 
viršininku... 

Tėtė leidosi į eilinį nuotaikingą pasakojimą, kurio 
pabaigos Gadžiui tą vakarą neteko išgirsti. Tėvas tiesiog 
užmigo nebaigęs šnekėti. 

Istorijos pabaigą jis sužinojo po mėnesio, Nepriklauso- 
mybės dieną, kai sugrįžęs namo iš klasės šventės rado tėvą 
visiškai girtą. Tėvas liovėsi apgailėtinai mėginęs apsimesti 
blaivus ir slėpti butelį už nugaros pamatęs, kaip Gadis 
pro jį skaito etiketę „Degtinė Gold, pagaminta Izraelyje“. 

— Nepriklausomybės dieną visada būnu tokios nuotai- 
kos, net nežinau dėl ko, - patraukė jis pečiais. — Išlenkti 
taurelę padeda, palengvina skausmą. 

Gadis žinojo, kad tėvas patraukė pečiais, nes „Goldo“ 
butelis sujudėjo. Jis dažnai galėjo įsivaizduoti visą tėvo 
siluetą (kurį mintyse apibrėžė tarsi juoda Aomasterio lini- 
ja) daiktuose, kuriuos tėvas laikė ar buvo į juos atsirėmęs. 
Jis atnešė dvi taures ir padėjo tėvui pribaigti degtinės 
likučius, bet, prieš jiems užmiegant salone, tėvas baigė 
pasakoti apie pagrobimą. 

Paskutinę baigiamųjų egzaminų dieną Gadis parėjo 
namo ir atidaręs duris neišgirdo tėvo atsakant į pasi- 
sveikinimą, pamanė, jog šis miega. Vos užėjęs į vonią ir 
pajutęs, kad stovi nematomo skysčio telkinyje, suprato, 
kas nutiko. 

Gadžio tėvas per savo gyvenimą buvo išgelbėjęs dau- 
gybę štabo viršininkų, prezidentų ir saugumo ministrų, 
bet į jo laidotuves neatėjo net profesorius Katrosas. Gadis 

atsisėdo ant gretimo kapo, prisidegė cigaretę ir atsilošė į 
paminklą. Tėvui esant gyvam, jis nedrįso prie jo rūkyti. 
Po savaitės įsidarbino ledainėje. Jau buvo prasidėjusios 
atostogos, pasibaigę mokslai. 

Pirmą darbo savaitę pastebėjo, kad visi bendradarbiai 
vengia ketvirtadienio vakaro pamainos, ir tuoj pat pasi- 
siūlė. 

— Argi nenori žiūrėti „Makabio“ rungtynių? — nusi- 
juokė savininkas. 

— Mažas būdamas žiūrėdavau, — atsakė Gadis. — Su 
tėčiu. Ber dabar... — Jis patraukė pečiais. 

— Taip, — tarė anas. — „Makabis“ jau nebe tas, koks 
buvo kadaise. 

Galiausiai savininkas liko kartu su juo dirbti toje 
pamainoje. Vietoj rungtynių jiedu per radiją klausėsi 
muzikos, ir, kol nepasirodė nusiminę pirkėjai, net ne- 
numanė, kad „Makabis“ pralošė. Nuo to karto jie šiek 
tiek susibičiuliavo. 

Kai pasakė Uziui, ledainės savininkui, kad nori dviem 
savaitėms išvykti į Turkiją, šis ne tik nesupyko, bet dar pa- 
siūlė išmokėti avansą iš algos, kurią turėtų gauti sugrįžęs. 
Užsisakęs kelionių agentūroje bilietą, Gadis nuvažiavo į 
karinės tarnybos skyrių leidimo išvykti. Karininkės, kuri 
turėjo pasirašyti blanką, nebuvo, teko laukti kone dvi 
valandas. Tuo metu jis žiūrėjo filmą su Zeevu Revachu', 


* Zeevas Revachas - Izraelio teatro ir kino aktorius, komikas. 

kurį suko šauktinių salėje. Kažkas paprašė ugnies, Gadis 
jam pridegė cigaretę. 

— Ir tu pas psichologą? — pasiteiravo anas. 

Gadis papurtė galvą, nenuleisdamas akių nuo ekrano. 

— Tai susimoviau, — nusijuokė rūkalius. — Iš kur man 
tokia mintis iš viso šovė? Iš tavo veido matyt, kad nori 
į kovinius". 

— Kovinius? - karčiai šyptelėjo Gadis. — Taip, tai mūsų 
šeimos tradicija. 

— Taip ir būna, - išsišiepė rūkalius. — Tai ir tėvelis buvo 
karys, ar ne? O tu seki juo. Taip yra, mulkiai nemiršta, 
jie tik keičiasi. 

— Nustebtum. — Toliau bukai šypsojosi Gadis. —- Nu- 
stebtum. 

Pagaliau atėjo karininkė ir pasirašė blanką, po savaitės 
jis jau buvo bendrabutyje Ankaroje su sakvojažu, dides- 
niu nei metams atvykusių keliautojų. Jam mėginant įkišti 
į tą sakvojažą naujai pirktą odinį švarką, jį surado Jaronas. 

— Tu Gadis, — tarė jis ir priėjo ištiesęs ranką, pasirengęs 
vyriškam paspaudimui. — Esu Jaronas, buvau tavo tėvo 
draugas. 

— Žinau, — burbtelėjo Gadis. — Mačiau jus kažkada 
per Žinias. 


Jaronas nusišypsojo. 


* Bendraudami su armijos psichologu, šauktiniai dažnai sugeba išsisukti nuo 
tarnybos, apsimesdami jai psichiškai nepasirengę. Tarp nenorinčiųjų išvengti 
tarnybos prestižiniais laikomi koviniai padaliniai. 

— Per visą pokalbį mano veidas buvo užtamsintas, 
todėl nieko tu nematei, bet nesvarbu. Šį tą tau atne- 
šiau, — tarė jis ir padavė Gadžiui seną nespalvotą nuo- 
trauką. Gadis nežiūrėdamas įsikišo ją į užpakalinę džin- 
sų kišenę. 

— Žinau, kad tavo tėvas retai forografuodavosi, tad 
pamaniau, kad norėsi šitos nuotraukos, — Jaronas bedė 
pirštu į kišenę. — Čia mudu kartu bare... 

— Niujorke, žinau, — tarė Gadis. - Labai ačiū. 

— Klausyk, atleisk, kad nebuvau laidotuvėse. - Jaronas 
nuleido žvilgsnį į grindis, ant kurių buvo pilna dulkių ir 
sutryptų nuorūkų. — Kaip tik buvau skubiai deleguotas 
į Šanchajų ir... 

— Nieko tokio, — pertraukė Gadis. — Jei jau Katrosas 
nesugebėjo atvažiuoti iš Rechovoto, suprantama, kad 
jums nepavyko parsigauti iš pat Kinijos. 

— Katrosas? — atsiprašomai nusišypsojo Jaronas. — Ko gi 
galima tikėtis iš išsiblaškiusio mokslininko. Jis pamirštų 
net savo gimtadienį. Tiek to tą Katrosą, ne dėl to aš čia. 
Iš tiesų esu čia dėl kito skubaus reikalo. Dėl siuntinio, 
kurį tavo tėvas turėjo mums kažkur palikti, ar ką nors 
apie tai Žinai? 

Gadis papurtė galvą. 

— Žiūrėk. — Jaronas surimtėjo ir prisėdo ant Gadžio 
lovos krašto. — Siuntinyje buvo itin slapta medžiaga, ir 
mums tikrų tikriausiai žinoma, kad ją turėjo tavo tėvas. 

Jaronas giliai įkvėpė. 


— Čia ne juokai, kalba eina apie įslaptintą medžiagą, 
kuri mūsų rankose gali būti itin naudinga, bet patekusi 
į priešo rankas taps labai kenksminga. 

Jaronas išsitraukė cigaretę iš pakelio, kurį laikė marš- 
kinių kišenėje, pasirausė kelnių kišenėse, kartu dairyda- 
masis po kambarį žiebtuvėlio. 

— Klausyk, - toliau kalbėjo jis, tebelaikydamas burnoje 
nepridegtą cigaretę. —- Ehudas, atsakingas už tyrimą, jau 
apieškojo jūsų butą ir nieko nerado. Jis norėjo apieškoti 
ir tave — žinai, išversti kuprinę, gal net ištardyti. Bet aš 
jam pasakiau... 

— Mano kuprinę jau išvertė, vakar, kai buvau paplūdi- 
my, — įsiterpė Gadis. - Ir nieko nerado, tardymas irgi nepa- 
dės, nes aš neturiu nė žalio supratimo, apie ką jūs šnekate. 

— Gerai, — tarė Jaronas kildamas nuo lovos. — Tavo tėvas 
turėjo daug draugų, teks juos apklausti. Sakyk, Gadi, 
kartais neturi ugnies? 

— Deja, ne. — Atsistojo ir Gadis. — Net tuo negaliu 
jums padėti. 

Jaronas paskutinį kartą beviltiškai ilgai trūktelėjo ne- 
pridegtą cigaretę prieš grąžindamas ją į pakelį. 

— Tu panašus į tėvą, ar žinai? — draugiškai kumštelėjo 
jis Gadžiui į petį. 

— Ne, nežinau, - atsakė Gadis, žengdamas atgal. — Ir 
jūs ne. 

Gadis išsidrėbė ant bendrabučio lovos, net nenusia- 
vęs batų. Prisidegė cigaretę. Keliskart užsitraukęs, laisva 

ranka pasirausė kelnių kišenėje. Nuotraukoje, kurią jam 
davė Jaronas, buvo milžiniškas medinis baras, už jo — eilės 
stiklinių butelių. Prieš barą stovėjo trys aukštos kėdės. 
Ant kairiosios sėdėjo Jaronas. Atrodė labai jaunas, kone 
vaikas. Vienoje rankoje jis laikė taurelę degtinės, kitos 
pirštais lietė kaktą, juokais atiduodamas pagarbą. Vidu- 
ryje sėdėjo mergina ilga juoda kasa, dėvinti ryškius triko 
marškinėlius ir mūvinti chaki spalvos kelnes. Jos veido 
nesimatė, nes prieš jį laikė iškėlusi taurę. Trečioji kėdė 


buvo tuščia. 

Kantrybė 


Kantriausias pasaulio žmogus sėdėjo ant suoliuko netoli 
Dizengoto aikštės. Prie jo niekas nesiartino, net balan- 
džiai. Iškrypėliai viešajame tualete leido tokius keistus 
garsus ir taip garsiai, kad jų neįmanoma buvo ignoruoti. 
Kantriausias pasaulio žmogus apsimesdamas laikė rankoje 
laikraštį. 

Iš tikrųjų jis ne skaitė, o kažko laukė. Niekas nežinojo, ko. 

Britų bulvarinis laikraštis žadėjo dešimt tūkstančių 
svarų tam, kas išsiaiškins, ko jis laukia, bet niekam nepa- 
vyko. Vieninteliame interviu, kurį kantriausias pasaulio 
žmogus sutiko duoti CNN korespondentui, jis pasakė, 
kad laukia daugelio dalykų, bet čia ne vieta jiems vardyti. 
„O kurgi bus vieta?“ — pareikalavo energingas žurnalistas, 
tačiau kantriausias pasaulio žmogus neatsakė, tiesiog 
laukė kito klausimo. Laukė, laukė ir laukė, kol pagaliau 
teko sugrįžti į studiją. 

Iš viso pasaulio pas jį plūdo piligrimai, norintys iš- 
siaiškinti jo paslaptį. Hiperaktyvūs brokeriai, isteriški 

studentai, žalojantys save menininkai, nekantraujantys 
sulaukti savo penkiolikos minučių šlovės. Kantriausias 
pasaulio žmogus nežinojo, ką turėtų jiems pasakyti. „Nu- 
siskuskit, — visuomet galop ištardavo jis. — Nusiskuskit 
paleidę karštą vandenį, tai labai ramina.“ Ir visi vyrai 
dumdavo kaip akis išdegę į vonią ir tūkstančius kartų 
įsipjaudavo. Moterys sakydavo, kad jis šovinistas. Kad jo 
atsakymas yra agresyvus ir de fakto neigia Ievos dukterų 
teisę pasiekti ramybės būseną. Dar jos manė, kad jis labai 
negražus. Lorė Anderson netgi parašė apie jį eilėraštį. 
„Itin kantrus ir bjaurus vyras šovinistas“ — taip vadinosi 
šios eilės. Refreno eilutė skambėjo šitaip: „Jo biologinis 
laikrodis niekur neskuba.“ 

Kantriausias žmogus užmigo ant suoliuko pusiaumir- 
kas. Jis sapnavo meteorus, atsitrenkiančius į Žemę su 
baisiais garsais, panašiais į autobusų, ugnikalnius, iš- 
siveržiančius su klaikiu triukšmu, panašiu į iškrypėlių 
nuleidžiamo vandens, ir panelę, kurią daug metų mylėjo, 
išsiskiriančią su savo vyru garsais, panašiais į paukščių 
čiulbesį. Per du metrus nuo jo pora balandžių mėgino 
išlesti vienas kitam akis. Jie pykosi net ne dėl lesalo, o 
šiaip, be priežasties. „Nusiskuskit, — per miegus patarė 
jiems kantrusis žmogus. — Nusiskuskit paleidę karštą 
vandenį, tai labai ramina.“ 

Septyniasdešimt šeštųjų vasara 


Septyniasdešimt šeštųjų vasarą mūsų namus remontavo 
ir įrengė juose antrą tualetą. Tai buvo asmeninis mamos 
tualetas — žalios keramikos, su baltomis užuolaidomis ir 
nedidele braižybos lenta, kurią galima buvo pasidėti ant 
kelių kryžiažodžiams spręsti. Naujosios išvietės durys 
nebuvo rakinamos, nes ji priklausė tik mamai, ir, šiaip ar 
taip, visiems buvo draudžiama užeiti. Tą vasarą buvome 
labai laimingi. Mano sesė, geriausia „Mis Visatos“ Rinos 
Mor draugė, ištekėjo už mielo dantisto, kuris atvyko iš 
Pietų Afrikos, ir išsikraustė į Raananą. Vyresnysis brolis 
baigė armiją ir įsidarbino saugumiečiu „El Al“ aviakom- 
panijoje. Tėtis užsidirbo marias pinigų iš naftos paieškų 
įrangos ir tapo lunaparko bendraturčiu. O aš visą laiką 
verčiau visus pirkti man dovanas. 

„Skirtingi žmonės, skirtingos svajonės“ — buvo pa- 
rašyta ant užsieninių prekių katalogo, iš kurio rinkausi 
staigmenas. Jame buvo visko: nuo bulviašaudžio pistoleto 
iki tikroviško dydžio Žmogaus Voro lėlių. Ir kiekvieną 

kartą skrisdamas į Ameriką brolis man leisdavo išsirink- 
ti iš katalogo po vieną daiktą. Kaimynų vaikai mane 
labai gerbė dėl naujųjų žaislų, visada manęs klausėsi. 
Penktadieniais po pietų su visa klase eidavome į parką 
ir žaisdavome beisbolą su mano brolio atvežta lazda bei 
pirštine. Aš buvau didžiausias čempionas, nes Džeremis, 
sesės vyras, išmokė mane mėtyti su išsukimu, ir niekas 
nemokėdavo atmušti. 

Aplinkui galėjo dėtis baisiausi dalykai, bet manęs tai 
visiškai nelietė. Baltijos jūroje trys jūreiviai suvalgė savo 
kapitoną, kažkurio mokyklos vaiko mamai nupjovė krūtį, 
Dalitos brolis žuvo per mokymus armijoje. Inata Muzar, 
gražiausia klasės mergaitė, net nepasitarusi su draugėmis 
priėmė mano pasiūlymą draugauti. Mano brolis pasakė, 
jog telaukia mano gimtadienio, kad dovanų pasiimtų 
mane kelionėn į užsienį. O ligi tol jis kas šeštadienį pa- 
vėžėdavo mudu su Inata į lunaparką savo žydru „Prinz“ 
automobiliu. Aš prisistatydavau atrakcionų prižiūrėto- 
jams kaip Švarco sūnus, ir jie mums leisdavo viskuo 
naudotis nemokamai. 

Per šventes mes važiuodavome pas senelį Reuveną į 
Zichron Jakovą, ir jis man taip stipriai suspausdavo ranką, 
kad aš pravirkdavau, paskui šaukdavo, kad aš išlepęs ir 
turiu išmokti spausti dešinę kaip vyras. Jis amžinai kar- 
tojo mamai, kad ji mane siaubingai išauklėjo, deramai 
neparuošė gyvenimui. Ir mama vis teisinosi sakydama, 
kad paruošė, tik šių dienų gyvenimas visai ne toks, kaip 
kadaise. Kad šiais laikais nebereikia mokėti gaminti Mo- 

lorovo kokteilių iš spirito ir vinių ar žudyti dėl duonos, 
tereikia gebėti džiaugtis. O senelis užsispyręs vis ginčy- 
davosi. Įžnybdavo man į ausį ir šnibždėdavo, kad jei nori 
išmokti džiaugtis, turi žinoti, kas yra liūdesys. Kitaip visa 
tai nieko verta. Ir aš stengiausi, bet gyvenimas septynias- 
dešimt šeštųjų vasarą buvo toks smagus, ir man visiškai 
nesisekė dėl ko nors nuliūsti. 

